
   1.
 
   Die slierterige mis lê nog in die laagtes tussen die klowe en rantjies van die Laeveld en die son se eerste strale verlig dit goud en wasig. Die vrugteboorde begin stuk-stuk verskyn en die geur van sitrus is sag op die oggendlug. Talana de Waal staan op die wye stoep rondom haar ouerhuis op die hoogte halfpad teen die helling van die rantjie op, en kyk ver oor die vallei terwyl sy aan haar geurige koffie teug. Sy geniet die oggendkoelte terwyl dit hou, want sy weet dit gaan warm word vandag.
 
                 Haar broer Marius en haar pa Bertus kom geselsend in die gang van die kombuis af en gooi vir hulle van die koffie in wat op die tafel uitgesit is, neem elkeen ŉ growwe beskuit en word dan stil by die aanskoue van die skoonheid wat voor hulle oopgesprei is. Die vallei lê ver en diep en die uitsig reg rondom die huis van die stoep af is pragtig. So ver as wat die oog kan sien, lê die plaas Waterhoek, wat al geslagte lank in die familie is en die goeie gawe van die aarde teruggee aan die mense wat dit versorg. Dis ŉ pragtige vrugbare stuk grond waarop die De Waals met lemoene, suurlemoene, avokado’s, neute, piesangs, mango’s, koejawels en papajas boer, asook met enige ander nuwe vrugte wat hulle aan die groei kan kry. 
 
                 Die vyftienjarige Leon se haastige voetstappe kom in die gang af met sy ma Nelia se stem wat hom volg. “Het jy jou kosmandjie gevat, Leon? En hier hang jou baadjie nog oor die stoel. As die goed ook nie aan jou vasgemaak word nie, gaan alles net hier bly lê,” raas sy terwyl sy haastig in die gang agter hom aanloop. Hy vlieg om, vat die goed by haar, en gee haar ŉ vinnige soen voor hy by die deur uithol na sy pa se bakkie toe wat reeds voor die stoep staan en luier. Hy lig sy skooltas, naweektas en kosmandjie agter op die bakkie en val omtrent by die deur in en waai vir Talana en Marius op die stoep. Hy is weer laat vanoggend en sy week begin op ŉ drafstap; koshuisbrakke is nooit haastig om terug te gaan ná die naweek nie, en hulle moet ook nog sy pel Philip Beaufort op die buurplaas gaan oplaai. Hy sien al ou Likkewaan se suur gesig as hulle laat by die skoolsaal opdaag vir opening.
 
                 Armand Beaufort en sy kleinboet Philip wag al by die afdraaipad van hulle plaas, en toe Bertus in ŉ stofwolk stilhou, word Philip se bagasie haastig agterop gelaai en skuif hy langs Leon in op die breë sitplek van die bakkie. Bertus hou vir ŉ oomblik langs Armand stil en vra hoe dit gaan; belowe om later deur die dag ŉ draai by die Beauforts te maak om na die lemoenboord te kom kyk. Hy sal vir Talana saambring dat sy sommer ook die blare kan inspekteer. Hulle trek met ŉ stofwolk weg en die week begin op dié haastige noot vir die boere van die omgewing.
 
                 Nelia skink vir haar koffie in en drink tydsaam terwyl sy op die gemaklike rusbank se punt gaan sit. “Hoe lyk jou program vandag, Talana? Het jy al kans gekry om te kyk na die avokado’s waarvan Marius gepraat het?” vra sy vir Talana wat oor die rankplant teen die stoeppilaar buk. 
 
                 “Ek gaan netnou saam met Marius boord toe om te kyk wat die omvang van die besmetting is.” Sy bly stil toe sy ŉ SMS kry en kyk eers op haar selfoon voor sy verder praat. “Pa het nou net laat weet dat oom Louis gevra het ek moet na een van die lemoenboorde kom kyk.” Sy sug effens en sê: “Ek sal bly wees as ek hulp hier het. Ek raak net hier en daar grond.”
 
                 “Wanneer kom Lerina?” vra Nelia en Talana kry ŉ tevrede uitdrukking op haar gesig; sê dan: “Sy sal nou enige tyd laat weet. Ek verwag haar teen volgende week, hopelik vroeër.”
 
                 Lerina Keyser is haar studentemaat en kollega. Hulle het saam geswot en as mikrobioloë is hul dienste in hierdie omgewing baie gesog. Lerina kom van Pretoria af en het hier diens aanvaar om vir Talana te kom help in haar klein laboratorium waar sy besig is om navorsing te doen oor die peste en plae in die omgewing wat die verskillende boorde aanval en ook om nuwe kultivars te kweek. Dis albei se passie en Talana kan byna nie wag dat Lerina haar opwagting maak nie. Om na hul eie en die bure se boorde om te sien is baie werk, maar sy doen dit met graagte, want wat een raak, raak die ander. 
 
                 Die Beauforts en die Khumalo’s boer weerskante van die De Waals en daar is baie goeie buurskap tussen hulle en selfs van die boere verder in die vallei af. Talana lewer ŉ diens aan hulle almal, maar die werk het nou te veel geraak en toe sy vir Lerina vra of sy sou belangstel om hierheen te kom as konsultant, het sy ingestem. 
 
                 Boet Marius was maar baie skepties oor of nog ŉ persoon hier nodig is, maar Talana het haar voet dwars gesit en haar besluit geneem. Lerina sal kom as haar vennoot en klaar. Sy is nog steeds verbonde aan die WNNR, maar met hedendaagse tegnologie is dit moontlik om van enige plek af te werk. Haar navorsing is, soos dié van Talana, gemik op die omgewing en die gesonde kweek van vrugte sonder die peste en plae, asook nuwe kultivars. Hierdie omgewing in die Laeveld is by uitstek geskik vir hul belangstellingsveld.
 
                 Nelia sit die koffiekoppies terug op die skinkbord en sê: “Nou ja, dit gaan ŉ besige week wees. Ek sal sorg dat Lerina se huis skoongemaak word sodra jy van haar gehoor het. Maria en Dina is vandag albei hier in die kombuis; ek sal later vir Dina vra om daar te gaan kyk of daar iets is wat reggemaak moet word.”
 
                 Dis ŉ miernes van bedrywigheid in die groot kombuis. Die mandjie met koejawels geur die hele huis vol en Nelia gooi haastig ŉ skoon doek bo-oor om die insekte weg te hou. Die lemoene staan ook reg in die mandjie op die vloer. Daar moet geskil, gesny en ingelê word en Maria is reeds besig om die bottels netjies in rye te pak na sy dit gewas het. Dina begin skil terwyl sy in haar pragtige stem sing, met Maria wat inval. Dis ŉ vreugde om die twee te hoor sing en as dit vir te lank stil is, sal Nelia vra wat dan fout is.
 
                 Nelia bedryf ŉ baie suksesvolle stalletjie langs die pad met haar tuisgebak en konfyte, en ook van die vrugte en neute wat van die boorde af kom. Maria is haar regterhand en Maria se man Tomas beman die stalletjie vir ŉ gedeelte van die wins. Die ontwikkeling en bemagtiging van hul mense lê die De Waals na aan die hart; trouens al die boere in hierdie omgewing het dieselfde droom, en dis om hul mense en dié wat in die omgewing woon, deel te maak van die groter ekonomie van die streek. Daar is baie potensiaal, en dis nie net eetgoed wat bemark word nie, maar ook Marius se stalletjie met handgeweefde matte, skilderye en besonderse houtsneewerk wat goeie aftrek kry. Daar beman die kunstenaar Dumisani Mabe die stalletjie terwyl hy skilder, kerf en allerhande interessante Afrikaniese-musiekinstrumente en ander kunswerke produseer. Hy het ŉ paar ander kunstenaars wat vir hom werke lewer en daar word vlytig vervaardig, gemaak en verkoop. Dit word ŉ woedende warm dag en die lugreëlaars word later in die kombuis aangeskakel om die ergste hitte te verdryf.
 
                 Bertus kom ingestap en skink vir hom ŉ glas koue mangosap. Hy bekyk die sap met ŉ kennersoog vir die kleur en proe daaraan om die smaak te toets. Van die vrugte word versap en by die padstalletjie verkoop saam met vars lemoensap, asook lemoene, nartjies, avokado’s, neute, vars koejawels en piesangs. 
 
                 Hy beskryf gereeld die omgewing as die paradys en dis nie moeilik om te verstaan hoekom nie. Die omgewing is skoon en oop met die heuwels en valleie ŉ sagte groen bespikkel met die verskillende soorte vrugteboorde so ver as wat die oog kan sien. 
 
   Die waterryke plaas met sy waterval en sy staproetes tot by en oor die buurplase is gewilde besoekpunte en Bertus het begin speel met die gedagte van ŉ paar kothuise verder van die huis af, maar sy twee kinders, en selfs Nelia, is nie gewillig om hul privaatheid met toeriste te deel nie, veral die gedeelte by die waterval en die poel waar hulle gereeld oor naweke piekniek hou. Maar Bertus is ŉ man met ŉ plan; hy weet hy kan die toeriste nog steeds toegang gee tot mooi roetes en ook vir sy gesin en vriende die mooiste hou, sodat almal kan deel in die vreugde van die natuur. Daar is mos darem verskillende rigtings van waar mens die waterval kan sien, of hoe dan, het hy geredeneer. Sy gesin het nie die skelm glimlag op sy gesig gesien nie. Sy planne was reeds ver gevorder en die drie halfgeboude klein kothuise is so goed weggesteek dat dit skaars sigbaar van die huis af is. Eers net drie, en dan sal hy sien hoe dit verder gaan. Hy gaan by Marius moet verbykom, en hoe verder hy kan bou sonder dat sy gesin dit sien, hoe beter. As die huisies eers staan, gaan dit nie sommer afgebreek word nie. Hy het seker gemaak dat die huisies baie goed by die omgewing inskakel en dat dit nie inbreuk maak op die natuurskoon nie. 
 
                 Sover is hy baie tevrede met hoe dit lyk en met die vakmanskap van die bouers. Hy het hulle tot stilswye gemaan; dis sy eie werkers en hulle ken hierdie man al baie jare en het net onderlangs gelag oor sy skelmstreke. Wag tot Marius die huise sien; daai dag wil hulle nie te naby staan nie, het hulle laggend vir Bertus gesê toe hy hulle van sy planne vertel het. Hulle het pligsgetrou die boumateriaal gaan haal en weggesteek waar dit nie gesien sal word nie. Nou staan een van die huisies al amper klaar en die ander twee is in verskillende fases van voltooi te word. Die wonderlike klipwerk van die mure is hulle trots, en die dakke gaan hulle van pale en latte maak, met ŉ klein stort met ŉ uitsig oor die vallei aan die buitekant van elke huis. Die huise is ver genoeg van mekaar af sodat privaatheid nie ingeboet word nie en staan agter ŉ digte groeisel flambojantbome, jakarandas en inheemse struike. Die plantegroei is pragtig en niemand gaan dit vreemd vind om hier van die helderkleurige bougainvilleas te sien groei nie. Elke huis gaan sy eie kleur van die plant kry en sal daarna vernoem word. Die rose sal hul eie bekoring bring om die prentjie te voltooi.
 
                 Hy stap tevrede terug huis toe, al met die weggesteekte paadjie wat hy self aangelê het, tussen klein boomlanings van klimplante en rankrose deur, verby die nuwe meisie se kothuis en Marius se plek tot by die wye stoep met sy pilare en klimplante. Hy is waaksaam vir slange en loop versigtig, stoot met sy stapstok die plantegroei weg. Hier is hy die tuinier en sy tuin is sy trots. Hy is ŉ baie verbeeldingryke man en die groot flambojantboom met die sitplekke daaronder, omring deur ŉ raamwerk met klimrose en ander klimplante, is iets vir die oog. Hier sit hulle menigmaal en uitkyk oor die vallei terwyl daar heerlik gekuier word, en die groot swembad was en is steeds die kuierplek vir die familie. 
 
   Die tuin is kleurryk en die natuurlike gang van die plantegroei word so min moontlik versteur. Daar is skaduhoeke met bankies en daar is oral fonteine, groen gras, hoë bome en koelte. Dis ŉ lushof, en Bertus staan baie keer net stil om dankie te sê. Hier voel hy die grootsheid van die natuur en die skepping aan en hy is diep dankbaar vir die seëninge wat vir hom en sy mense toebedeel is. 
 
                 Hy sorg ook dat sy werksmense behoorlik versorg is met ŉ goedgeboude huis en behoorlike tuin vir elkeen en ook waar groente en vrugte vir hul eie gebruik gekweek word. Hy wakker die liefde vir tuinmaak by die werkers se kinders aan deur hulle aan te moedig om hul eie klein groentetuine te beplan en beplant. Hy wys hulle hoe om die grond om te spit, die slootjies te grawe vir die plantjies en dan die plantjies een vir een in ŉ gaatjie te plant. Die grootste pret is die natlei van die beddings. Die kinders werk sy aan sy met oom Bertus, soos hulle hom noem, en hy gaan elke dag saam met hulle kyk hoe die plantjies groei. As die plantjies lewendig lyk en mooi vorder, word daar omtrent geklap en gedans. Hy laat die kinders ook teen mekaar meeding, en die een wie se groente die mooiste en gesondste is, kry ŉ prys. Dit lei altyd tot groot opgewondenheid, met die ouers wat die prysuitdeling vir die verskillende ouderdomme bywoon. Die kleintjies kry altyd almal pryse, want hulle tuintjies lyk altyd vir oom Bertus ewe mooi. Daar word ook teen die buurplase meegeding en dié groot gebeurtenis vind een keer ŉ jaar plaas met onafhanklike beoordelaars vanuit die gemeenskap. Hierdie wêreld is geil en vrugbaar en Bertus versorg die aarde soos die aarde vir hom sorg. Hy is tevrede en dankbaar.
 
                 Talana kom hom later soek en vra hoe laat hulle Beaudal toe gaan ry. “Ek kan alleen ook ry as Pa nie lus is om saam te gaan nie?” bied sy aan, maar Bertus is lief vir kuier en hy laat nie ŉ kans verbygaan nie. Hy hou van Louis en Marie Beaufort en hul seuns Armand en die jonge Philip, Leon se groot vriend. Die Beauforts het Beaudal ŉ hele paar jaar gelede gekoop en hulle boer baie suksesvol daar met vrugte en dieselfde goed wat op die De Waals se plaas te kry is. Dis groot boere hierdie en hulle voer uit na Europese markte. Hulle is gelukkig om ŉ jonger geslag te hê aan wie hulle die verantwoordelikheid kan oordra. Die jong Armand Beaufort is terug op die plaas na sy studies in die buiteland en Marius is al die afgelope jaar terug op Waterhoek na sy studies; en dan is daar natuurlik Talana wat ook nou permanent terug is om te help met plaagbeheer en ook die kweek van nuwe kultivars.
 
   Die twee jongste seuns van beide gesinne sal sekerlik ook hul skoene kom vol staan sodra hulle oud genoeg is en klaar gestudeer het. Op die oomblik is die twee nog in die kosskool op die dorp en is hulle net naweke tuis, maar hulle gooi hul gewig in waar dit nodig is gedurende die vakansies.
 
                 “Ek sal die bakkie gaan haal, my kind. Wag hier vir my. Ek’s nou terug,” en hy stap haastig by die huis in, kry die sleutels van die haak af by die voordeur en roep na Nelia in die kombuis. “Ons ry gou Beaudal toe, hoor. Ons is netnou terug.”
 
                 “Wag, ek het iets wat ek vir Marie wil saamstuur. Ek bring dit nou,” roep Nelia en kom met ŉ toegedraaide pakkie in haar hande aangestap. “Ek sal haar later bel hieroor,” sê sy terwyl sy vir Bertus soen en saggies oor sy wang vee. Die liefde wat hierdie twee mense vir mekaar het, is nog steeds soos die dag toe hulle getroud is vyf-en-dertig jaar gelede. Hulle koester mekaar nog steeds en hul kinders sal hul eie verhoudings altyd aan hierdie maatstaf meet. Dit is juis een van die redes hoekom nie een van die volwasse De Waal kinders nog getroud is nie. Hulle sal nie met minder tevrede wees nie.
 
                 Talana vat die sleutels by haar pa en hy gaan klim gewillig in die passasiersitplek in. Hy laat haar bestuur, want dan kan hy rondkyk en sy kan stilhou waar sy wil as sy iets sien wat sy van nader wil bekyk.
 
                 Hulle ry by die mooi wit mure by die ingang van Beaudal in waar die naam in deftige swart letters pryk. Die oprit neem hulle tot voor die groot opstal en Louis stap hulle tegemoet, groet hulle bly en nooi hulle in. Hulle gaan sit vir ŉ rukkie op die groot stoep in die koelte; die son brand warm en hulle drink dorstig van die koel water en vrugtesap wat aangebied word.
 
                 Talana vra na ŉ rukkie of sy solank kan gaan kyk na die bome waar die probleem is en Louis beduie vir haar waarlangs sy kan ry. Hy wil eers saam ry, maar sy sê vinnig: “Ek sal dit kry, oom Louis. Kuier julle maar bietjie hier in die koelte. Dis warm,” en sy stap na die bakkie toe, klim in en ry in die rigting wat hy beduie het. 
 
                 Sy hou aan die kant van die boord stil en stap na die naaste bome toe, bekyk die blare en weet dadelik dat hier vinnig opgetree moet word om te keer dat die swartvlieg versprei. Sy stap dieper in die boord in, maar is bly om te sien dat die vliegeiers net aan die punt van die boord is. Sy staan vir ŉ rukkie stil en druk ŉ lemoenblaar tussen haar vingers stukkend; asem die geur diep in. Dis hemels en sy reik op na een van die bome om ŉ vrug af te pluk. ŉ Skielike kil stem laat haar egter vinnig omswaai, haar donker oë groot van die skrik. 
 
   “Wat dink jy doen jy? Wat soek jy hier?” Die vreemde man staan groot en sterk voor haar, sy fletsblou oë brandend op haar blosende gesig. Talana het so groot geskrik dat sy nie rasioneel kan dink nie. Sy kan aan niks dink om te sê nie, maar staan die vreemdeling voor haar net verskrik en aankyk.
 
                 Hy gryp haar aan die arm en begin aanstap na waar die bakkie geparkeer staan. “Klim in en ry. Ek wil jou nooit weer hier kry nie, hoor jy? Ek is moeg van julle vreemdelinge wat ons so besteel,” sê hy vererg. Talana klim verslae in die bakkie, te bewerig om hom reg te help. Sy skakel die bakkie aan en ry weg. 
 
                 Eers dan begin die woede in haar opslaan. Hoe durf hy? En wie is hy? Sy ken hom van geen kant af nie, die ongepoetste vent. Sy hoop hy verstik aan sy lemoen. Sy hou voor die deur stil, steeds bewend van ontsteltenis, en sy is niks lus vir verder kuier nie. Maar sy wys niks van haar ontsteltenis nie.
 
                 Louis staan op en maak vir haar die bakkie se deur oop en vra: “En wat dink jy, kind?” 
 
                 “Dis swartvlieg, oom Louis. Julle sal maar vinnig moet spuit voor die eiers uitbroei. Gelukkig is dit net aan die kant van die boord en het nie dieper versprei nie.” Sy haal die besmette blaar uit haar sak en wys dit vir hom, die eierknoppe duidelik sigbaar. “ Het julle genoeg spuitgoed? Ek het gif as julle wil hê,” bied sy aan. Sy is bitter haastig om hier weg te kom; netnou kom daai ongeskikte vent hier aan en dan sal sy vir seker nie stilbly nie.
 
                 “Ons het nog, dankie, Talana. Ek sal net vir Armand vra om seker te maak of dit genoeg is. Dankie, man. Ek waardeer dit. Dis gaaf dat jy in die rondte is; nou hoef ons nie dae lank te wag vir die uitslag nie.”
 
                 “Dis ŉ plesier, oom Louis. Laat maar weet hoe dit gaan; ek sal so teen die einde van die week weer kom kyk as dit nodig is. Sy kyk vir haar pa en sê: “Kom, Pappa, laat ons ry. Ek’s bietjie haastig.”
 
                 Sy sê niks van die voorval met die vreemde man nie; sy is nog te vererg om daaroor te praat. Buitendien gaan dit haar ŉ hele rukkie neem om oor die vernedering daarvan te kom; ŉ vrugtedief! Sy van alle mense, dink sy vies.
 
                 Bertus merk op dat Talana ontstig is, maar hy weet ook om nie nou uit te vra nie. Sy sal later vertel; as sy lus het, bygesê. Miskien is die toestand in die lemoenboord erger as wat sy verwag het.
 
                 Sy hou onder die groot boom in die koelte stil en hulle is net betyds vir middagete. Talana gaan haarself eers verfris en stap dan kombuis toe op die reuk van die kos af. Sy kry haar ma nog steeds baie besig in die kombuis, maar toe sy haar dogter sien, los sy eers waarmee sy besig is. 
 
   “A, julle is net betyds. Ons kan sommer opskep. Sal jy solank die slaai vat, ek sal die ander bring.” Talana neem die bak slaai en stap daarmee na die gedekte tafel op die stoep. Dis koel en mooi hier in die hoek waar Bertus die rankplante laat opklim het en die trosse rose baldadig en geurig hang. Marius kom effens laat aangestap en maak verskoning terwyl hy gou gaan hande was. Die geselskap is lig en soms is almal stil besig met hul eie gedagtes.
 
                 “Hoe gaan dit by Ma se stalletjie? Koop die mense darem nog?” vra Marius en Nelia glimlag. “Ja, ons kan nie voorbly met die voorraad nie. Mens sal darem seker iewers moet besluit oor jou voorraad per dag, want anders sal ons heeldag staan en vrugte skil en by niks anders uitkom nie. En by jou, my seun? Hoe gaan dit met Dumisani en sy kunswerke? Ek het verlede week daarlangs gery en toe het hy baie mooi goed gehad.”
 
                 “Hy doen flink sake, Ma. Die skilderye en die musiekinstrumente kry tot my verbasing meer aftrek as die kurio’s,” sê hy, en lag. “Dumisani is vrek besig tussen sy eie skeppings deur en die verkope. Hy gaan een van die dae hulp nodig hê daar.”
 
                 Marius is ŉ aantreklike man met groot donker oë soos dié van sy suster en sy ma, omring deur digte wimpers so donker soos sy hare. Talana lyk baie na haar ouer broer, en die familietrek tussen hulle twee en Nelia is baie duidelik. Die jong Leon lyk meer na Bertus met sy wye donker oë en ligter hare; hy word ŉ jong man wat nog baie meisies se harte op loop gaan sit.
 
                 Die week snel verby en voor hulle hul kom kry is dit Vrydag. Toe Bertus die middag by die huis stilhou en Leon haastig by die bakkie se deur uitspring en sy pet in die lug gooi van blydskap oor die skoolvakansie van drie weke, stap Nelia uit en sy kry ŉ vinnige soen van haar jongste terwyl hy op loop sit na sy kamer toe. 
 
                 “Jis, ma, ek’s so honger; wat eet ons?” en sy maag lei hom reguit yskas toe. Hy maak die deur oop en begin stelselmatig sy pad deur die bakkies met oorskietkos eet tot hulle almal in ŉ netjiese ry op die wasbak staan. 
 
   Dina kom in en gewaar die klomp nuwe skottelgoed, skud haar kop en sê vir Maria: “Die stoute kind is terug. Kyk hoe lyk dit hier.” 
 
   Leon gryp haar om die skouers en groet uitbundig: “Jis, jis, jis, julle twee ou vrouens. Wat sê julle, hè?” Hulle protesteer laggend oor die verspottigheid van hierdie jong seun wat soos hul eie voor hul grootgeword het. Dis hulle seuns se speelmaat; hy en die jongste buurman op Beaudal.
 
                 Hy stap na sy kamer toe met ŉ paar koekies in die hand en kom weer kort daarna uit met sy swembroek aan en sy handdoek oor sy skouer. Hy spring met ŉ groot gespat in die swembad en Talana spring vies op om uit die pad van die water te kom.
 
                 “Ag, nee man, boetie! Kyk wat maak jy!” raas sy terwyl sy haar nat handdoek in die lug hou. Sy nat kop loer vir haar vanuit die water, en hy skree: “’Skuus, man. Kom swem saam?”
 
                 “Nee, jou lawwe ding. Vra vir Marius wat daar sit en mooi lyk. Hy sal dalk te bang wees om sy hare nat te maak, maar vra hom in elk geval.” Sy begin solank haastig die pad vat om die swembad, weg van Marius af, maar hy staan rustig op en duik sierlik in die water in na Leon toe. Hulle speel met die bal en Marius sorg dat hulle ongemerk in Talana se rigting beweeg. Toe hy naby genoeg is, hys hy hom kragtig op oor die swembad se rand en toe sy agterkom wat aangaan, is dit te laat. 
 
                 “Kom hier, jou meisiekind, laat ons kan sien wie is bang om hare nat te kry.” Sy skop en skree, roep na haar pa vir hulp, maar hy sit net en lag vir hulle spelery. Marius swaai haar aan die arm en sy trek soos ŉ stuk lap in die water in. Hy staan en grinnik tot hy seker is haar kop verskyn bo die water, en toe stap hy na sy handdoek toe en droog sy sterk lyf stadig en tydsaam af. Hy is ŉ goedgeboude man, perfek in proporsie, gespierd maar skraal soos sy pa. Hy lag met spierwit tande vir Talana en gaan sit langs sy pa in die koelte onder die groot boom.
 
                 Die aand kom langsaam aan en die gesin kuier nog tot laat buite in die loom aandlug. Toe hulle begin terugstap huis toe, is hulle tevrede dat dit ŉ goeie dag was, ŉ gawe uit die Hoër Hand, en hulle is almal dankbaar as hulle eindelik hul slaapkamerdeure toemaak en regmaak vir die nag. 
 
   2.
 
   Leon en Philip hol om die hoek van die huis en hul neuse lei hul in die rigting van die kombuis. Dis in elk geval hul gunstelingplek, beduie hulle vir Nelia toe sy begin keer en hulle uitjaag. Hulle eet soos twee wurms hul pad deur alles waarop hulle hul hande en tande kan lê, en sy stop vir hulle elkeen ŉ paar koekies in die hand en jaag hulle uit. 
 
                 “Toe loop nou. Dis nog nie etenstyd nie. Ons sal so oor ŉ halfuur eet. Ek sal julle roep. Gaan maak solank jou kamer bietjie netjies, Leon. Dit lyk soos ŉ nes daarbinne,” en sy stoot hom in die gang uit met Philip agterna.
 
                 Leon val op die bed neer en bekyk vir Philip wat die Landbouweekblad van die stoel optel en dan gaan sit-lê. Hy waai hom koud met die tydskrif en begin dan uit pure verveeldheid daardeur blaai. 
 
                 Dan raak hy skielik stil en sy gesig helder op. “Jis, ou perd, hoor hier,” sê hy laggend; “hier is wragtig ŉ ‘Opsitkers’!” beduie hy. 
 
                 “’n Wát?” vra Leon verbaas en gryp die tydskrif by Philip. 
 
                 “Wag nou, man, kyk daar,” en hy beduie met sy vinger na die bladsy. Hy gaan sit langs Leon en hulle begin lees: “Aantreklike jong vrou soek na ŉ man wat belangstel in uitstappies, en fliek. Niedrinker, nieroker. Christelike beginsels is ŉ moet.” Hulle begin ondeund lag en lees verder, en hoe verder hulle lees, hoe interessanter raak dit.
 
                 Leon kry ŉ vreemde uitdrukking op sy gesig; kyk sy pel fronsend aan en sê: “Maar ons kan mos hier vir Marius ŉ vrou soek. Hy loop hier rond met so ŉ lang gesig. Miskien sal dit help as hy ŉ meisie het, hè?”
 
                 Philip dink ŉ rukkie baie diep en sê dan opgewonde: “Jis, ou perd, jy is briljant. Ons moet sommer vir Armand ook inskryf. Dis tyd dat daar nog ŉ vroumens in daai huis van ons inkom. Hy het definitief liefde nodig,” reken hy tot groot vermaak van Leon. 
 
                 “Wat! Ek dink jy is reg. Hulle sê mos ŉ verliefde mens is soos ŉ kat wat sy eie stert jaag. Jis, ou perd, wat en hoe moet ons maak? Is daar ŉ adres of moet ons bel, of wat?” Die twee buig oor die tydskrif, sien dan die besonderhede wat hulle soek, en besluit net daar dat daar kort voor lank advertensies in Die Opsitkers gaan verskyn.
 
                 Hulle hoor Nelia se stem wat hulle vir ete roep en kan hul opgewondenheid skaars beteuel, maar met ŉ paar skoppe onder die tafel deur waarsku hulle mekaar dat hulle niks moet sê oor dié plan van hulle nie. Marius sal hulle in elk geval vermoor as hy weet wat hulle gaan doen.
 
                 Die twee maak hulle na ete tot die verbasing van die res in Leon se kamer toe en die rekenaar word nader getrek. Leon tik die advertensie te stadig na Philip se sin en hy stamp hom van die stoel af en gaan sit voor die rekenaar. 
 
                 “Donker aantreklike jong boer soek ŉ mooi meisie met lang hare en mooi bene,” en dis so ver as wat hy kom voor Leon hom van die stoel af stamp en self verder tik: “.. wat belangstel in die natuur, matte weef, en ...” Hier neem Philip weer sy plek in en skryf verder: “stalletjies beman. Sy moet jonk en jeukerig wees.” 
 
   Leon gee hom ŉ vreeslike stamp en sê vererg: “Jis, ou perd, jy kan mos nie so sê nie! Dis my broer daai, hoor! Hy is nogal ordentlik,” en hy neem sy plek voor die rekenaar in; vee die “jeukerig” gedeelte uit. “Sy moet van lees en musiek hou, en van stap. Die kontakbesonderhede is ...,” en hy skryf sy selfoonnommer in. 
 
                 “Jis, ou perd, dit gaan mos lank vat!” reken Philip en Leon kyk hom uit die hoogte aan. “As hulle bel, gaan ek hulle nooi vir ŉ onderhoud.” En hy voeg daad by die woord: “Belangstellendes sal genooi word vir ŉ onderhoud.”
 
                 Nou sluk Philip amper sy tong in. “Wat! En waarheen moet hulle nogal gaan vir die onderhoud?”
 
                 “Hierheen, natuurlik. Ons kies ŉ paar wat mooi lyk ...,” en hy steek vas as hy iets baie belangriks onthou; begin dan verwoed tik: “Stuur ŉ duidelike foto saam met jou brief aan hierdie adres,” en hy tik sy eie e-posadres in.
 
                 “Jis, ou perd, dis goed jy het dit onthou. Dan kan ons net die mooistes kies en hulle nooi vir die onderhoud. Maar wie gaan nogal die onderhoude doen?” wil hy weet.
 
                 “Marius, natuurlik,” sê Leon, nou ŉ bietjie onseker.
 
                 “Wát? Hy sal mos nooit nie! Hy sal ons liewer vang en onderstebo aan ŉ tak ophang!” keer Philip. “En hoe gaan hulle hier kom?”
 
                 “Moenie so stres nie, ou perd,” sê Leon nou vol selfvertroue. “Ons huur ŉ taxi vir die vyf vroumense en hulle kom almal hiernatoe. Dan kan hy mos rustig kies.”
 
                 “En wanneer nogal?” wil Philip weet
 
                 Leon kyk hom ŉ oomblik meewarig aan en begin dan weer tik. “Sluitingsdatum: 12 April. Laat aansoeke sal nie oorweeg word nie.”
 
                 Daar word naarstig gesoek na ŉ e-posadres, dan druk hulle die stuur-knoppie met groot genoegdoening. Hulle is vas oortuig hul gaan hier vir die arme Marius ŉ meisie kry en dan sal Armand daarna volg. Vir die volgende paar uur hou die twee Leon se e-pos dop, maar daar gebeur niks nie.
 
                  “Ag, maar natúúrlik nie, ou perd; die ding is mos nog eers nie in die tydskrif nie,” onthou Leon na baie kopkrappery. “Daar kan mos nog nie e-pos wees nie.”
 
                 Later in die week vra hulle om saam te ry toe Marius dorp toe gaan, en vra dat hy by die boekwinkel stop. Hy is verbaas oor die versoek, want van wanneer af lees hulle, wil hy weet. Hy ken sy boet en hy weet lees is nie hoog op sy gunstelinglys nie, maar tot sy stomme verbasing kom hulle te voorskyn met ŉ Landbouweekblad onder die arm. Toe hy verneem wat op die aarde hulle met die tydskrif wil maak, sluk Leon en dan kom Philip tot sy redding: “Dis vir ons ... ons skooltaak.”
 
                 “Ja ... ja, ou Likkewaan het vir ons ŉ taak gegee. Dié tydskrif het die inligting in,” kom Leon skielik by, en hy stamp vir Philip in die ribbes.
 
                 Die tydskrif word soos goud opgepas en die twee is dadelik terug in Leon se kamer in om Die Opsitkers te soek. Hulle gewaar hul advertensie en stoot mekaar sommer van opgewondenheid op die bed rond. “Wag nou, perd, kom ons kyk hoe lyk ons brief, man,” keer Leon en hulle lees dit oor en oor, bespreek dit deeglik en kom tot die gevolgtrekking dat dit ŉ smart brief is.
 
                 Tot hul uiterste vreugde verskyn die eerste e-pos daardie middag, en toe begin dit inrol, so erg dat Leon naderhand sy kop vasgryp en moedeloos kla. “Nee, jis, ou perd, ons gaan heelnag hier besig wees net om die mooistes uit te soek!”
 
                 “Kom ons lees net die eerste twintig; daar sal seker darem vyf mooies tussen daai twintig wees?” raai Philip moeg aan.
 
                 “Jis, ou perd, dat so ŉ brein nou eendag iets moet oorkom!” Hy gryp vir Philip om die kop en soen hom op sy hare met ŉ gevolglike woeste stoeiery. 
 
                 Vir die volgende paar uur is die twee druk besig om deur die e-posse te werk, en hulle kry vyf wat hulle dink geskik gaan wees. Hulle skryf dadelik ŉ e-pos aan elke kandidaat en maak ŉ afspraak vir 15 April. 
 
                 Dis oor ŉ week, en Leon begin nou bekommerd raak. Die vervoer moet nog gereël word en hy krap sy kop. Waar gaan hulle ŉ taxi in die hande kry? wonder hy. 
 
                 “Ek sal vir Samuel vir die telefoonnommer vra. Hy gaan gereeld na sy mense toe met die taxi,” bied Philip aan en koes en keer woes toe Leon hom weer om die kop probeer beetkry. Hy gaan hom wragtig nie weer laat soen nie.
 
                 Leon se selfoon begin met gereelde tussenposes lui en die res van die De Waals wonder waarmee hy so besig is. Hy word met groot agterdog bekyk, en toe Bertus later vra waarmee hy en Philip so besig is op die selfone, koes hulle by die huis uit en gaan staan met ŉ notaboek en pen onder die boom by die swembad. Daar neem hulle hul plekke langs die tafel in en begin soos wafferse sakemanne name neerskryf. Leon hou later die selfoon weg van sy oor af en druk dit dood; sit dit sommer af terwyl hy diep sug. 
 
                 “Jis, ou perd, nou is ek darem moeg, hoor. Die taxi is gereël en die meisies is op pad. Nou moet ons net wag en kyk wat gebeur,” reken hy tevrede. Hulle gryp mekaar en beland in die swembad, waar die hele gedoente met die voornemende bruide vergete is vir die volgende paar uur tot hulle so moeg soos honde langs die swembad lê om droog te word. 
 
                 “Jis, ou perd, nou’s ek honger. Kom ons gaan soek iets,” nooi Leon en Philip laat nie op hom wag nie. Hulle hol haastig by die kombuis in en word summier uitgejaag om te gaan droog aantrek en sommer die vloer af te droog waar hul rye nat spore van die stoep af na die kombuis toe lê.
 
                 Talana is op soek na Nelia en kry haar by haar jongste en Philip in die kombuis, besig om vir hulle iets te maak om te eet. ŉ Dik toebroodjie met ham, blaarslaai en tamatie en ŉ glas vrugtesap sal die honger bietjie stil tot aandete.
 
                 “En wat gaan hier aan? Kom hier, jou wurm,” en sy gryp vir Leon om die nek en gee hom ŉ klapsoen. Hy maak hom verleë los, en toe Philip staan en grinnik vir sy vriend se verleentheid, gryp sy hom ook en gee hom sy deel, tot sy groot konsternasie en intense skaamte. Talana is vir hom baie mooi en dat sy hom nou so gryp en soen, is byna te veel vir sy seunshart. Toe die twee genoeg geëet en gedrink het, vat hulle die pad by die deur uit, waar Bertus hulle voorkeer en begin werk uitdeel. Seunskinders moet besig bly, glo hy, anders maak hulle net droog.
 
                 “Mamma, Lerina het laat weet sy kom die vyftiende. Dis volgende week Woensdag, so ons weet dan wanneer om haar te verwag,” sê Talana.
 
                 Nelia glimlag bly en kyk haar dogter met groot deernis aan. “Ek is bly, my kind. Ons sal haar plek mooi regmaak dat sy net kan instap.”
 
   Talana is ŉ pragtige meisiekind met lang donker hare en ŉ slanke figuur. Sy is vier-en-twintig jaar oud en het tot dusver nog nie ŉ man ontmoet wat haar hart vinniger laat klop nie. Sy gaan min uit, want sy geniet haar gesin en die plaaslewe, en buitendien hou haar navorsing haar baie besig. Sy weet haar boeta Marius bly net so lekker, dis hoekom hy ook nog nie regtig kon vat kry aan die afhaak-en-trou-idee nie. Buitendien is albei baie onafhanklik, en ŉ tydelike verbintenis aan ŉ ander persoon is vir hulle nie ŉ opsie nie. Dis alles of niks. 
 
   Louis Beaufort het intussen laat weet dat hulle die boord gespuit het soos sy aanbeveel het en dat dit lyk of die besmetting ten minste vir die afsienbare toekoms die wyk geneem het. 
 
   3.
 
   Marius stap met die stoeptrappies op, kyk rond of hy vir Talana sien, maar hy bevind hom vir ŉ ruk alleen. Hy wonder waar sy pa is, maar kry intussen vir hom ŉ glas sap uit die yskas op die stoep by die eetplek. Hy kyk uit na die swembad se kant en gewaar die twee seuns wat mekaar jaag en in die water speel. Hy lag onderlangs en onthou sy eie grootwordjare hier op die plaas. Dit was mooi, en vir gelukkiger kon hy nie vra nie. Dis net die afgelope ruk dat ŉ rusteloosheid hom elke nou en dan beetpak en hom rondjaag dat hy saans nie tot ruste kan kom nie. Hy dink aan Linda, maar draai sy gedagtes doelbewus van haar af weg. Dit het nie gewerk nie en hy gaan nie daaroor sit en tjank nie. Hy kan nie ontken dat hy soms eensaam is nie, maar gelukkig is Armand op die buurplaas darem daar vir geselskap. Hulle hou van mekaar en het baie goeie vriende geword vandat Armand terug is. Hulle gaan soms saam uit met van die meisies in die omgewing, maar hulle is albei maar versigtig. Hulle is baie gewild, want aantreklik is hulle gewis. Armand met sy donker hare wat in sy nek krul en sy blousel-oë is ŉ gawe metgesel. Hulle deel ook baie belangstellings, omdat albei so verknog is aan hierdie aarde en alles wat daarop groei.
 
                 Hy roep naderhand na die twee in die water. “Kom, kom, julle, ek wil ry. Gaan kry julle goed of julle slaan voet vandag,” dreig hy. Die seuns jaag mekaar met hul nat lywe die huis in, tot groot verontwaardiging van Maria, vir wie hulle in die gang amper onderstebo hardloop. Hulle gaan nou vir ŉ slag by Philip se huis kuier. Maar dit is ŉ goedbeplande skuif, want hulle wil nie netnou hier wees as die klomp meisiekinders opdaag nie. Dis veiliger buite bereik van Marius, want hulle weet sommer hier gaan moeilikheid kom.
 
                 Marius laai die twee by die groot ingang by die hekke van Beaudal af en ry dan sy draaie na die stalletjies toe om te gaan hoor hoe dit daar gaan. Hy gesels vir ŉ ruk met elkeen van die mense wat by die stalletjies werk en maak seker dat hulle nog genoeg voorraad het.
 
   Marius ry by die wye oprit in en is verbaas om ŉ minibus onder die groot koelteboom te sien staan. Wie sou nou hier aankom met ŉ taxi, wonder hy. Hy stap by die voordeur in en sien sy ma se verligte gesig toe sy hom gewaar.
 
                 “Marius, hier is iemand om jou te sien,” en dis of sy ma effens verbouereerd voorkom, maar hy stap by die sitkamer in en steek verbaas vas. Daar sit vyf vroumense op ŉ ry en almal bekyk hom met groot belangstelling. Hy is so verbaas dat hy nie kan dink wat om te sê nie, maar hy stap nader en groet elkeen met die hand terwyl hy homself voorstel. Hy ontmoet vir Mel Viljoen, Poppie Visser, Dorethea Vermeulen, Baby de Lange en Tiekie Botha. Hy staan vir ŉ oomblik onseker rond met sy ma wat op die agtergrond huiwer en vra dan hoflik: “Waarmee kan ek julle help, dames?”
 
                 Hulle kyk vinnig na mekaar, en Baby besluit sy sal eerste wees. Sy glimlag stralend vir hom en sê: “Ek is hier vir die onderhoud.”
 
                 Marius kyk haar onbegrypend aan. “Watse onderhoud?” wil hy weet.
 
                 “Jy weet, die een wat in die ...” giggel sy nou, “um ... tydskrif Die Plaasweekblad, was?”
 
                 “Wát?” vra Marius, nou heeltemal uit die veld geslaan. 
 
   “Dis die advertensie in Die Landbouweekblad,” laat Tiekie van haar hoor, en Marius weet dadelik hoekom haar naam Tiekie is. Sy piep soos ŉ muis en sy lyk soos ŉ muis.
 
                 “Watse advertensie? Ek het nie ...,” maar voor hy verder kan praat, haal Poppie die bladsy wat sy uit die tydskrif geskeur het, uit haar handsak en gee dit vir hom aan. Sy staan sommer nader en glimlag op in sy gesig. Hy is baie, baie aantreklik, en sy fladder haar ooglede terwyl sy na hom opkyk. Marius word bleek om die kiewe en ŉ spier spring in sy wang.
 
                 Dorethea staan op, glimlag verleidelik en wys vir hom die foto wat sy saam met haar brief aangestuur het.
 
                 Marius is nou koud en kil; hy kyk na die meisies en praat ferm en afgemete. “Dit was ŉ fout. Ek vra om verskoning hiervoor. Ek sal julle taxi betaal, maar julle moet nou gaan, asseblief.”
 
                 “Wat? Meen jy nou ek het al die pad van Nelspruit af hiernatoe gekom vir niks?” vra Mel verontwaardig en kyk hom uitdagend aan terwyl sy haar uitnodiging onder sy neus druk.
 
                 “Ja, dis presies wat ek bedoel. Kom, ek stap saam met julle taxi toe,” en hy neem haar ferm aan haar arm en begin aanstap met die ander meisies al protesterend agter hulle aan.
 
   Nelia kom by die kombuis uit met ŉ skinkbord vol glase met yskoue sap en is so verstom, sy kan skaars ŉ woord uitkry. Wat de duiwel het gebeur? Waar gaan Marius nou heen met die spul meisiekinders? Maar hy kyk haar net vlugtig aan en sy weet sy moet liewer stilbly. Hy is by boos verby.
 
                 Sy wonder paniekerig waar Leon en Philip is, want sy weet hulle het iets met hierdie hele gedoente te doen. As Marius hulle nou in die hande kry, is daar moord.
 
                 Die meisies klim beteuterd in die taxi terug, en Marius stoot die deur baie ferm toe; gee instruksies aan die bestuurder om die meisies terug te neem na waar hulle vandaan gekom het. Hy wil hom betaal, maar die taxibestuurder weier, want, sê hy, hy is klaar betaal.
 
                 Marius staan weg van die taxi en beduie hy moet ry; hoe gouer hoe beter, dink hy. En waar is daai klein blikskottel van ŉ Leon? Hy onthou skielik hoe angstig die twee was om weg te kom vanoggend en hy weet nou hoekom. Hy stap ergerlik by die stoep op, maar hoor ŉ kar aankom en hy kan sy oë nie glo nie. Wragtig, hier is nog een! Hoeveel gaan hier nog opdaag, wonder hy, en hy dink daaraan om die pad te vat, maar hy is te laat. Die kar hou voor die deur stil en hy sien die meisie uitklim en na hom toe aangestap kom. Hy besluit dis nou genoeg, en hy stap haar ergerlik tegemoet en sê hard en duidelik: “Dit was ŉ fout, juffrou. Klim asseblief in jou kar en gaan terug na waar jy vandaan kom. Jy is nie welkom hier nie. En, nee, ek soek nie ŉ vrou nie, verstaan jy?”
 
                 Die meisie kyk hom verstom aan, en hy kan nie anders as om haar skoonheid raak te sien nie. Haar oë is groot en groen en die gesiggie wat onder die bos brons krulhare uitsteek het die mooiste mond. Hy ruk hom reg en sê dan weer afgemete: “Ek soek nie ŉ vrou nie, ek het nie een nodig nie, en ek wil nie een hê nie.” Hy kry haar aan haar arm beet en help haar terug in die kar.
 
                 Lerina bly doodstil sit sonder om die kar aan te sit. Sy kyk nie vir die man wat dreigend hier by die venster staan nie, en sy ry ook nie. Om die waarheid te sê sukkel sy om haar gedagtes agtermekaar te kry. Sy besluit sy gaan nie die stryd so gou gewonne gee nie, en maak die deur beslis oop en klim uit. Hy kyk haar verbaas aan. So ŉ klein dingetjie met soveel vuur. Interessant, dink Marius. 
 
   Sy gaan staan reg voor hom, lig haar kop op en kyk hom reguit aan voor sy hard en duidelik sê: “Ek soek ook nie ŉ man nie, en as ek sou, sou ek beslis twee keer dink voor ek naby jou kom, meneer. Ek weet nie wie jy is nie, en ek gee ook nie om nie. Staan asseblief eenkant toe dat ek kan verbykom,” en haar oë blits groen vuur terwyl sy hom uitdagend aankyk. Hy kyk af op die woedende gesig hier om en by sy ribbes, maar staan nie terug nie.
 
                 “En waar wil jy nogal heen, hè?”
 
   “Ek wil die deurklokkie gaan lui en soos ŉ ordentlike mens ontvang word deur die persoon wat ek hier kom sien het. En glo my, dis níe vir jou nie. Staan nou asseblief eenkant toe,” beveel sy en probeer om hom stap, maar Marius voel hoe die moedswilligheid in hom opstoot en hy verskuif sy een been sodat sy steeds tussen hom en die kar is. Sy lig haar voet om oor sy been te trap, maar hy keer haar met sy arm teen die kar. Sy probeer vinnig anderkant toe uitkom, maar sy ander arm is in die pad. Sy is teen dié tyd so kwaad sy kan vuur spoeg en sy wonder watse tipe mense hier op hierdie plaas bly. Soos sy vir Talana leer ken het, is hulle ordentlike mense, maar hierdie man ...!
 
                 Sy klim terug in haar kar en leun op die toeter, en sit haar gevaarligte aan. Marius gaan aan die lag, want sy het hom heeltemal onkant gevang. Hy leun by die venster in en skakel haar kar af; trek die sleutel uit die slot terwyl hy haar geamuseerd vanuit sy groot hoogte dophou.
 
                 “Mag ek vra wat jou naam is?” wil hy weet, sy gesig nou vol lag, maar Lerina is nie van plan om gepaai te word nie. Sy haal die spaarsleutel uit haar handsak, skakel die kar aan en ry ŉ entjie vorentoe. Sy maak die deur oop en klim uit, begin doelgerig aanstap na die voordeur toe, maar sy hoor Talana se stem agter om die stoep en sy besluit om reguit soontoe te stap. Sy hoor hom agter haar lag. O, die gemene vent! Sy bewe nou behoorlik, en toe sy omdraai, sien Marius hoe sy lyk as sy regtig kwaad is, en sy is vir hom die mooiste ding wat hy al ooit in sy lewe gesien het. Haar hare is omglans van lig en dit weerkaats in haar besonderse oë; haar vel is vlekloos, maar nou met twee woedende rooi kolle op haar hoë wangbene. As sy hom middeldeur kon kyk het sy dit sweerlik gedoen. 
 
   Hy kyk haar bewonderend aan en sê duidelik skoorsoekerig: “Jis, maar jy is mooi as jy kwaad is, hoor. Wat verkoop jy, juffrou? My suster sal dalk belangstel in jou skoonheidsprodukte. Jy is seker een van daai goedjies wat op die tydskrifte se voorblaaie pryk.” Sy selfoon keer haar vinnige antwoord as dit begin lui en hy gee haar nog een laaste kyk voor hy wegstap met ’n frons tussen sy oë. Sy is uiters verlig dat sy aandag iewers anders nodig is. Sy is genoeg getreiter.
 
                 Lerina kies koers op die stoep langs en om die hoek in die rigting van die agterkant van die huis. Sy gaan om die volgende hoek en sien dadelik vir Talana. Talana gewaar haar en roep bly uit: “Haai, Lerina, ek het jou nie eers gehoor stilhou nie! Ek is so bly jy is hier. Welkom, vriendin!” 
 
                 Nelia hoor die bly groet en kom aangestap met albei haar hande na Lerina uitgestrek. “Hallo, kindjie, ek’s so bly jy is hier. Ek hoop jy gaan baie lekker hier by ons bly.”
 
   Lerina glimlag verlig en is werklik bly om vir Talana te sien. Sy het ŉ moeilike tyd agter die rug en is verlig om eindelik hier te wees. Sy gee vir Talana ŉ stywe druk en groet Nelia vriendelik, maar sê niks van die onbeskofte vent wat haar voor die huis ingewag het nie. Sy sal later vir Talana daarvan vertel. Vir nou is dit genoeg vir haar om net veilig hier te wees. 
 
                 “Hallo, Mevrou, baie dankie, ek is seker ek sal baie gelukkig wees hier,” en sy kyk om haar rond en sien dan die vallei voor haar uitgestrek. “Dis baie mooi hier. Julle is gelukkig met so ŉ uitsig,” sê sy en Talana knik. 
 
   “Ja, ons is en ons is baie dankbaar.”
 
                 “Wie is die tuinier? Die tuin lyk wonderlik mooi.”
 
                 “Dis my pa, jong. Hy het groen vingers en hy geniet die tuinmakery vreeslik. Maar sê eers, het jy goed gery? Het jy ons maklik gekry?”
 
                 “Ja, dankie, gelukkig het mens darem die tegnologie wat die pad aanwys. Maar ek sou ook nie omgee om hier te verdwaal nie. Dis pragtige wêreld dié en dis die eerste keer in ŉ baie lang tyd dat ek hier kom. Ek het al vergeet hoe mooi dit is.”
 
                 “Maar kom, kind, kry iets om te drink. Waarvan sal jy hou? Hier is heerlike koue mangosap of lemoensap. Wat kan ek vir jou skink?” vra Nelia, en staan reg om te skink. “En noem my tog tannie Nelia of sommer Nelia, net soos wat jy gemaklik voel; ek is nie gesteld op formaliteit nie, hoor.”
 
                 Lerina sê glimlaggend dankie, en Talana sien weer hoe mooi sy is. Die twee meisies saam is treffend mooi – wee die man wat teen hulle dubbele aanslag te staan kom.
 
   Hulle gesels nog ŉ rukkie en Lerina se ontsteltenis het bedaar teen die tyd dat Talana haar gaan wys waar haar blyplek is. Daar is plek onder die afdak vir haar kar, en saam dra hulle gou haar bagasie af na Talana vir haar die binnekant van die mooi kothuis gewys het. 
 
                 “Jy moet maar versigtig wees vir slange, hoor. Hulle is volop hier. Moet nooit sonder jou stapstok loop nie; daar is een in die houer by die deur.”
 
                 Lerina verwonder haar weer eens aan die klein, welige tuin met die rose en helderkleurige klimplante oral. Sy weet sy gaan lekker bly hier. Sy en Talana stap om die huis en sy gewaar nog ŉ kothuis ŉ entjie daarvandaan. “Dis my boet Marius se huis. My pa wil nog huise bou, maar ons keer, want netnou het ons ŉ toestroming van toeriste en dis nie wat ons wil hê nie.”
 
                 Talana help vir Lerina om haar goed in die kombuiskaste in te pak, maar Lerina vind tot haar vreugde dat haar inkopies eintlik onnodig was, want die dierbare Nelia het reeds alles wat sy mag nodig kry, voorsien. 
 
                 Die twee meisies gesels land en sand en Talana verduidelik vir Lerina oor die werk, die omgewing en die huidige stand van sake met die peste.
 
                 “Kom saam, dan eet jy sommer iets saam met ons,” nooi Talana en Lerina voel amper lus om te weier, want sê nou die ongeskikte vent lê haar iewers voor. Sy sien nie vir nog so ŉ onderonsie kans nie. Sy skuif die insident doelbewus uit haar gedagtes – mens mors nie energie op sulke mansmense nie.               
 
                 Dit bly haar egter gespaar, want vandag is Marius nie by nie; hy het ander sake om af te handel en hul name is Leon en Philip. 
 
                 Leon en Philip sien sy bakkie van ver af aankom en Leon se oë rek. “O, hel, perd, ons beter hol! Hier kom Marius!” skree hy benoud en Philip laat nie op hom wag nie. Hulle hol soos twee vlakhase om die huis en bestyg die groot boom in die pragtige agtertuin soos wafferse bobbejane. Hulle sit benoud en wag, en toe Armand ŉ rukkie later by die deur aan die tuin se kant uitstap en begin roep na Philip, weet hulle die oordeelsdag het aangebreek. Philip kyk benoud na Leon en hy gryp sy kop vas. Hier is nie uitkomkans nie, en hy weet hy gaan hier moet af en sy ouboet en Marius se wraak in die gesig kyk. Sy skouers sak moedeloos en hy gooi sy hande in die lug; antwoord dan op Armand se roep.
 
                 “Kom af daar, julle twee, ons wag,” kom Marius se stem en Leon sidder by voorbaat. Hy ken vir Marius en hy weet dat net so liefdevol as wat hy kan wees, net so streng kan hy ook wees, en so ongenadig kan hy straf. Hulle begin stadig teen die boomstam afklim en staan skuldig voor die twee mans en rondtrap.
 
                 “En wie se idee was dit nogal?” wil Marius weet met ŉ skrikwekkende frons, sy oë byna swart terwyl hy die twee om die beurt beskou.
 
                 “Ja, wie was so slim?” vra Armand en staan dreigend nader. Philip staan effens terug, maar kyk sy broer vol aan; sê dan: “Dit was myne, Armand.”
 
                 “En wat was jou bedoeling?” wil Armand weet, maar dis te veel vir Leon. Hy tree vorentoe en kyk vir Marius in die oë terwyl hy dit benoud uitkry: “Dit was nie net Philip nie, Marius, ons het dit saam besluit.”
 
                 “Nou wat de hel het julle gedink doen julle?” vra Marius, en Armand skud net sy kop. 
 
                 “Ons wou eintlik net help, Boeta ... Regtig, ons het nie bedoel om ...,” maar hy kom nie verder nie.
 
                 “Help met wat?” vra Marius en die twee tree effens terug. 
 
                 “Ons ... ons het gedink ...” Philip steek vas. 
 
                 “Ja, wat het julle gedink?” blaf Armand.
 
                  Philip sluk en sê dapper: “Julle twee het nie vir ons gelukkig gelyk nie, toe wou ons net ...”
 
                 “Wát? Julle wou net wát?” vra Marius baie sag, en Leon sluk benoud. 
 
                 “Ons wou net help om vir julle vrouens te kry, want ons sien julle sukkel,” en hy koes vir die oorveeg wat in sy rigting kom.
 
                 Armand vind dit moeilik om sy lag te beteuel en hy weet hy moenie nou vir Marius kyk nie, want dan is die koeël deur die kerk. Hy sal aan die lag gaan en dan is die hele straf daarmee heen.
 
                 “Julle twee gaan sit en skryf vir elkeen van daai meisies ŉ brief en sê julle is jammer dat hulle verniet hier aangekom het, en dat dit julle plan was en nie myne nie. Julle sal vergoed deur hulle elkeen uit te neem fliek toe.” 
 
                 Hier sluk Leon amper sy tong in van skok. Fliek toe! Daai klomp simpel meisiekinders? “Asseblief, Boeta, nie dit nie. Ons ken hulle nie eers nie,” pleit hy desperaat.
 
   Marius kyk hom net koud aan. “Ek het hulle ook nie geken nie.”
 
                 Philip kyk pleitend na Armand, maar hy staan net met sy arms oor sy breë bors gevou en knik sy kop instemmend. “En julle sal vir die volgende twee weke elke dag in die tuin kom help om die stuk skoon te maak waar ons die somershuisie wil opsit, én julle sal die gate grou vir die plant van die roosbome.”
 
                 Die twee kyk mekaar met groot oë aan en dan pleit Leon weer: “Ons sal alles in die tuin doen wat julle sê, hier en by ons, Boeta, maar net nie die meisies fliek toe vat nie, asseblief?” Hy kyk Marius so pleitend aan dat hy dit moeilik vind om nie te lag nie – maar die mannetjies moet ŉ les geleer word. 
 
                 “Julle sal hulle fliek toe vat. Hulle is verneder en ek ook. Mens maak nie so met vroumense nie.”
 
                 Hy vra vir Armand of hy nog iets wil byvoeg en toe dié sy kop skud, draai die twee om en los die verslae seuns op die gras onder die boom. Hulle sak net daar neer en Leon laat sy kop in sy hande sak.
 
                 Armand draai weer om en sê: “Julle kan die grawe en pikke kom haal. Samuel sal vir julle wys waar die gate gegrawe moet word.”
 
                 Die twee stap by die stoep op en nou kan Armand dit nie meer hou nie en begin skud soos hy lag, terwyl hy vir Marius dophou. 
 
                 “Jy kan lag, jou blikskottel; maar dit was glad nie snaaks toe ek by die sitkamer instap en daar sit al daai vroumense my en aankyk asof ek ŉ stoetbul is nie! Dis net jammer daai twee het nie hier by jou begin nie. Jy is mos ook darem by die beplanning ingesluit,” sê Marius.
 
                 Sy woorde was skaars koud of Marie kom haastig in die gang afgestap en roep na Armand. Hy kyk verbaas na haar angstige gesig en sy sê: “Armand, hier is mense om jou te sien. Hulle is in die sitkamer.”
 
                 Marius begin lag, en Armand kyk hom waarskuwend aan terwyl hy sy kop skud en vir sy ma kyk.
 
                 “Nee, dis nie vir my nie,” sê hy beslis.
 
                 “Hulle vra spesifiek vir jou, my kind. Gaan praat maar gou met hulle.”
 
                 Hierdie boere is gasvrye mense en dis heeltemal teen hulle aard om iemand nie hoflik te ontvang nie. Armand vee die skielike sweet van sy voorkop af en stap dan in die gang af en by die sitkamer in. Sy kop ruk op toe hy die spul glimlaggende meisies op ŉ ry sien sit. Van waar Marius die spul dophou is dit skreeusnaaks en hy lag so dat hy hom skaars kan stil hou.
 
                 “Goeiedag, dames, ek is Armand Beaufort,” en hy steek sy hand uit na die eerste een, en een na die ander ontmoet hy die meisies met die name Lorna Viviers, Belinda Venter, Noreen Kies, Salome Prins en Sarie Koster.
 
                 Hulle bekyk vir Armand met groot belangstelling en Marius stik toe Armand hulle vra waarmee hy kan help. Die hele gedoente speel hom af net soos in Marius se geval en Armand se ondeundheid is vir Marius baie duidelik as hy elkeen van die dames uitvra na waar hulle vandaan kom, en hoekom hulle hier is. Hy gesels later land en sand met hulle met so ŉ onheilige uitdrukking op sy gesig dat Marius kan sweer die verliefdheid van die meisies is so dik dat dit met ŉ mes gesny kan word.
 
                 Armand staan later op en sê, “Nou maar baie dankie dat julle my besoek het. Ek waardeer dit baie. Kom, ek stap saam met julle uit,” en hy stap tot by die deur. Hulle kyk verward na mekaar, maar hy laat hulle hoflik by hom verbystap, knik ondeund vir Marius, en stap saam met hulle tot by die taxi, waar hy vriendelik van elkeen afskeid neem en die deur ferm toemaak voor hulle vertrek. Hy staan die taxi en agterna kyk, en toe dit by die groot hekke uit verdwyn, sug hy verlig en vee weer sy hand oor sy gesig en deur sy blinkswart hare, sy oë glinsterend en sy mond ŉ dun streep.
 
                 “Waar’s daai twee klein helletjies?” en hy begin aanstap. Maar Marius keer hom laggend en sê ondeund. 
 
   “Jou beurt is jou beurt, ou broer,” en toe lag hulle albei behoorlik. 
 
                 Marie staan die twee net kopskuddend en aankyk, en toe hulle haar sien, vra Armand vir ŉ glas koue vrugtesap en sy wink hulle nader. Marius bly vir die ligte middagmaal toe hy genooi word, en die geselskap draai om die boorde en die boerdery.
 
                 Hulle gaan maak later ŉ draai by die lemoenboord om weer na die besmetting te kyk, maar dit lyk heelwat beter; trouens daar is nou omtrent nie ŉ teken van die eiers nie, en Armand sug verlig. Hy is ŉ botanis van beroep, en is verknog aan hierdie stuk grond en die spesifieke omgewing, en dis hoekom hy hier is – om al die inheemse plante en bome te bewaar en te laat voortplant en die streek te bemark.
 
                 Marius deel sy belangstelling en is in beheer van die Landbousakekamer se uitvoerafdeling, en hy is baie bedrywig met die toesighouding en die gehalte van die uitvoervrugte en -neute. Pluktyd is seisoenaal en dan het hulle werkers wat gereeld uit die omgewing kom om te help. Dis ŉ besige tyd vir die boere en Simon Khumalo, hul buurman aan die anderkant, is net so ŉ groot uitvoerder, en die boere deel hulle mense en hulle goed tot voordeel van die hele gemeenskap.
 
                 Marius merk op dat Talana darem ook nou hulp het met die nuwe mens wat gaan kom en dat Talana gesê het hulle gaan met hul inspeksies by Simon-hulle begin om die boorde te monitor.
 
   4.
 
   Laatmiddag is die huismense se gunstelingtyd wanneer almal terug is by die huis en op die stoep of om die swembad bymekaarkom vir aandete. Talana en Lerina kom tydsaam aangestap na die swembad toe met handdoeke om die lyf en dis nie voor hulle amper by die tafel en stoele onder die boom is dat Lerina die man sien opstaan nie. Dis wragtig hy! En wat meer is, hy het nou van sy klere ontslae geraak en staan groot en indrukwekkend in sy swemklere daar. Hy is gespierd, lank en mooi, maar Lerina skud haar kop om van die gedagte ontslae te raak. Hy staan daar met ŉ grinnik en steek sy hand na haar toe uit.
 
                 “Goeiemiddag, ek is Marius,” kom dit sonder enige teken dat hulle mekaar al voorheen teëgekom het, behalwe die ondeundheid in sy oë.
 
                 Sy kyk hom koel aan en Talana stel haar voor. “Boetie, dis Lerina Keyser. Vriendin, dis my boet Marius, die baas van die plaas – of so dink hy,” skoor sy.
 
                 Lerina knik net en draai weg om haar handdoek op die stoel by haar neer te sit. Sy ontmoet later vir Bertus, en die geselskap is gemoedelik terwyl daar inligting gegee en gevra word oor waar sy vandaan kom, grootgeword het. Sy vertel van haar ouers wat nog albei leef en wat steeds in Groblersdal woon waar sy grootgeword en skoolgegaan het. Hoe lank sy en Talana mekaar al ken en oor haar jonger sus wat nou op universiteit medies studeer. Marius praat min, sit net rustig en luister sonder om enigsins ŉ teken te gee dat daar iets skeel.
 
   Bertus vra na Leon en Philip en Marius noem dat hulle op Beaudal is om te help met die aanplant van die rose en die ander werk. Bertus sê laggend dat hulle maar hier kan kom inval as hul daar klaar is. So ŉ groot tuin het altyd werk aan. 
 
                 “Die tuin is pragtig en ek hoor dis oom Bertus se groen vingers wat dit so hou?” sê-vra Lerina en Bertus laat nie op hom wag om te vertel van sy groot liefde vir tuinmaak en wat sy planne vorentoe is nie.
 
                 Nelia word gekomplimenteer met die ete en sy sit mooi en goed versorg in haar stoel langs haar man, haar hand in syne toegevou. Dis vir Lerina mooi om dit te sien en sy kan haar verkyk aan die twee mense wat duidelik nog so lief is vir mekaar. Sou dit ŉ wilsbesluit wees, wonder sy, of is dit net die hart wat hier praat? Sy sou haar antwoord heelwat later eers vind.
 
   Marius staan op en gaan staan op die rand van die swembad; kyk na die water en loop tot waar hy die skoonmaakwurm in die hande kry. Hy maak ŉ verstelling en sien nie vir Talana wat versigtig agter hom gaan staan vir die daaglikse ritueel van bekruip en mekaar onverhoeds betrap en in die water stamp nie. Die ander sit die spul en dophou en toe hy met ŉ helse plas in die water beland, begin Talana by voorbaat hardloop, want sy weet haar beurt kom. Maar hy steur hom oënskynlik nie aan haar nie en wag tot sy later gerus raak en haar waaksaamheid verslap. Hy het nou uitgeklim en sy hou hom dop, en toe hy sy skielike lopie in haar rigting maak, vlug sy skreeuend om die boom met hom agterna, maar hy is vinnig en sterk en kry haar aan die arm beet. 
 
   “Kom hier, ou sustertjie, jy soek mos vir moeilikheid,” en hy stap moeiteloos met haar aan albei arms tot by die swembad, en swaai haar dat sy in die middel van die water beland. Sy kom laggend onder die water uit en hy is by haar en die twee speel soos toe hulle kinders was. 
 
   “Dit gaan elke dag so, Lerina, jy sal maar gewoond moet raak. As dit nie hy en Leon is nie, dan is dit hy en Talana, maar hulle los mekaar nie uit nie,” kom dit laggend van Nelia, en Lerina skud laggend haar kop. Sy mis haar mense.
 
                 Marius klim later uit die swembad en kom lui aangestap na waar die ander sit. Lerina steek haar hand na haar glas uit, maar sy word skielik deur ŉ paar sterk arms opgetel soos ŉ kind en teen die nat lyf vasgehou terwyl Marius met haar aanstap water toe. 
 
                 “Sit my neer,” sis sy, “nou dadelik,” maar hy steur hom nie aan haar nie. Hy spring met haar in sy arms in die water en Talana wag hulle in.
 
                 “Kom, vriendin, dis nou ons kans. Hierdie boet van my is te groot vir sy skoene,” meen sy en kry vir Marius om die kop beet. Lerina proes en probeer staan, maar die water is veels te diep vir haar, en sy moet noodgedwonge aan hom vashou. Hy kry haar egter weer aan een klein arm beet en sy probeer wegkom, maar hy los haar arm en gryp haar voet, keer haar om dat sy onder die water verdwyn. 
 
   “Sies, jy sal haar versuip,” keer Talana, maar dan is dit haar beurt. 
 
                 Lerina kon haar voet bevry en swem ŉ entjie weg voor sy weer bo die water verskyn. Het ŉ meisie regtig ŉ kans op wraak teen hierdie waterhond met sy lang bene wat gemaklik staan terwyl sy hier ronddobber soos ŉ blessit kurkprop sonder verweer, wonder sy. Dan begin haar oë skitter en sy verdwyn onder die water in en kry vir Marius van agter af aan sy swembroek se pype beet en pluk dit af onder toe. Marius laat los vir Talana en keer vinnig, en dis net die kans waarvoor die meisies gewag het. Hulle is albei nou op sy skouers en rug en druk hom af ondertoe tot hy weer sy hande los het. Hulle trek een na die ander soos twee vrot velle soos hy hulle oor sy kop lig en oor die water gooi. Hulle probeer wegkom, maar dis te laat vir Lerina, want hy kry haar weer aan die voet beet en pluk haar nader.
 
                 “O, jy speel vuil, nè? Kom bietjie hier laat ek jou regsien,” en sy spartel verniet. Hy hou wat hy het en swem met haar agter die waterfontein in, waar die ander hulle nie kan sien nie.
 
   Haar oë is nou groot en benoud, maar sy sê kwaai: “Los my,” maar hy lag vir haar hier teen sy bors, vou haar arms agter haar rug in terwyl hy haar teen hom vashou. 
 
   “Los my, sê ek, of is jy doof?” vra sy vererg, maar hoe meer sy spartel hoe stewiger hou hy haar vas sonder om haar seer te maak.
 
                 “Ek is jammer oor die misverstand vanoggend. Dit was ŉ fout,” sê hy en sy oë dans, maar hiervan wil Lerina niks weet nie en sy gluur hom kwaai aan. 
 
                 “Ek sien jy gaan my nie gou vergewe nie, maar hier is solank ŉ soenoffer,” en hy soen haar sag op haar mond en laat haar dan los. Sy sink dadelik onder die water weg en hy gryp haar arms en lig haar boontoe, sy gesig vol lag. Sy kyk hom nog ŉ laaste keer vererg aan, swem dan vinnig na die trappe toe en klim so waardig as wat sy kan uit. 
 
                 Talana bekyk haar nuuskierig en gee haar handdoek vir haar aan. “Oukei, vriendin? Hier is lekker warm koffie. Kom ek skink vir jou daarvan,” en sy trek die mooi koppie nader. Die koffie is geurig en heerlik en Lerina ontspan effens. Talana voel aan iets is nie reg nie, maar sy kan nie haar vinger daarop lê nie.
 
                 Dis nou sterk skemer en die moegheid oorval vir Lerina waar sy nou knus in die stoel sit. Marius beloer haar tussen sy lang wimpers deur maar sê niks verder nie. Sy staan later op en vra vir Talana en die ander om haar te verskoon. Sy het ŉ lang dag agter die rug en wil nog ŉ paar goedjies gaan doen voor sy inkruip.
 
                 “Natuurlik, ek is jammer ek het nie daaraan gedink nie, vriendin,” maak Talana dadelik verskoning. “Boeta, sal jy saam met haar stap, dan help ek gou vir Mamma hier?” en sy kyk vraend na Marius. Hy knik en staan op en Lerina sê: “Ag, dis regtig nie nodig nie. Ek is seker ek sal my pad vind tot by my huis,” en sy begin ook sommer aanstap, maar Marius se lang treë bring hom tot by haar.
 
                 “Hier is slange en ander reptiele; kyk waar jy loop,” maan hy sag.
 
                 “Ja, ek sien so. Hier is een reg langs my,” kom dit vinnig en hy lag saggies.
 
                 Hulle stap in stilte verder tot by haar huis en Marius hou by die deur sy hand uit vir haar sleutel, maar sy wil dit self in die slot steek. Sy is om een of ander rede egter bewerig en die warmte van sy lyf hier by haar vererger dit. Marius vat die sleutel by haar, sluit die deur oop en hou dit vir haar oop terwyl sy instap.
 
                 “Nag, Lerina, lekker slaap,” sê hy voor hy omdraai en na sy eie huis toe begin stap.
 
                 Sy staan vir ŉ rukkie by die deur en is dan verbaas om hom weer te sien, maar hy roep haar en sê: “Kom kyk hier. Dis ŉ gesig wat mens nie sommer moet misloop nie.” Sy merk sy erns en stap nuuskierig tot by hom; dan sien sy wat hy bedoel. Die maan is vol, groot en silwer en die strale is die vallei vol, helder en oop; die sterre klein splinters lig in die heelal. Sy haal skaars asem. Hy is reg: dis mooi by woorde verby en hulle staan ŉ lang ruk in stilte.
 
   “Dis pragtig. Dankie, ek sal dit onthou. Nag, Marius.” Sy draai om en stap terug na haar deur toe; sluit dit dig teen die gedagte aan die stil man daar buite.
 
    
 
   5.
 
   Lerina loer deur die mikroskoop in die klein maar goedtoegeruste laboratorium, en maak notas terwyl sy besig is. Talana is besig met ŉ klompie klein bakkies daar naby en sy gesels so tussendeur met Lerina. Hulle beplan om vanoggend die makadamiaplantasies te besoek waar Talana besig is met ŉ opname oor die spinnekopbevolking. Hoe meer spinnekoppe per boom hoe beter word die peste beheer. Hulle weet albei dat spinnekoppe baie belangrik is en hulle word een maal per jaar gemonitor om seker te maak dat hulle nog hul werk doen, naamlik om die luise, vlieë en ander insekte van die neute en plantasies af weg te hou. Hulle is belangrik vir die lemoen- en suurlemoenboorde en ook vir die neute.
 
                 “Ons kan by Beaudal begin en dan werk ons die boorde deur tot by die Khumalo’s. Ons kan natuurlik elkeen ons eie pad vat en ek wonder of dit nie beter sal wees as jy hier begin dan gaan ek na die bure toe nie?” vra Talana en kyk vir Lerina wat nog steeds deur die mikroskoop loer. Sy bekyk die swartvlieglarwe onder die glas. Haar navorsing is daarop gemik om die genetiese samestelling van die vlieg te verander sodat dit stadiger voortplant en mettertyd meer steriel raak. Die wyfies kan steeds eiers lê, maar die eiers sal nie nuwe vlieë voortbring nie.
 
                 “Ja, ja, dis reg so,” mompel sy afgetrokke.
 
    Talana weet sy gaan haar nou nie voor die mikroskoop wegkry nie. Sy skud net haar kop, en sê glimlaggend: “Nou ja, gaan jy rustig aan. Ek ry solank Beaudal toe. Sien jou later,” en sy neem haar sak met haar skryfgoed, haar sakrekenaar, selfoon en skootrekenaar. Haar klein opslaantafeltjie en stoeltjie bly sommer permanent agter in haar klein bakkie. Sy dink vir ŉ oomblik of sy alles het wat sy nodig het, en onthou dan van haar wit hoed en haar sonbril. Sy smeer sonbrandmiddel aan haar arms en stap haastig bakkie toe. Sy wil uit voor dit te bloedig warm word, en die son sit reeds te hoog.
 
                 Sy hou voor Beaudal se opstal stil en klim uit. Louis kom haar tegemoet en die twee seuns hol uitgelate om die hoek toe hulle haar sien. 
 
   ‘Hallo, Sus, wat maak jy so vroeg hier?” vra Leon, bly om sy suster te sien. Philip groet haar skamerig, sy aantreklike jong seunsgesig effens rooi. Sy is die eerste meisie op wie hy sy kalwerhart verloor het, en sy spraak verlaat hom heeltemal toe sy vir hom kyk en hom nader trek vir ŉ drukkie soos sy met Leon gemaak het. Hy gaan kruip effens agter sy pa weg, maar gelukkig merk nie een van die ander sy verleentheid op nie.
 
   “Hallo, oom Louis, hoe gaan dit? Hoe hou Oom dit met hierdie twee stoute goed?”
 
                 “Hallo, kind, kom in,” nooi hy en hy kyk laggend na die twee seuns. “Nee, jong, die twee werk so fluks dat ek hulle omtrent nie te sien kry nie. Ek is baie beïndruk met hulle.” 
 
   Die twee loer onderlangs na mekaar en sê niks van die straf wat hulle besig is om uit te dien nie. Hulle het aan al die meisies SMS’e gestuur om jammer te sê, maar van die fliekvraery het sover nog niks gekom nie.
 
                 “Dankie, oom, ek is bietjie haastig. Wil gou by die neutebome gaan spinnekoppe tel voor dit te warm word. Wil julle twee kom help?” vra sy vir die seuns en hulle stem geesdriftig in. 
 
                 “Ja, jis, ons wil saamgaan. Ek hou van spinnekoppe,” reken Leon en Philip stem saam.
 
                 “Nou gaan kry vir julle elkeen ŉ hoed en bring iets om te drink vir wanneer julle dors word. En maak gou, ek is haastig,” jaag sy hulle aan. Sy gesels nog met Louis tot die twee seuns holderstebolder by die deur uitgestorm kom en agterop die bakkie spring.
 
                 Dis nie die eerste keer dat hulle saam met haar gaan nie. Leon sweer sy suster het die interessantste werk wat daar is, want sy tel nie net spinnekoppe nie, sy tel ook plantluise, en allerhande ander besies, stinkgoggas en sommer al die insekte waarop sy haar oë lê, en dan bekyk sy hulle nog onder die mikroskoop ook. Hulle het laas vir haar foto’s geneem van die verskillende spesies spinnekoppe in die suurlemoenbome. Ook hulle weet die spinnekoppe is ŉ natuurlike manier van die beheer van peste soos groen vrugtegoggas en myte wat baie lief is vir die neute. Sodra die jong neute van die bome begin afval en die ouer neute begin verkleur, weet die boere daar is besmetting deur die groen stinkgoggas, soos die seuns hulle noem.
 
                 Talana hou stil en hulle sprei die nette onder die groep bome uit wat sy vir die oefening wil gebruik. Dan kyk sy na die windrigting en begin om die spuitstof wat die spinnekoppe verdoof, in die boom te spuit. Dis nie lank nie of daar lê ŉ hele klompie spinnies, soos Philip hulle noem, reg rondom die boom op die seil.
 
                 Talana en die seuns werk hard om die verskillende soorte spinnekoppe te klassifiseer en per boom te tel. Sy het haar tafeltjie in die koelte opgestel, en soos hulle werk, so teken sy die getalle aan. ŉ Goeie gemiddeld per boom is ongeveer vyf spinnekoppe. Die klompie waaroor sy onseker is, word versigtig in ŉ kassie gesit om saam te neem laboratorium toe.
 
                 Die oggend vlieg verby en dis eers toe die seuns begin kla hulle is honger dat sy weer op haar horlosie kyk. Sy sien dis amper verby etenstyd en hulle pak op om te ry.
 
                 Die seuns spring haastig af en hol by die voordeur in, reguit kombuis toe. Talana loer agter op die bakkie om seker te maak sy het haar sak gevat en dis eers toe die stem agter haar praat dat sy weet sy is nie alleen nie. Sy vlieg om en kyk weer in dieselfde blou kykers vas wat haar laas so verwilder het.
 
                 “Jy kan maar inklim en ry, juffrou. Ek soek nie ŉ vrou nie en die ander is al gister weg,” reken hy, terwyl hy haar dophou, sy kop effens agteroor. Sy sien hy is ŉ groot man, stewig en mooi gebou, met geen ekstra gram gewig aan sy kragtige lyf nie.
 
                 “Ag, gaan speel asseblief op ŉ ander plek. Ek het werk om te doen,” sê sy vererg. Sy gaan haar nie weer laat intimideer nie. Hy het haar een keer die skrik op die lyf geja, en sy gaan haar nie weer so laat vang nie.
 
                 Louis kom by die voordeur uitgestap en sê: “O, jy’s terug, Talana. Hoe lyk dit met die spinnekoppe? Het ons nog genoeg?” vra hy met ŉ glimlag.
 
                 “Ja, wat, oom Louis,” sê sy en sien die verbasing flits oor die jonger man se aantreklike gesig. “Daar is meer as genoeg. Dit lyk vir my of hier ŉ paar nuwe intrekkers is, maar ek het hulle in die kissie ingepak. Sal by die huis gaan kyk watter familie hulle is.”
 
                 “Dis goeie nuus, kind. Wag, ek gaan haal gou die spinnekopboek, dan kan ons kyk,” en hy draai om en stap terug in die huis in.
 
                 Armand bekyk die meisiekind nou met groter belangstelling. Sy is mooi, baie mooi; en sy is nog slim ook. Interessante kombinasie. Voor hy iets kan sê, gewaar hulle die klein rooi karretjie wat by die oprit indraai en haastig nader ry. Die kar het skaars gestop of Baby de Lange steek een lang been by die deur uit en waai vrolik vir Armand.
 
                 “Joehooo, hallooo,” roep sy hom vriendelik toe terwyl sy op belaglik hoë hakke nader trippel. Hy retireer vinnig toe sy haar arms na hom toe uitsteek asof sy hom wil omhels. Talana bekyk die spul met groot belangstelling waar sy langs Armand staan, en sy sien die vlietende ergernis op sy gesig. Dan word sy skielik, sonder seremonie, nader getrek  in sy arms in terwyl hy haar liefdevol aankyk en sag op haar mond soen. 
 
   Sy wil hom eers ŉ taai klap gee, maar sy hoor hom asof van ver af sê: “Hallo, juffrou .. uh ... Ontmoet my vrou, Talana.” Talana maak haar mond oop om te praat, maar hy soen haar weer en hou haar so stewig vas dat sy nie kan roer nie. Hy lig sy kop op en glimlag stralend vir Baby, wat lyk of sy wil huil. 
 
   Talana begin praat, maar hy soen haar weer. Sy is woedend en probeer haar loswikkel uit sy arms, maar hy lig sy kop en sê sag in haar oor: “Bly stil, of ek soen jou weer.” Hy los haar effens en kyk glimlaggend af na haar boosaardige gesig.
 
                 Baby swaai haar vinger met die rooi nael van die een na die ander, en sy vra vies: “Jou vrou? O, jy is een van daai mans wat die kat in die donker knyp, nè? Mevrou, as ek jou kan raad gee, los die blikskottel dadelik; hy gaan jou nog baie laat huil.” Sy gluur hom woedend aan, swaai om na haar kar toe en trek met skreeuende bande weg.
 
                 Talana maak haar los uit Armand se arms en besef skielik dat sy so pas gedruk en gesoen is en as sy vrou geëien is deur ŉ man wie se naam sy nie eers ken nie. Sy lig haar hand en klap hom dat hy sterre sien. Sy gewonde blou oë kyk haar verwytend aan.
 
                 Louis kom by die deur uit en bekyk die twee by die bakkie. Hier gaan iets aan, weet hy dadelik. 
 
                 “Ek dog ek het ŉ kar gehoor, Armand,” sê hy en kyk vraend na sy seun wat nog steeds sy hand oor sy wang hou waar die rooi stadig deurslaan.
 
                 “Dis sommer iemand wat die pad kom vra het, Pa,” sê Armand en sy oë lag nou vir Talana.
 
                 Louis slaan die boek oop en begin ywerig soek na die naam wat Talana gesê het. Sy wil stik van verontwaardiging, maar Louis eis haar aandag deur na die prentjie van die spinnekop te wys en sy probeer so normaal moontlik gesels, maar haar gedagtes is chaoties. So dis Armand, die erfgenaam van Beaudal. Sy het hom nog nooit ontmoet nie want sy is heelwat jonger as hy, was ’n koshuisbrak en hy het al klaar gestudeer en is weg buiteland toe toe sy nog in matriek was. Sameloop van omstandighede het veroorsaak dat hulle nooit vakansies saam by die huis was nie; of sy was tuis en hy was iewers weg, of hy was tuis terwyl sy weg van die huis af was. Dis maar eers nou wat sy weet hy is permanent terug op die plaas en sy moet erken hulle het nie op ŉ goeie voet afgeskop nie.
 
                 Sy maak ŉ klein rukkie later verskoning en sê sy moet ry. “Ek wil nog ŉ draai by Simon-hulle maak, oom Louis, terwyl ek nou aan die gang is,” en sy gluur vir Armand aan waar hy haar met ŉ grinnik staan en dophou.
 
                 “Dankie, kindjie, vir jou hulp. Ek is nogal nuuskierig om die uitslag te sien,” groet Louis terwyl Armand vir haar die bakkie se deur oophou dat sy kan inklim. Sy kyk nie weer na hom nie, maar sluit net die bakkie aan en ry stadig weg.
 
                 Sy kom steeds ontsteld by die huis aan en gaan soek na Lerina waar sy nog in die laboratorium sit en werk. Sy haal haar klompie spinnekoppe versigtig uit en wys hulle vir Lerina, wat hulle met groot belangstelling bekyk.
 
                 Lerina staan styf op en bekyk haar vriendin nuuskierig. Sy kom agter Talana is ontsteld, en vra dan: “Is jy oukei, Talana? Hoekom lyk jy vir my so deurmekaar?”
 
                 Talana sit haar hande op haar heupe, swaai om en stap ŉ paar keer heen en weer. Dan kom dit verontwaardig. “Jy weet, ek het nou net ŉ mal man ontmoet,” sê sy, en haar oë is groot en donker.
 
                 “Wat? Waar nogal?” wil Lerina weet.
 
                 “Op Beaudal; nogal Armand Beaufort,” sê sy en beduie heftig met haar hande. “Hy is ŉ groot lummel wat nie maniere het nie en my as sy vrou voorgestel het aan een of ander meisiekind wat agter sy lyf aan is,” en sy word sommer weer van vooraf kwaad.
 
                 Lerina kan haar lag nie bedwing nie. “Wat? Hoe het dit ...?” Maar sy kom nie verder nie, want Talana is nou op spoed.
 
                 “Nee, eers jaag hy my nou die dag van hul plaas af weg en vertel my dat hy nie vrugtediewe op sy plaas sal duld nie. ŉ Vrugtedief! Ek, Talana de Waal, ŉ vrugtedief!” beduie sy gekrenk. Nou lag Lerina hardop, en dis soos olie op die vuur. 
 
   “Jy moenie nog lag nie, want sal hy nie vandag weer vir my sê ek kan maar terug klim in my bakkie en ry want hy soek nie ŉ vrou nie!”
 
                 Lerina se lag verdwyn van haar gesig af en sy onthou die gedoente met Marius. Sy kyk Talana snaaks aan en vra dan: “Sou hier iets met die water verkeerd wees dat die mans hier so vreemd optree?”
 
                 Talana breek in die middel van die volgende sin af en kyk na Lerina. “Wat bedoel jy?” vra sy agterdogtig. 
 
                 “Nee, daar is dieselfde vir my gesê toe ek hier aangeland het,” sê sy, maar noem nie Marius se naam nie.
 
                 Talana begin lag. “Wat? Wie het vir jou so gesê?” wil sy weet, maar Lerina skud net haar kop, onwillig om vir Talana te sê haar geliefde broer was die skuldige.
 
                 “Wie was so simpel om jou vir ŉ voornemende bruid aan te sien? Was dit hier by ons, vriendin?” vra sy nou en hou vir Lerina dop.
 
                 “Ja, man, het jy nie gesien hoe boos was ek toe ek om daai hoek op die stoep gekom het nie?” vra sy verleë, terwyl sy wegkyk.
 
                 “Vriendin! Wat sê jy nou? Was dit Marius?” vra sy nuuskierig en toe Lerina net knik, begin sy lag en dis so aansteeklik dat Lerina saam lag. Talana kan haar met die beste wil ter wêreld nie indink wat Marius makeer het nie. Dis so teen sy aard. Maar dan sien sy die lig: Armand het dieselfde vir haar gesê. Wat het gebeur dat die twee skielik so keer vir trouery en vrou soek?
 
                 Sy kyk vir Lerina en sê met laggende oë: “Vriendin, hier is iets snaaks aan die gang, want daai simpel Armand het dieselfde vir my gesê. Iets moes gebeur het dat die twee so vreeslik keer en mens sommer wegjaag ook.” Lerina knik en sy tik een klein vinger teen haar mond, diep ingedagte. 
 
   “Jy weet, ek wonder of ...”, maar Talana hou net daar op toe sy aan die vreemde meisiekind dink. Sy het definitief iets met hierdie sirkus te doen, en sy vertel vir Lerina van die hele gedoente met die aankoms van die meisie en Armand se vreemde gedrag. Nou lag Lerina éérs, en Talana lag later net so. Hulle neem hulle voor dat hulle agter die storie sal kom, buig of bars. Hierdie mansmense moet ŉ les geleer word.
 
    
 
   6.
 
   Marius se selfoon lui en hy kyk eers wie dit is wat bel voor hy die antwoord-knoppie druk. “Yes, buurman, wat sê jy?” groet hy vir Armand.
 
                 “Nee, dit gaan goed, man. Net so bietjie van ŉ spoedwal getref vanoggend.”
 
                 “O, nou, wat nou?” vra Marius nuuskierig, en Armand lag saggies aan die ander kant. “Dis eintlik ŉ lang storie. Kan ek by jou ŉ draai maak? Is jy nou tuis of waar is jy?”
 
                 “Ja, kom gerus. Ek is by die avokadoboord, maar ek kry jou by die huis oor vyftien minute.”
 
                 “Doodreg. Sien jou later.”
 
   Marius wag vir Armand op die voorstoep in, en toe hy stilhou, stap hy hom tegemoet. Hulle is altyd bly om mekaar te sien, want dit kan maar alleen raak so ver van alles af.
 
   Behalwe, natuurlik, as jou kleinboet besluit iets moet gedoen word.
 
                 “Kom ons stap om na agter toe, dan kry ons iets om te drink,” nooi Marius.
 
   Armand staan op die trappies en kyk na die pragtige uitsig, en toe hy sy vrugtesap in die hand het, vra Marius of hy wil sit. 
 
                 “Kan ons daar by die swembad in die koelte gaan sit? Dit lyk mooi daar en dan kan ons rustig gesels.”
 
                 “Natuurlik,” sê Marius dadelik en hulle begin aanstap.
 
                 Armand staan elke nou en dan by ŉ plant stil en bekyk dit aandagtig. Hierdie is ŉ lushof en hy gaan vir Bertus vra of hy nie hulle tuin ook wil kom uitlê nie. Hy kry nie kans om aan alles aandag te gee nie, en anders as hier, is sy ouers nie juis tuiniers nie, al is hulle baie lief vir ŉ mooi tuin. Hulle staan vir ŉ rukkie onder die boom en Marius kom agter sy vriend het iets op die hart.
 
   “Nou wat’s fout, hè?” vra hy, en Armand gaan sit op een van die stoele en leun vooroor met sy elmboë op sy knieë. 
 
   Hy kry ŉ half verleë trek op sy gesig en sê dan met ŉ effense lag: “Ek het jou suster vanoggend vir een van daai meisiekinders van gister aangesien, en ...” Hy stop toe Marius begin lag.
 
                 “Jy moenie lag nie, sy is woedend vir my en het my geklap dat ek sterre sien,” sê hy amper verontwaardig. Marius gaan sit op die ander stoel en hou sy kop vas, maar hy lag so dat hy nie kan praat nie. 
 
                 “Nou vir wat het jy dit gedoen? Kan jy haar nie onthou nie? Julle het mos al ....?” vra hy verbaas.  
 
                 “Nee, man ek het haar nog nooit gesien nie,” sê Armand gekrenk, “en sy het kom spinnekoppe tel daar by ons, maar ek het nie geweet wie sy is nie en toe sê ek vir haar sy kan maar terug klim in haar bakkie en ry, want ek ...” Hy bly verleë stil. 
 
   Armand in hierdie toestand is vir Marius so snaaks dat hy nie kan ophou lag nie, en as hy aan Talana dink, dan ...
 
   “Ja? Want jy ...?” vra Marius tussen die lag deur.
 
                 “Ek soek nie ŉ vrou nie,” waag Armand dit. “En om alles te kroon is dit nie die eerste keer dat ek haar verwilder nie; toe sy kom kyk het na die swartvliegeiers vroeër die week, of was dit nou laas week, het ek haar in die boord gekry en haar aangesien vir ŉ vrugtedief. Haar net daar in haar bakkie ingehelp, en gesê sy moet haar ry kry!” Die enormiteit van al hierdie dinge tref hom skielik en hy sak terug in sy stoel en vee met sy hand oor sy gesig en hare.
 
                 “O, hel, ou pel, jy het jou voet mooi in die gemors gesit,” reken Marius en hy wil net weer begin lag, toe hy van sy eie onderonsie met Lerina onthou. Hy bly onthuts stil, en Armand kyk hom vraend aan.
 
                 Marius kyk af na sy hande, en sê: “Hel, Armand, ek het dieselfde met Lerina gedoen. Sy wil glad nie met my praat nie, en sy was woedend.”
 
                 Armand kyk Marius met groot oë aan, en al wat hy uitkry, is: “O, donner, nou het ons moeilikheid. Maar wie is Lerina?” wil hy weet.
 
                 “Dis Talana se vriendin en vennoot. Hulle doen saam navorsing en sy het haar opwagting hier gemaak net na daai spul meisiekinders hier aangekom het, toe dink ek sy is een van hulle en wou haar nie laat uitklim uit haar kar uit nie!” sê Marius verslae. 
 
                 “Nou waar is sy nou?” vra Armand, en Marius beduie na die kothuis naby syne.
 
                 “Wat nou? Dink jy ons moet ...?” en hulle kyk onseker na mekaar.
 
                 “Jis, ek weet nie. Ek ken vir Talana en jy gaan nie maklik by haar verbykom nie, en soos dit vir my lyk, is Lerina nie ŉ katjie om sonder handskoene aan te pak nie. Sy is klein, maar boeta, haar woede was groot – ek bedoel is nog steeds,” en hy onthou hoe pragtig sy is.
 
                 “Ek het jou nie alles vertel nie,” onthou Armand, en hy gaan verder: “Terwyl ek daar met haar by die bakkie staan en redekawel, kom een van daai vroumense wat daar was, waaragtig weer met haar rooi kar en haar rooi naels daar aan en sy wil my omhels!” 
 
   Marius proes van die lag, want hy kan hom net Armand se reaksie voorstel, maar Armand kyk hom verontwaardig aan en sê: “En al wat ek aan kan dink is om haar van my lyf af te hou, toe gryp ek vir Talana en soen haar, en sê vir die meisiekind dis my vrou.”
 
                 Nou is Marius buite homself, en hy lag dat die trane loop. 
 
   “En toe? Wat maak Talana?” vra hy en Armand vertel verder.
 
   “Sy wil protesteer, maar elke keer as sy haar mond oopmaak, hou ek haar stywer vas en soen haar sodat sy kan stilbly. Toe sy weer wil praat toe ek haar los, toe sê ek vir haar as sy nie stilbly nie dan soen ek haar weer, en toe bly sy dadelik stil, maar boeta, ek het geweet as die meisiekind weg is, gaan die vonke spat, en dis toe wat sy my die taai klap gee!” en hy vryf oor sy wang waar hy nog steeds die brand van Talana se hand kan voel as hy net daaraan dink. Maar hy kan nou ook nie meer sy lag hou nie en die twee skater dit uit, en hou eers lank daarna op. 
 
                 Toe is dit Marius se beurt om uit te brei oor sy en Lerina se onderonsie en hoe boos sy vir hom was. “Maar sy is mooi, swaer, so mooi soos wat ek nog nie voorheen gesien het nie,” sug hy. “Ek skat ek het my kanse goed beduiwel, want ek het haar in die swembad om verskoning gevra, en toe sy niks wil weet nie, toe gee ek haar maar ŉ soenoffer ...” Hier skater die twee dit weer uit. “En,” vertel Marius verder, “toe ek haar los, sink sy dadelik soos ŉ klip, want die water is te diep vir haar om te staan.”
 
                 “Hel, pel, bly liewer stil, want dit raak al erger. Ons gaan hulle nooit oortuig dat dit regtig ŉ misverstand was nie. En ek is nie van plan om te sê van die spul lawwe vroumense wat hier op ons neergedaal het nie,” reken hy beslis, en Marius stem saam.
 
                 “Nee, jis, dit is darem te erg. Jy is reg, ons moet liewer maar stilbly en probeer vergoed, maar moet net nie vra hoe nie.”
 
                 “Ek stel voor ons vat dit soos dit kom,” sê Armand terwyl hy sy vriend dophou. Hulle is nie ouens vir baklei nie, en om te weet iemand is vir hulle kwaad is niks lekker nie.
 
                 “Dink jy ons moet hulle een aand uitneem vir ete na ŉ ordentlike plek toe, of so iets?” vra Marius, en Armand knik. 
 
                 “Ons kan probeer, maar ek weet nie of dit sal werk nie. Ek het ŉ idee dit gaan meer as dit vat om hulle te oortuig ons is jammer.”
 
                 “En hoe gaan ons vir hulle verduidelik hoekom ons hulle ...?” bly Marius onseker stil.
 
                 “Nee, pel, daar het jy my. Ek weet nie. Maar met tyd kom raad. Kom ons wag maar en kyk,” sê Armand.
 
                 “Ek sê jou wat. Kom julle vanaand hier na ons toe, dan braai ons vir ŉ slag. Ons het lanklaas gekuier,” nooi hy en Armand se gesig helder dadelik op. 
 
                 “Ja, dit kan werk. Dan kan ek miskien ŉ kans kry om vir Talana jammer te sê,” kom dit hoopvol; dan kom die sagte erkenning: “Sy is ŉ pragtige meisie en ek sal nogal ...” 
 
                 Marius kyk sy vriend met groot jammerte aan, want so maklik gaan hy nie by Talana verbykom nie. En die lieflike Lerina, wonder hy, wat moet hy doen om haar guns te wen? Dit gaan ŉ lang pad wees, maar hy is bereid om dit te stap, weet hy meteens.
 
                 Toe Armand ry, stap Marius die huis in om na sy ma te gaan soek. “Ma ...? Waar’s ma?” roep hy en Nelia steek haar kop om die kombuisdeur. 
 
                 “Hier’s ek, my kind,” sê sy en verdwyn weer. Hy stap by die kombuis in en sien sy ma is besig om die laaste afronding aan die ligte middagete te doen.
 
                 “Hallo, Moeder,” sê hy laf, en gee sy ma ŉ druk om die skouers. 
 
                 Sy kyk liefdevol na hom toe op en glimlag. “Ja, my ou seun, hoe’s dit nou?” vra sy. 
 
                 “Nog dieselfde as netnou,” lag hy en hierdie speletjie is iets net tussen hulle twee. Die De Waals is ŉ baie hegte gesin en die innigheid is duidelik vir enige buitestander te sien. Vir Lerina wat by die deur vassteek, is dit iets nuuts, maar weer eens mooi om te aanskou. As ŉ man mooi werk met sy ma, sal hy mooi werk met sy vrou. 
 
                 Marius gewaar haar eerste en sê: “Hallo, kom gerus in. Jy is seker ook so honger soos ek,” en hy glimlag vir haar asof hy haar vir die eerste keer sien. Sy aantrekkingskrag is vir Lerina amper ŉ fisiese skok, dus vermy sy sy oë, maar kyk vir Nelia en sê: “Tannie Nelia, ek het net kom dankie sê vir gisteraand se heerlike ete. Ek was so moeg ek het nie eers daaraan gedink nie. Baie dankie, dit was heerlik.”
 
                 “Dis ŉ plesier, kindjie. Jy is baie welkom.”
 
                 “Ma, ek het die Beauforts genooi vir ŉ braai vanaand. Ek sal die vleis en die drank gaan kry as julle die bykosse sal maak?” sê-vra Marius en kyk vraend na Nelia.
 
                 “O, dis gaaf. Ja, ek sal sommer ŉ klompie goed hier bymekaar sit. Ons het hulle lanklaas gesien; ons was almal so besig ...,” en sy begin dadelik die spyskaart in haar gedagtes beplan. Dis vir haar ŉ vreugde om kos te maak en te onthaal en sy doen dit met styl.
 
                 “Dit sluit julle in, Lerina. Sê asseblief vir Talana ook?” vra Marius, en Lerina knik. Sy weet nie wat Talana hiervan gaan dink nie. Dis ondenkbaar dat almal nié daar sal wees nie. Die boere is bekend vir hul gasvryheid en as een genooi word, word almal genooi. 
 
                 “Wat van Simon-hulle? Gaan jy hulle nie ook vra nie?”
 
                 “Ek weet hulle is weg na hul kinders toe vir die week. Ek hou hul plek dop terwyl hulle weg is,” sê Marius. “Ons sal hulle nooi as hulle terug is.”
 
                 “Ek sien julle dan later, tannie Nelia. Moet ek iets saambring?” vra Lerina toe sy uitstap.
 
                 “Nee wat, kom jy net soos jy is,” sê Nelia goedig terwyl Marius se oë op die klein figuurtjie rus. Sy word vir hom by die oomblik mooier en hy kan sy oë nie van haar af hou nie. 
 
                 Lerina draai haar rug op die gedagte van die man in die deur; sy teenwoordigheid is oorweldigend en sy voel onrustig naby hom. Hy ontstig haar net deur vir haar te kyk. Sy voel weer die vlindersagte aanraking van sy lippe teen hare, en hou vir ŉ oomblik haar hand teen haar mond by die gedagte aan sy soenoffer en sy kan ŉ klein glimlag nie onderdruk nie.
 
   Talana kom soek haar later in haar huis op terwyl sy besig is om voor te berei vir haar stort. 
 
                 “Haai, Talana, kom in,” nooi sy, en Talana gaan sak dankbaar in een van die gemaklike stoele neer. 
 
   “Waar was jy heeldag? Ek het jou gaan soek, maar jy was seker weer in die takke in,” grap Lerina. Talana lig haar lang donker hare van haar nek af op en stapel dit bo-op haar kop; haal ŉ groot knip uit haar sak en knip haar hare behendig vas. Sy lyk skielik soos ŉ skoolmeisie, en ŉ baie mooie daarby.
 
                 “Ek was by Simon-hulle se boorde. Gou die spinnekoppe daar gaan tel,” sê sy.
 
                 “Wil jy ietsie hê om te drink? Ek het heerlike koue wit wyn in die yskas as jy wil inskink terwyl ek vinnig onder die stort inspring.”
 
                 “O, ja, dit sal heerlik wees. Dis net die regte ding,” en sy staan op, haal die fyn wynglase uit die kas en skink vir hulle elkeen van die yskoue wit wyn. Sy gaan sit en wag vir Lerina terwyl sy na die lieflike musiek luister wat oor die sprekers van die radio kom. Sy tel die CD-kassie op en sien dis Mendelsohn; sak terug in die stoel en sluit haar oë. Sy voel hoe die spanning uit haar skouers verdwyn en sug behaaglik.
 
                 Lerina kom skoon gewas uit die stort met haar katoenkamerjas aan en ŉ handdoek om haar kop. Sy lyk soos ŉ klein dogtertjie en sy haal die handdoek af en skud haar hare los terwyl sy haar vingers deur die krulle trek.
 
                 “Jy weet, ek was nog altyd jaloers op jou hare. Nou gaan jy seker niks verder daaraan doen nie; dit net so los dat dit self droog word?” vra Talana. 
 
                 Lerina lag. “Ja, ek is baie gelukkig. My hare is van nature krullerig, maar nie kroes nie, so ek kan hulle net los na ek gewas het. Maar jy het niks om oor te kla nie, vriendin; jou hare is net so pragtig. Welig en dik en gesond. En jy was en los seker ook? Veral as jy dit op jou kop vasmaak?”
 
                 “Ja-a ... dis waar,” glimlag Talana.
 
                 “Het Marius jou in die hande gekry? Weet jy van vanaand se braai?” vra Lerina en Talana skud haar kop.
 
                 “Nee, ek het hom nie gesien nie. Watse braai?” vra sy nuuskierig.
 
                 “Jou spiertier en sy familie kom hier braai vanaand,” sê sy ondeund, en Talana lag, maar kyk haar agterdogtig aan.
 
                  “Watter een nou weer?” vra sy stuitig en hulle giggel nou behoorlik.
 
                 “Die een met die oë,” giggel Lerina, en nou lag hulle éérs.
 
   “Jou vleispaleis gaan ook daar wees,” sê Talana tussen die lag deur, en Lerina vra: “Watter een nou weer?”
 
                 “Die een met die been!”
 
                 So kry Marius die twee meisies hulpeloos aan die giggel en hy steek in die deur vas, bekyk hulle vanuit sy groot hoogte en gewaar dan die bottel wyn. 
 
                 “Wat drink julle twee? Hoeveel het julle al gedrink? Wanneer het julle begin?” vra hy bekommerd en nou kan niks die twee keer nie. Hulle skater dit behoorlik uit. Hy bekyk vir Lerina in haar kamerjas, ruik die skoon geur van haar seep, en iets roer diep binne-in hom. Sy oë vernou en hy beloer haar tussen sy wimpers deur.
 
                 “As julle twee nou klaar gedrink en ŉ einde gemaak het aan julle stuitigheid, sal julle asseblief so teen halfvyf daar wees,” sê hy vies, en Lerina laat sak haar kop, en byt op haar lip. 
 
   Talana loer onderlangs na Lerina en sê in ŉ klein stemmetjie: “Ja, Marius, ons sal,” en Lerina moet wegdraai voor Marius haar sien skud van die lag. Hy kyk een laaste keer bekommerd na hulle, skud sy kop en draai om. Lerina hol vinnig deur toe en kyk hom agterna. Hy is indrukwekkend: sy skouers breed, smal heupe, gespierde lyf en bene in die denim wat sit soos hy moet sit aan ŉ man. 
 
                 Sy is ingedagte toe sy omdraai en sien dat Talana haar dophou. Sy kry ŉ effense blos op haar wange, maar sê vinnig: “Wag, ek gaan gou aantrek, hoor.”
 
                 “Ja, ek moet seker ook gaan regmaak. Ons het mos ons oproepinstruksies van my boeta af gekry,” lag sy en staan op. Sy is pragtig en haar oë glinster.
 
                 “Omgord jou lendene, vriendin,” kom die wekroep. “Hier lê ŉ interessante aand voor,” sê sy laggend voor sy wegstap. Lerina kan nie anders as om met haar saam te stem nie en teug ingedagte aan haar wyn.
 
                 Toe sy later met die paadjie langs stap, hoor sy iets agter haar en toe sy omkyk, kom Marius met lang treë tot by haar. Die laatmiddagson vang haar hare en Marius is weer eens verstom oor die effek daarvan op hom. Wat de hel gaan met hom aan? Hy voel hy wil haar optel en in die bosse in dra en doen wat mans doen met vrouens vir wie hulle lief is. Hy ruk sy kop op van skok by die erkenning, kyk haar stip aan en sy staan ŉ tree terug. Sy kyk hom onseker aan en draai dan om en begin aanstap. Die gesig hier voor hom ontstig hom nog meer, want die netjiese klein agterstewe en die perfekgevormde bene doen dinge aan hom waarvan hy al vergeet het. Hy kies sommer koers oor die grasperk aan die kant van die paadjie en toe sy by die huis aankom, is sy verbaas om hom reeds by die swembad te sien staan. Sy sien nog nie vir Talana nie en stap by die stoep op na waar Nelia besig is om die eetgerei op die lang tafel uit te pak. 
 
                 “Hallo, tannie Nelia, is daar iets waarmee ek kan help?” vra sy en dan sê sy: “Tannie lyk vreeslik mooi in daardie kleur. Dit pas by Tannie se gelaatskleur en hare.” 
 
                 Nelia bloos van plesier, en sy gee sommer vir Lerina ŉ drukkie. “Dankie, kind, maar jy lyk self pragtig. Dis ŉ besonderse kleur wat jy aan het. Wat noem mens dit?” en sy vat aan die dun sy toppie met die sagte valle wat Lerina se hare en velkleur komplementeer. 
 
                 “Ek dink hulle noem dit skulppienk of dan amper koraal. Ek hou ook daarvan.” Die twee vroue gesels nog ŉ rukkie en dan gewaar hulle vir Talana wat in die gang aankom. Sy lyk pragtig in ŉ sagte rokkie en haar bene is bruin en glad; die voete goedversorg met rooi toonnaels wat by haar sandale uitloer.
 
                 “Sjoe, vriendin,” fluister sy vir Talana, “jou spiertier gaan sy dinge moet ken vanaand. Hy het nie ŉ kat se kans nie,” en sy glimlag ondeund.
 
                 “Ek sien jou arme vleispaleis staan so verdwaal daar by die swembad. Jy het sy voete skoon onder hom uit,” kom dit stout terug.
 
                 “Sal julle twee vir my hierdie goed ondertoe dra, asseblief?” vra Nelia en druk nog vir oulaas ŉ slaailepel iewers in. 
 
                 “Ja, ek sal hierdie neem, Lerina, vat jy daai twee bakke, en pasop daar by die trappe.”
 
   Hulle stap geselsend oor die gras na die swembad se eetplek toe en Marius hou homself besig met die aanpak van die vuur; sit sy braaigereedskap netjies langs mekaar. Toe hy klaar is, draai hy na die weggesteekte yskas onder die werkblad en kyk na die versameling wyn en ander drinkgoed wat beskikbaar is. Bertus kom haastig oor die gras aangestap met die bakke met vleis en sit dit op die werkblad langs Marius neer.
 
                 Die Beauforts het intussen aangekom en Nelia kom geselsend saam met hulle oor die grasperk aangestap. Die twee seuns hol holderstebolder by die deur uit en jaag mekaar om die swembad tot hulle albei daarin beland. Toe hulle uiteindelik onthou om te kom groet, gee Marius vir Leon ŉ oorveeg en vra: “Het jy jou maniere verloor, ou besie? Mens groet eers voor jy gaan speel,” maar Leon gee hom ŉ moedswillige nat druk dat die water oor sy arms loop. Hy maak by voorbaat dat hy wegkom voor Marius hom gryp. Die betaalslag sal netnou in die swembad plaasvind.
 
                 Philip het vasgesteek toe hy vir Talana gewaar, en sy woorde het hom heeltemal verlaat, maar Leon kry hom aan die arm beet en wil weer water toe hol, toe hy sy sus en vir Lerina sien. Hy steek in sy spore vas en sy mond word droog. Die verskynsel van die mooiste meisie in die wêreld laat hom staan en staar soos ŉ maankalf tot Talana hom nader roep. Hy en Philip ruk hulle reg en kom stadig nader, skaam soos net ŉ seun in sy eerste liefde kan wees. Sy lag openlik vir die twee, en gee hulle elkeen ŉ soen op die kop. Dan draai sy na Lerina en stel vir Leon en Philip voor. 
 
                 “Lerina, dis my boet Leon en dis sy boesemvriend en buurman Philip Beaufort, en dis Lerina Keyser, my vriendin en vennoot.” Hulle bloos vreeslik en staan verleë daar rond tot Talana na die res van die Beauforts toe draai om te groet.
 
                 “Hallo, tannie Marie, oom Louis, dis lekker om julle hier te hê.” Sy draai na Lerina toe en stel hulle voor. “Tannie Marie, dis Lerina Keyser, my vriendin en vennoot wat haar gewig by my gaan ingooi. Lerina, dis oom Louis, my tweede pa,” lag sy. Hulle groet vriendelik en dan kom Armand saam met Marius nader. 
 
                 “Talana, Lerina, dis my vriend en buurman Armand Beaufort.” Armand is manjifiek en sy vriend Marius niks minder nie. Hulle is groot en gespierd en baie, baie aantreklik. Die twee pare oë wat die meisies tussen die donker wimpers uit bekyk, is belangstellend en duidelik beïndruk met dit wat hulle hier voor hulle sien staan. Marius kry ŉ ondeunde trek op sy gesig en stamp aan Armand. “Mooi, nè.”
 
                 Talana leun oor na Lerina toe en fluister hard: “Hmm, nie te sleg nie. Snaaks dat hulle nog nie vrouens kon kry nie. Wat dink jy is die fout?” en sy kyk skuins na Lerina. 
 
   Lerina lig haar kop, hou haar vinger teen haar vol mond en sê nadenkend: “Jong, het dit dalk iets met die water hier te doen? Of dalk ... maniere?”
 
                 Dis darem te erg vir die twee manne, en hulle kyk na mekaar. Daar sal wraak geneem moet word, maar dit sal moet wag vir later. Armand lag net effens, en sê: “Miskien ŉ misverstand of die water, maar hopelik nie maniere nie.” Lerina glimlag vir hom en hy kan sien hoekom Marius sy hart hier verloor het. Sy is beeldskoon. Sy kyk na Marius en hy voel sy asem slaan weg; los hom sonder woorde. Sy lag effens en draai om.
 
                 Lerina het eerste haar voete gevind met die twee, maar Talana oorweeg nog haar opsies. Sy is nie seker of sy moet vlug of veg nie. Op hierdie stadium voel sy eerder om te vlug, want die volle aanslag van Armand se aantreklikheid tref haar nou eers. Sy onthou sy arms om haar, en sy manlike reuk, en sy draai om en begin haastig wegstap, hardloop amper na die stoep toe. Daar gaan staan sy stil by ŉ pilaar om eers haar balans te vind; leun haar kop teen die nou koel beton. Ruk jou reg, Talana, maan sy haarself. Hierdie man is gevaarlik, en jy skaats op dun ys.
 
                 Die ander staan haar verbaas en agterna kyk, onseker van wat hulle te doen staan, maar dan vra Marius: “Kan ek vir julle iets aanbied om te drink?” en Armand bied aan om te skink.
 
                 Die ouer mense is bly om mekaar te sien en die geselskap is aangenaam en gemoedelik, met hier en daar ŉ skerpsinnigheid tussenin. Marius se vuur is amper reg en hy begin sy gereedskap nadertrek om die vleis stuk vir stuk op die kole te plaas. Hy en Armand gesels boerdery en Lerina het besluit om vir Talana te gaan soek. 
 
                 Sy kry haar in haar badkamer waar sy besig is om haar hande en gesig af te spoel. “Als reg, vriendin?” vra sy besorgd en kyk Talana ondersoekend aan. Talana knik haar kop.
 
   “Ja, als reg. Kom, stap saam met my buitetoe. Ek ruik al die geur van die braaivleis.” Hulle stap saam oor die grasperk na die ander toe en die twee mans sien hulle aankom, trek vir hulle stoele nader en bied weer iets te drinke aan. Hierdie keer vra Talana vir ŉ glas rooi wyn waaraan sy stadig teug tot die kos reg is. Lerina hou by die wit wyn.
 
                 Die aand verloop verder vlot, met die seuns wat hul eie skaamte en verliefdheid probeer verstaan, maar wat glad nie sin daarvan kan maak nie. Marius staan hulle geamuseerd en dophou en hy sien die skielike lagbuie, die stamp aan mekaar en die onderlangse geloer na die twee meisies. Hy verstaan; hy was ook dertien.
 
                 Toe die ete verby is, gaan trek die mans hul swemklere aan en spring in die swembad om af te koel. Hulle speel soos kinders saam met die seuns te midde van ŉ gestoei en gespartel tot hulle almal later moeg op die rand van die swembad gaan sit. 
 
                 Na ŉ rukkie gee Marius vir Armand die teken en hulle staan een-een op en stap ongesiens agter om die meisies verby. Hulle slaan sonder waarskuwing toe, en Talana bevind haar weer eens teen Armand se bors, maar hierdie keer nat met sy arms wat haar optel en swembad toe dra. 
 
                 “Sit my neer, hoor jy, nou dadelik,” sis sy, maar hy steur hom nie aan haar nie, stap net aan. Sy begin skop en spartel, en hy sê: 
 
   “Jy kan kies: óf jy hou op spartel en kom praat met my daar agter die fontein óf ek gooi jou nou hier in die water. Wat wil jy doen?” 
 
                 Sy kyk nie vir hom nie, maar lê nou stil teen hom aan. “Sit my neer, ek sal self loop,” kom dit bewend en sy voel hoe haar hart woes klop asof dit by haar keel gaan uitspring. Hy kyk vir ŉ oomblik af op haar gesig en sit haar dan versigtig neer, maar hou haar arm vas dat sy nie kan wegkom nie. Hy gly sy hand af na haar hand en neem dit in syne en stap met haar agter die groot fontein in. Sy staan met haar rug na hom toe, haar rok ŉ waas om haar liggaam teen die lig agter haar. Sy wil vir hom vra wat hy wil sê, maar sy kry nie ŉ woord uit nie. 
 
                 “Gaan jy die hele tyd met jou rug na my toe staan, Talana?” kom sy stem reg agter haar en sy weet sy kan nie omdraai nie, want dan is sy teen hom. Die besluit is egter nie hare nie, want hy vat haar aan haar skouers en draai haar versigtig om tot voor hom, en toe sy steeds nie opkyk nie, lig hy haar ken met sy hand na hom op en kyk na haar pragtige gesig hier by hom. Hy sug skielik diep en trek haar teen hom aan. Sy staan doodstil, te bang om asem te haal en luister na sy hart wat by haar oor klop-klop. 
 
                 “Ek is jammer oor die insident in die vrugteboord nou die dag. Ek was te haastig. En dan vanoggend; dit was een groot misverstand, en ek is jammer ek het jou aangesien vir iemand anders. Kan ons asseblief oor begin?” vra hy en sy hoor hy is ernstig. 
 
                 Sy stoot hom van haar af weg, stap effens weg, knik dan en sê: “Goed, ek aanvaar jou verskoning, maar wat van die verduideliking? Vir wie het jy my aangesien en wie was die meisie?” wil sy weet.
 
                 O, hel, hoe gaan hy nou hier uitkom sonder om met die hele sak patats vorendag te kom, wonder hy benoud, maar Philip en Leon storm skielik om die fontein en red hom uit sy verleentheid.
 
                 Toe hulle weg is, steek hy sy hand na haar toe uit en sê: “Vrede?” 
 
   Sy knik net haar kop, en sê: “Vrede!” Maar so maklik is dit nie, dink sy en sy weet hy weet dit. Sy draai om en begin stadig terugstap na waar die ander is, en Armand staan nog ŉ rukkie stil. Hy kry ŉ koppige trek om sy mond. Hier is iets wat die moeite werd is om voor te veg en hy is reg daarvoor. So maklik laat hy nie los nie.
 
   Marius is te besig om sy eie saak te beredder om veel aandag aan die ander twee te gee. Hy het met die protesterende Lerina in sy arms gestap tot by die swaai onder die boom, waar hy haar versigtig neergesit het. Sy wil eers opvlieg, maar hy staan moedswillig nader sodat sy nie kan nie.
 
                 “Gaan jy nooit weer met my praat nie?” vra hy en sy oë lag vir haar. Sy vind dit moeilik om nie ook te lag nie, maar sit net daar met haar klein koppie soos ŉ blom aan haar slanke nek. Dis nie vir Marius goed genoeg nie, want nou is sy nóg kleiner en hy kan nie haar gesig sien nie. Sy gee ŉ uitroep toe hy haar weer optel en met haar op sy skoot op die swaai gaan sit. Nou kan hy haar gesig hier by hom sien en toe sy opkyk, glim haar oë soos dié van ŉ kat. Hy kan hom aan haar verkyk, die maanlig in haar hare, haar besonderse oë vol lig.
 
                 “Jy is nat en koud en ek sit nie sommer op enigiemand se skoot nie, hoor,” kom dit vies, en sy probeer afklim van sy skoot af, maar sy arms is ŉ tronk en sy moet kies tussen ŉ onwaardige stoeigeveg en stilsit; sy kies om te bly sit.
 
                 “Jy is baie mooi, Lerina,” sê hy en sy hoor die opregtheid in sy stem. Sy knik haar kop, en glimlag effens. “Ek is jammer oor die gedoente die oggend toe jy hier aangekom het. Ek was bietjie opgeruk en het vergeet jy kom daai dag en ... toe verwar ek jou met iemand anders. Ek vra om verskoning,” sê hy ernstig, maar sy kyk hom net stil aan; knik dan haar kop.
 
   “Goed ek aanvaar dit, maar maak net seker dat jy nie toekomstige gaste ook so ontvang nie. Dit sal baie sleg wees vir jul besigheid.” Die laaste met ŉ fyn glimlag.
 
                 Hy kan sy oë skaars van haar vol mond af hou en hy weet hy moet haar los dat sy gaan voor dit te laat is. Hy laat sak sy arms weg van haar af, maar sy beweeg nie, sit net klein teen hom. Sy voel sy lyf koud en nat onder haar dun toppie, sy bors bruin en gespierd teen haar wang as sy haar kop effens na hom toe draai. Haar hart klop in haar keel; sy wil opstaan en hardloop, maar sy kan nie. Dan kan hy nie anders nie: hy trek haar stywer teen hom aan, lig haar gesig na hom op en soen haar. 
 
                 “Dis die maan, skone Lerina,” fluister hy teen haar sagte mond, en sy is verlore. Toe hy sy kop weer oplig, maak sy sy arms los, vlieg op en begin retireer asof hy die duiwel self is. Sy vlieg om en hol soos ŉ vlakhaas in die paadjie af terug na haar huis toe. Sy maak die deur agter haar toe en begin vervaard van haar klam klere ontslae raak, spring soos ŉ besetene onder die stort in en probeer die man uit haar hare uitwas, uit haar lyf uitwas, want dis waar hy hom tuisgemaak het, in haar are, in haar bloed, in haar kop.
 
                 Marius staan half verdwaal rond en trek elke af en toe sy hand deur sy hare. Hy gewaar die dwalende Armand en roep hom nader vir geselskap en Talana is so verlig sy kan huil daarvan. As sy nou ŉ gesprek aan die gang moes hou, sou sy nie kon nie. Sy verskoon haar ŉ bietjie later en haar ma sien die skielike moegheid op haar gesig – of is dit hartseer? 
 
   Die twee mans het mekaar net een keer aangekyk en besef sake het nie heeltemal verloop soos dit moes nie. Hulle het albei ŉ gevoel van onverkwiklikheid en halfklaar besigheid, en hulle weet nie vorentoe nie.
 
                 Marius gaan duik nog een slag in die water en Armand volg hom vinnig. Miskien sal sy kop skoon kom, ontslae van die beeld van die meisie wat hy kort tevore in sy arms gehou het. Hulle kry mekaar langs die kant en Marius vra sag vir Armand: “Jou sake uitgeklaar?” 
 
   Armand skud sy kop. “Nee, hel, as dit enigsins moontlik is, is dit nou meer gekompliseerd. Ek weet glad nie wat om nou te doen nie.” 
 
                 Marius knik. “Selfde hier.” 
 
   Hulle klim uit op die rand van die swembad, kry elkeen ŉ handdoek in die hande, droog af, en gaan sit nog vir ŉ ruk by die tafel. Marius skink vir hulle elkeen ŉ glas rooi wyn en die goedheid daarvan laat hulle vir ŉ klein rukkie van hul beswaardheid vergeet. “Dis goeie wyn, broer. Watter kelder is dit?” vra Armand. 
 
                 “Dis Meerlust. Lekker, nè?”
 
                 “Heerlik,” kom dit, en dan word die twee stil terwyl hulle soos twee beswaarde gode in die maanlig sit
 
    
 
   7.
 
   Bertus het ingestem om Beaudal se tuin uit te lê en die twee seuns help ywerig mee. Hulle het albei ŉ diep liefde vir hierdie aarde; geleer en oorgedra deur hul ouers, en al is hulle nog so jonk, begin hulle die waarde van goeie voogdyskap besef: sorg vir die aarde en die aarde sorg vir jou.
 
                 Vir Bertus is dit heerlik om te sien hoe die tuin vorm aanneem en begin blom. Hy bly voltyds besig en Nelia sien hom net af en toe deur die dag, omdat hy tussen die twee tuine besig bly. Dan is daar nog die huisies wat klaar gebou moet word, maar dit vorder fluks en die kombuiskaste en badkamers is amper voltooi. Die stort aan die buitekant se rietmure is klaar en die water moet nou net aangelê word.
 
                 Die vrugte is mooi hierdie jaar en die boere sien uit na ŉ bogemiddelde oes. Die mans is besig en die vrugte word gepluk, gelaai, gewas, gesorteer en verpak vir versending na Europa. Hierdie is groot boerderye en vrugtekwekers van hierdie streek lewer die grootste gedeelte van die sitrusoes aan plaaslike sowel as buitelandse markte.
 
                 Tussendeur is daar die stalletjies, maar hier is Marius gelukkig genoeg om dit aan bekwame mense oor te laat om die stalletjies te bedryf. Hy het besluit die twee seuns moet van nou af gaan uitvind of die voorraad nog genoeg en om te sorg dat kleingeld beskikbaar is en al die ander dinge wat nodig is vir die gladde verloop van sake.
 
                 Die meisies word baie besig gehou in die boorde en hulle is tevrede met hoe hul navorsing verloop. Lerina voel hulle is op die punt van ŉ deurbraak met die voortplanting van die swartvlieg en sy skeur haar moeilik los uit die laboratorium.
 
                 Talana kom ingewaai met ŉ kissie vol stinkgoggas; die avokado’s is besonder gevoelig en is gewild onder hierdie insekte. Hulle word versigtig neergesit vir aandag later die middag.
 
                 “Kom, vriendin, ons gaan soek eers iets lekker koel daar by my ma op die stoep. ŉ Breek sal jou goed doen,” sê sy beslis. Die twee stap geselsend stoep toe en kry vir Nelia by die groot yskas waar sy besig is om die voorraad daar ook aan te vul.
 
                 “Hallo, Mamma,” en Talana druk haar ma. “Ons is nou so dors en het gou iets koels hier kom soek.”
 
                 “Kom, ek het heerlike vars lemoensap. Hoe klink dit?” vra Nelia dadelik.
 
                 “O, heerlik,” sê Lerina en Talana beaam dit. “Is Leon-hulle terug van Beaudal af? Ek het hulle nog nie met ŉ oog gesien nie.”
 
                 “Ja, die twee is hier weg om te gaan hande was, maar het seker weer iewers vasgehaak. Hier staan hul eetgoed en vlieë lok. Wil jy nie gou gaan kyk of jy hulle sien nie, Talana?”
 
                 “Goed, ek gaan gou in sy kamer kyk,” en Talana loop vinnig in die gang af. Sy klop aan Leon se deur en sy kan hulle stemme hoor. Sy maak die deur op ŉ skrefie oop. “Boetie, is julle hier? Julle moet kom eet, jong.” 
 
                 Leon maak die deur bietjie wyer oop en sien vir Talana, stap dan terug in die kamer in met sy selfoon in sy hand. “Ons sal nou kom, Tal, wil net gou hier klaarmaak,” en hy en Philip is woes besig om SMS’e te ontvang en te stuur. 
 
   “Wat doen julle?” wil Talana weet.
 
                 “Ons ... uh ... ons ...,”en die twee kyk benoud na mekaar. Talana sien Die Landbouweekblad oop tussen hulle lê en sy weet sommer hier gaan iets aan. 
 
                 “Vir wie skryf julle?” wil sy weet, en Leon is nou regtig benoud. 
 
   “Ons skryf vir ...,” en hy sluk, kyk met groot oë vir Philip.
 
                 Philip kry sy spraak terug na die skok van die mooiste meisie in die wêreld wat so skielik hier verskyn het, en hy sê benoud: “Tal ... Talana, ons moet iets doen wat Marius en Armand vir ons gesê het om te doen,” en hy kyk vir Leon.
 
                 “En wat is dit nogal?” Hier is ’n slang in die gras, weet Talana dadelik. “Wat moet julle doen? En hoekom op die selfone?”
 
                 “Ons ... ons sal jou sê as jy belowe om nie vir hulle te sê jy weet nie. Hulle sal ons doodmaak,” sê Leon, en hy is skoon bleek.
 
                 “Ek belowe om nie te sê nie.”
 
                 “Ons ... uh ... ek en ... Philip het gedink Marius en Armand lyk nie gelukkig nie en toe ... uh ... skryf ons hulle in by Die Opsitkers.” Sy donker oë wat so baie na haar eie lyk, pleit nou openlik. 
 
                 Talana kan haar ore nie glo nie, en sy begin lag. “O, ja, en toe?”
 
                 “Toe kom al die meisiekinders hier aan en ...,” kom dit van Philip, maar die gevolge is te erg vir hom om te noem.
 
                 “Ja? Wanneer was dit?” en Talana weet sy het op die oorsaak van die twee mans se vreemde gedrag afgekom.
 
                 “Verlede week, die vyftiende,” sê Leon en dis skielik vir hom ŉ groot verligting om vir sy sus te vertel van die verskriklike gevolge hiervan. Hy en Philip vertel om die beurt wat gebeur het en hoe hulle gestraf is vir die wandaad. Hulle kyk haar verontreg aan en Leon sê: “Ons wou net gehelp het, Talana, regtig, en nou moet ons vir al die meisies wat gekom het SMS’e stuur en om verskoning vra en ons ... ons ... moet ...” Dis te erg vir hom om te sê van die fliek toe vat, en Talana sukkel om nie weer te lag nie.
 
                  “Ja, Leon? Wat nog?” 
 
                 Leon kyk verleë na Philip en dié neem nou oor. “Ons moet hulle elkeen uitneem fliek toe!” kom dit gekrenk. “Asseblief, Talana, ons kan nie. Ons ken hulle nie eers nie en hulle is almal ouer as ons. Kan jy ons nie help nie? Ek sal jou fliek toe vat as jy vir Marius en Armand anders kan oortuig.” Talana lag nou sommer hardop vir hierdie stukkie logika. Siestog, hulle is so benoud en in die moeilikheid en sy kry hulle sommer jammer.
 
                 “Goed, ek sal probeer, maar ek belowe niks nie,” sê sy en dit tref Philip skielik dat hy nou in die moeilikheid is en sy donker oë staan stokstyf van ontsteltenis. Hy moet die mooiste meisie in die hele wêreld fliek toe vat! Hy bloos tot in sy donker hare en gaan sit sommer op die bed. Talana draai haar rug na hulle toe en haar skouers ruk. Toe sy uiteindelik die lag kan onderdruk, draai sy om en gee vir Leon ŉ druk, vryf oor Philip se hare en sê: “Moet nou nie verder bekommerd wees nie. Ek sal met daai twee praat, hoor. Kom eet nou eers,” en sy draai om en stap in die gang af. Sy hoor die twee juig in die kamer agter haar en dan Philip se angstige gebrom, met Leon wat hom gerusstel. Haar oë vonkel en sy stap met ŉ glimlag na waar Lerina en Nelia vir haar wag.
 
                 Toe die twee meisies later terugstap, vertel Talana vir Lerina van Die Opsitkers- fiasko en hulle lag so dat hulle skaars kan praat. Hulle albei ken die mans nou beter en hulle kan hulle net die reaksie van die twee indink toe die meisies hier aankom. Sy en Lerina was per slot van rekening aan die ontvangkant van die mans se irritasie.
 
                 “Ek moet nou die twee gaan oortuig om die seuns van die fliek toe vat vry te stel, anders gaan Philip mý nie fliek toe vat nie,” lag sy weer.
 
                 “Philip vir jou fliek toe vat? Nou hoe dan nou?” vra Lerina nuuskierig. 
 
   Talana vertel van Philip se aanbod, en die meisies wat dan nou almal ouer is as hulle. Die snaaksigheid van die situasie het hom heeltemal verbygegaan, want Talana is sekerlik ouer as die meeste van hulle.
 
                 Hulle stap by die laboratorium in en begin werk, en die tyd glip by hulle verby. Dis tyd vir aandete toe hulle eindelik opstaan en daarvoor gaan regmaak. Lerina het besluit sy sal haar eie etes voorsien, maar daarvan wou Nelia niks weet nie, en sy eet saam met die gesin. Sy verkies om soms op haar eie te wees, en sy verskoon haarself van aandete soos wat Talana en Marius ook soms doen. Dis ŉ gewoonte van die meisies om saans te kuier na ete; dis te sê as Talana nie by Lerina inval en help kosmaak en sommer daar eet nie. Lerina sorg dat sy altyd goeie wyn in die yskas of in die rak het, en die kos is soms lig en soms hak die twee uit en maak ŉ heerlike pastagereg, soos wat hulle vanaand doen. Hulle teug rustig aan hul glasies cabernet sauvignon en gesels terwyl hul kosmaak, en Lerina haal vars slaaigoed uit die yskas, terwyl Talana die klein tafel vir hulle dek.
 
                 “Ek sien mos nou die dag my stoute pa is besig om nog kothuise te bou, maar dis so goed weggesteek dat ons nie eers geweet het daarvan nie. Nou het ek my oog op een van hulle, maar ek wil eers probeer om vir Marius te oortuig om my te ruil vir syne. Ek het ŉ behoefte aan my eie plekkie; dan kan ek jou weer vir ŉ slag nooi.”
 
                 “Dit sal gaaf wees. Ja, mens voel mos op hierdie stadium wil jy jou eie nes skrop,” sê Lerina. Die musiek kom sag oor die radio en Talana tel die CD-kissie op; Greatest Violin Concertos, lees sy en hulle gaan sit rustig om te wag vir die pasta om gaar te word.
 
   Lerina stap heelwat later saam met Talana terug met haar handdoek oor die skouer en haar swemklere onder haar klere aan. Hulle gaan eers gou afkoel voor slaaptyd, en Talana stap vinnig by die stoeptrappe op om te gaan aantrek. Lerina kies solank koers swembad toe. Sy wonder hoe hulle die twee mans gaan oortuig om af te sien van die straf vir die seuns. Sy lag weer by die gedagte aan Philip se belofte om Talana fliek toe te vat. Sy kan haar indink hoe desperaat hy moet wees, want hy is ooglopend verlief op haar en intens skaam en verleë as hy haar net gewaar. Seunskinders is wonderlike goed.
 
                 Sy swem ŉ paar lengtes en die water is heerlik, amper louwarm. Sy dryf op haar rug met haar oë toe en gil dan verskrik as sy skielik vasgevat word en daar met haar na die spuitfontein toe geswem word. Sy spartel verniet, want Marius is nie van plan om te los nie.
 
                 “Lê nou stil dat ek jou kan saamvat, man,” kom dit van bokant haar kop, en sy kry dit reg om vinnig onder sy hande om te draai dat sy hom kan sien.
 
                 “Wat doen jy? En hoekom wil jy my saamvat, en waarheen?” kom dit verontwaardig. “Ek het my vrek geskrik!”
 
                 “Jy gedra jou dan soos ŉ nimf in die water – hoe verwag jy nou moet ek daaroor voel?” wil hy weet. “Ek is ŉ man en mans hou van waternimfe.”
 
                 “Dis nie te sê jy kan my net vat nie. En moenie simpel wees nie; ek het net daar gedryf en niks gedoen nie.”
 
                 “Is nie, jy dryf in die water soos ŉ nimf in die maanlig; ŉ regte egte man sal jou dadelik vat en onder die fontein insleep en jou daar gevange hou,” kom dit stuitig en hy trek haar agter die grootste fonteinrots in.
 
                 “Marius! Los my uit!” spartel Lerina, maar sy het nie ŉ kans nie, want sy kan nie hier staan nie en Marius se krag is ver bo haar eie.
 
                 “Jy moet nou maar ophou spartel, want ek het jou gevang en jy is nou myne, en dis jou nuwe waterhuis hierdie.”
 
                 “Marius, los my nou,” kan sy nie help om te lag vir sy lawwigheid nie. 
 
                 Talana se roep kom oor die water, en Marius buk vinnig vorentoe en soen vir Lerina op haar mond sodat sy nie kan antwoord nie. Sy moet noodwendig vashou aan hom om haar kop bo die water te hou, want hy keer haar hande weg van die rots af sodat sy nie daar vashouplek kan kry nie. Hy trek haar nou teen hom aan, en kyk af in haar gesig hier by sy bors, en Lerina voel hoe sy kragteloos word in sy arms. Sy hang net daar, nie by magte om weg te beweeg nie; sy hand beweeg teen haar arm op, oor haar fyn skouer en stadig teen haar nek op; kom tot stilstand by haar mond. Sy vinger trek die buitelyn van haar vol mond na, en hy kyk soos ŉ verslaafde daarna, onmagtig om sy oë te lig. Haar asem is weg, en haar hart klop so erg dat sy dink die water tril daarvan. Hy kyk lang, lang oomblikke in haar oë en sy laat sak haar wimpers omdat sy bang is vir wat hy daar mag sien, maar hy lig haar ken dat hy haar oë kan sien. Hy laat sak sy kop, sy mond veerlig oor hare, en as hy opkyk sien hy dit wat sy probeer wegsteek in haar oë. 
 
   “Marius ..,” kom dit sag, amper pleitend, “moenie ... hoekom ... ek ...,” maar sy kom nie verder nie, want hy soen haar en sy hartstog is duidelik. Hy soen haar weer en weer, tot sy later sag soebat: “Marius, wag  ... asseblief, stop,” en hy lig sy kop op, kyk na haar, sy oë vraend.
 
                 “Wat is dit, Lerina?” vra hy sag, maar laat haar nie los nie.
 
                 Talana se vraende roep na haar laat hom sy mond weer nader bring en al sou sy kon antwoord, doen sy dit nie. Sy hunker na hierdie man, en hy weet dit. Haar eie weerloosheid maak haar bang, want sy het nog nie vergeet van haar vorige pynlike ervaring met die man wat aan haar trou beloof het nie; wat haar hart in sy hande gehou en dit stukkend gebreek het met sy ontrouheid.
 
                 “Marius, ek ...,” kom dit onseker, en dan meer ferm: “Kom ons gaan gesels daar buite? Ek kan nie hier dink nie.”
 
                 “Hoekom nie, Lerina?” kom dit sag; verleidelik sy lippe, sy hande op haar lyf, en dis haar lyf wat praat tot sy eindelik haar sinne terugkry en sy hom sag maar ferm wegstoot. Sy sak vinnig onder die water in en tussen sy arms uit en sy draai weg en swem so vinnig as wat sy kan na die trappie toe, waar sy uitklim, haar handdoek vat en na haar huis toe hardloop. Hy sou nie die verskil tussen die trane en die water op haar wange kon onderskei nie.
 
                 Marius bly verslae in die water hang, en hy bly vir ŉ ruk aan die rots vashou tot die bewing in sy binneste bedaar het. Hoekom ...? Hy swem stadig na die kant toe en klim uit, sy gedagtes ŉ warboel. Hy wil haar hê; hy begeer haar soos hy nog nooit enige ander vrou begeer het nie; maar sy is soos ŉ maanstraal wat verdwyn as jy daaraan probeer raak.
 
                 Lerina gaan sit in die badkamer en sy huil. Sy huil oor alles waaroor sy nooit kon huil vandat sy en Tom uitmekaar is nie. Sy huil oor haar verlore droom, oor die vernedering en die pyn wat sy moes deurmaak, en sy huil oor sy nie vorentoe weet met Marius nie. Sy is bang vir seerkry en sy moet eers weer leer om te vertrou, want die wonde lê nog te diep. Sal hy verstaan as sy dit vir hom sê?
 
                 Haar lyf vertel ŉ ander storie en sy weet haar weerstand teen hom is aan flarde. Sy wil hom hê soos hy vir haar; sy wil hom liefhê tot by malligheid verby, maar dis nie genoeg nie. Daar is iets buite passie en hartstog waarna sy smag, en sy gaan nie weer met minder tevrede wees nie. Om die hartstog vir liefde aan te sien, is ŉ wip waarin sy gevang is en amper tot die dood toe verwond is. Sy tel die klein groen boekie Die Profeet van Kalil Gibran  van die tafeltjie af op en lees die woorde in oor verstand en hartstog: 
 
   “Jou siel is menigmaal die slagveld waarop jou verstand en jou oordeelsvermoë oorlog voer teen jou hartstogte en jou begeertes.
 
   Jou verstand en jou hartstogte is die roer en seil van jou seevarende siel. As óf jou seil óf jou roer breek, kan jy niks anders doen as ronddobber en drywe of in die midde-oseaan tot stilstand kom nie......”
 
   Sy blaai na die gedeelte oor die liefde en sy lees dit stadig deur. Sy het die ware liefde hier gesien, by Nelia en Bertus, en sy wil dit ook hê. 
 
                 Sy staan later op en gaan stort lank en vertroetel haar lyf met ekstra lyfroom en lekkerruikgoed net om haar beter te laat voel. Sy stap kombuis toe om vir haar yskoue wit wyn in te skink, en gaan sit op die bank terwyl die eerste gedeelte uit Bruch se vioolkonsert deur die vertrek en by die oop deur uitspoel. Die musiek swel en styg; daal dan soos ŉ versugting, sag en verlangend. Die violis stort al die verlange, die wonder, die versugting uit in klank so skoon dat sy vertroosting daaruit put. Die sagte donker omhul haar en sy sluit haar oë.
 
   Marius sien haar in die halfdonker sit en dis eers toe hy by haar kom dat hy agterkom sy slaap. Hy stap saggies na haar kamer toe en neem die ligte duvet, gooi dit oor haar, draai dan stil om en trek die deur agter hom toe.

   Talana stap later terug huis toe. Sy wonder wat van Lerina geword en is nie lus om alleen te swem nie. Sy stap stadig terug oor die grasperk tot by die stoep. Vaak is sy nie, dus gaan maak sy maar vir haar koffie en stap daarmee terug stoep toe, waar sy gaan sit en oor die maanverligte tuin kyk. Dis so mooi, en skielik verlang sy na iemand wat sy nie ken nie. Die beeld van ŉ groot man met blousel-oë kom maak hom in haar gedagtes tuis, en sy staan ongeduldig op, buk vorentoe en skud haar hare oor haar kop, haal diep asem. Gaan sit en lig jou voete op tot die gevoel verbygaan, Talana, praat sy met haarself. Toe sy regop kom, skrik sy vir die mansfiguur wat by die trap opstap, maar sy sien dis Marius en sê verbaas: “Haai, Boeta, jy’t my laat skrik. Wat maak jy hier?”
 
                 “Ek was nie lus vir my eie geselskap nie, toe kom loer ek maar hier in om te sien of jy nog wakker is,” sê Marius. “Wat drink jy?” 
 
                 “Koffie. Wil jy ook hê?” vra Talana.
 
                 “Nee, ek dink ek wil iets sterker hê. Kom ons gaan kyk daar in die yskas by die swembad, anders maak ons die ander wakker,” nooi hy. 
 
   Hulle stap in die maanlig oor die gras, en Talana steek vas, sê dan sag: “Dis mooi, nè?” 
 
   Marius gaan staan stil, sê dan met ŉ sug, “Ja, mens word nooit moeg hiervoor nie, maar ...”
 
                 Talana voel aan dat iets hom pla, want hulle was nog altyd baie naby aan mekaar, daarom vra sy sag: “Iets fout, Boeta?”
 
                 Marius sug weer effens en antwoord nie dadelik nie. Hy trek sy hand deur sy hare en Talana se omgee vir haar boeta is duidelik as sy saggies vra: “Is dit Lerina?”
 
                 “Ja,” kom dit moedeloos, half onwillig.
 
                 “Vertel my?” 
 
                 “Ag, ek weet nie, man. Miskien is ek dom, maar ek weet nie waar ek aan of af is met haar nie,” sê hy, en hulle begin weer stadig aanstap swembad toe. 
 
                 “Ek ...,” en hy kom nie verder nie, want eintlik weet hy nie wat om te sê nie. Hy kan sy eie gevoelens skaars verklaar, en om dit te probeer beskryf, is onmoontlik.
 
                 “Het jy met haar gepraat?”
 
                 “Ja, maar sy is soos kwiksilwer. Jy dink nog jy vorder, dan het sy jou lankal ontglip.”
 
                 “Weet sy hoe jy voel?”
 
                 “Ek weet nie. Ek veronderstel so, want sy ... Ag, hel, as sy my nie wegstoot as ek haar vashou nie, dan kan ek seker aanneem sy wil hê ek moet? Ek wil haar baie graag ... baie graag ...,” kom dit nou hakkelend, en dis so ongewoon vir Marius om so onseker te wees dat Talana hom sommer help.
 
                 “Hê?” vra sy en Marius knik verleë. “Ja, man, en ek wil haar soen dat die biesies ruk, en ek weet sy wil hê ek moet, maar dan vat sy weer die pad en hol weg!” kom dit nou seergemaak.
 
                 “Weet jy hoekom sy so bang is, Boeta?”
 
                 “Nee, en ek wil nie sommer net instorm en vra nie. Netnou jaag ek haar heeltemal weg.”
 
                 “Gee haar kans. Sy sal self vir jou vertel as sy reg is. Daar is hoop as sy jou ook vashou, so moenie te haastig wees nie,” sê sy sag en vryf hom aan die arm terwyl sy ernstig opkyk in sy gesig.
 
                 “Ek hoop jy is reg,” sê hy na ŉ rukkie. “Ek weet sy is nie onverskillig teenoor my nie, maar ...” 
 
   
  
 

              “Dit sal kom, my boetie, dit sal kom,” stel sy hom gerus.
 
                 Hy kry ŉ effense glimlag op sy gesig, en soen haar op haar kop. “Dankie; jy gee my bietjie hoop. ... Tal?” kom dit dan sag van Marius. Talana kyk vraend na hom, en hy waag dit: “Armand? Hoe ... staan sake met julle?”
 
   Talana staan sommer op en draai ŉ slag in die rondte. Gaan sit dan weer langs hom en sê: “Ek is nie een vir speletjies nie, Boetie. Jy ken my mos. Ek moet oortuig wees van sy erns. En dit gebeur nie oornag nie.” Haar gesig vertel hom presies wat vir sy vriend voorlê en hy knik; grinnik effens by die gedagte aan dié stryd.
 
   “Jy moet darem die man ŉ kans gee, hoor. Hy’s ŉ goeie ou.” Sy lag net vir hom wat so vir sy vriend voorbrand maak. 
 
                 “Jy weet,” sê sy nadenkend, “ek dink ons, ek in elk geval, meet alle verhoudinge aan Mamma en Pappa s’n. Dit kan goed of sleg wees, maar dis wat ek wil hê. Niks minder nie, niks meer nie. Het dit jou ook so beïnvloed, of is dit net ek?” vra sy skielik onseker. 
 
                 Hy dink vir ŉ rukkie en sê dan: “Jy is reg. Dis al wat ek ken, en dis vir my goed en reg so. Ek kyk ook maar die ander ouens wat so vat en los, en dis nie vir my nie. Dis seker hoekom ek nou nog los loop,” lag hy.
 
                 “Ag, jy het darem seker ook so in die bondel gevry toe jy op universiteit was,” terg sy, en hy lag. 
 
                 “Natuurlik, ek’s mos nie lam nie. En jy, my sus? Jy is so ŉ stunning meisiekind. Is daar dan nog niemand ...?” 
 
                 Talana kyk na hom en sê geheimsinnig: “Miskien, nou ...”
 
                 “Miskien nou, vir my ook,” eggo hy sy eie verlange. 
 
                 Hulle sit nog vir ŉ ruk, elkeen met ŉ glasie van Marius se goeie rooi wyn, en dis laat as hulle opstaan om te gaan slaap.
 
                 “Nag, boeta,” sê Talana en soen hom op sy wang.
 
                 “Nag, my sus,” kom dit sag en hy stap weg oor die gras en in die paadjie af na sy huis toe.

   Talana het besluit om vandag vir Lerina die waterval en swemplek by die rivier te gaan wys. Dit is ŉ spesiale plek vir haar, want sy het dit as kind ontdek en eers later agtergekom dat Marius reeds daarvan weet, want hy ken elke hoek en draai van hierdie plaas. Daar is nie ŉ plek waar hy nie was nie en nie van weet nie. Hy en Armand is ook besig om dieselfde verkenning van Beaudal te doen en vind daar net die verlenging en uitbreiding van die paradys van Waterhoek.
 
                  Die swemplek en waterval lê op die grens van die twee plase en later het Philip en Leon in hul omswerwinge ook die poel ontdek. Nou is dit ŉ gunsteling-piekniekplek vir die hele gesin, en sommer die bure ook. Daar word gereeld piekniekmandjies gepak, groot komberse op die gras oopgegooi en tot laat onder die bome gekuier. En die lekkerste is die stap soontoe terwyl elkeen sy eie drawerk het om te doen en só seker maak dat alles kom waar dit moet wees.
 
                 Hul piekniekmandjie is gepak met heerlike happies, hope vars vrugte en sap en heerlike yskoue vonkelwyn. Elkeen het ook ŉ gunsteling-boek in die rugsak en van werk gaan daar nie vandag sprake wees nie. Hulle het saam besluit dat dit tyd is vir afskakel en net wees. Die stiltetyd, soos hulle dit noem, is al lank deel van hul kosbare vriendskap, want gedurende sulke tye is dit geselstyd oor boeke, musiek, poësie, en alles wat meisiekinders oor gesels en deel, selfs die mansvriende wat op daardie stadium deel van hul lewens sou wees.
 
                 Die twee stap rustig, elkeen met ŉ sonhoed en donkerbril op en stapstok in die hand. Hulle dra die piekniekmandjie tussen hulle en elkeen het ŉ rugsak op die rug. Hul skaterlag klink kort-kort op, en dan ŉ verskrikte gil as ŉ klein diertjie of gogga onverwags uitspring of in hulle vas vlieg. Dis een ding om ŉ spinnekop of ander insek onder die mikroskoop dop te hou en ŉ ander om hom teen jou gesig of skielik op jou rug te voel stap met krapperige pootjies. Die groot gelag kom gewoonlik wanneer ŉ gogga sy skielike verskyning maak waar hulle dit nie verwag nie en dan word dit gespring en geskreeu en geklap vir ŉ vale tot groot vermaak van die stapgenoot.
 
                 Lerina hoor die waterval lank voor sy dit sien, en sy kon haar kwalik iets mooier voorstel. Die poel is diep in die middel, maar daar is staanplek agter die val van die water en rotse en digte plantegroei rondom tot by die opening tussen die rotse en bome waar die meisies staan. 
 
                 Hulle gooi hul kombers oop en sak stil neer om net eers die stilte en skoonheid in te drink. Stilbly is ŉ gedeelde liefde en hulle hoef nie te praat nie. Later strek Talana haar lank uit en gaan lê op haar rug met haar oë gesluit. Dit vat Lerina nie lank om haar voorbeeld te volg nie en so word hulle vervul en verkwik met dit wat werklik die lewe is. 
 
                 Talana maak haar oë stadig oop toe sy ŉ geluid in die boom bokant haar kop hoor en sy vat saggies aan Lerina se arm, wys dan versigtig boontoe en sy sien die pragtige bloukuifloerie op die tak hoog in die boom. Hy is besig; gesels, en skud sy vere reg, versorg homself vlytig. Ander voëls sluit hulle later by hom aan en die geluid van die sonbesies, die voëls se gekwetter en die singende water werk hulle wonders op die twee onder die boom. Hulle raak in ŉ beswyming ... 
 
                 Of sou hulle slaap? wonder die twee mans wat hoog teen die waterval staan en hulle dophou.
 
                 Talana staan later op en steek vir Lerina met haar vinger in die ribbes; sy krul op soos ŉ klein kat en hulle lag. Talana trek haar kortbroek en toppie uit en sê: “Kom, vriendin, water toe nou. Dis tyd vir die res van die kuur.”
 
                 Lerina volg haar na die kant van die poel en gaan sit eers op die rotse en bekyk die water. Dis so mooi en sy voel heeltemal een met die natuur. Sy is lui en ontspanne, en nooit was sy so bewus van alles wat lewe as juis nou buite in die natuur nie. Hier kan sy vergeet van alles wat agter lê en net die nóú geniet ... asemteug vir asemteug. 
 
                 Talana strek haar lank uit waar sy op die rots staan en duik dan sierlik in die water in. Sy verskyn na ŉ ruk en roep na Lerina om ook te kom. Lerina laat nie op haar wag nie en die twee meisies swem soos otters in die water, stop by elke klein inham in die poel, kyk na die krappe en klein vissies en bespreek die plantsoorte wat hulle nie kan eien nie. Daar is ŉ besondere soort plant met breë blare, welig en groen wat lyk asof dit aan die varingfamilie kan behoort en Talana wonder hardop wat dit kan wees. 
 
                 Dan noem Armand se stem hoër op die naam, en die twee meisies kyk vinnig na mekaar en soek dan na die oorsprong van die stem. Hulle gewaar die twee mans hoër op ŉ rots en dis duidelik hulle het dieselfde idee gehad as die meisies – piekniek by die waterval. Maar hiervan wil hulle niks weet nie, en Talana roep na boontoe: “Ons was eerste hier; gaan weg.”
 
                 “Aikona, ons was lankal hier, en julle het so gesnork daar onder dat ons nog geen rus kon kry nie,” sê Marius, en Lerina draai haar kop weg om haar lag weg te steek.
 
                 “Loop, dis ons tyd en ons plek. Ons mediteer nou.”
 
                 “Is nie, julle swem nou,” stry Armand. “En ons wil ook swem; dis warm hier bo,” kom dit terwyl die twee breed op die rots staan.
 
                 “Julle kan maar brand; dis ons poel, en ons gaan dit nie deel nie,” skreeu Talana, maar haar woorde was nog nie koud nie of die twee seil deur die lug en beland met ŉ helse rumoer binne-in die poel weg van waar die meisies staan. Lerina gee ŉ verskrikte gil en klim vinnig uit op die rots naaste aan haar, maar Marius is slim en swem stilletjies onder die water tot by haar en steek sy kop hier by haar uit, kry haar aan die enkel beet en dwing haar terug in die water in.
 
                 “Waar dink jy gaan jy heen? Ons het ŉ kwessie om te besleg, en dis sommer nou.” 
 
                 Talana klap en slaan benoud, maar Armand het arms soos ŉ seekat en hy gryp haar en druk haar kop onder die water. Sy kry dit reg om onder sy hand uit te swem, maar soos albei meisies teen dié tyd weet, is dit ŉ saak van onmoontlikheid om jou teen hierdie twee te verset, want hulle is groter en sterker, en al uitweg is om te vlug en die twee van die wal af te bestook met wat hulle ook al in die hande kan kry. Die vier los mekaar nie uit nie en hulle speel soos kinders, laggend en skreeuend van benoudheid en plesier. 
 
                 Toe Lerina later nie meer kan nie en moeg aan ŉ klip gaan klou, gryp Marius haar weer, en sy pleit benoud: “Nee, jong, los my, ek’s nou moeg,” maar hy trek haar tot teen hom en hou haar saggies vas; kyk glimlaggend na haar gesig waarin die nat wimpers teen mekaar klou. Sy hou klein soos ŉ kind aan hom vas en hy hou haar bo die water terwyl sy aan sy skouers vashou. 
 
   Sy begin bewe, en of dit van koue of van bewustheid van sy lyf hier teen haar is, sou sy nie kon sê nie, maar sy los sy skouers en wil wegswem om uit te klim, maar hy hou haar om haar lyf vas, draai haar na hom toe en sê: “Ek sal jou los as jy en Talana belowe om Saterdagaand saam met my en Armand te gaan eet.” Sy oë vra nou, amper angstig, en sy kyk vinnig na waar Armand vir Talana aan die voet beet het en ook weier om te los voor sy belowe om Saterdagaand saam met hom en Marius uit te gaan. 
 
   Talana vang haar oog en sy draai om in die water sodat sy op haar rug lê en vra: “Vriendin? Sal ons maar die twee boelies van alleen meisies vergesel?” Lerina is nou koud tot op die been en sy knik. Marius laat haar dadelik los en hy swem tot waar hy kan uitklim, hou sy hand vir haar en help haar op en uit. Hy stap saam met haar tot by die kombers en soek rond vir haar handdoek, kry dit en vou dit om haar. 
 
                 “Kom sit hier in die sonnetjie. Jy sal netnou lekker warm wees,” en hy lei haar aan die hand tot by ŉ plat klip waarop sy gaan sit met haar oë toe. Hy strek hom langs haar uit en hulle sit saam en droog word tot hy later waarskuwend sê: “Lerina, jy beter nou uit die son uitkom. Jy sal seer brand,” en hy trek haar aan haar hand op. Hulle stap kombers toe en soek met hul oë na die ander twee wat hulself ook op ŉ klip uitdroog.
 
                 Marius leun oor en lig die deksel van die meisies se mandjie op, loer in en tel dit op terwyl hy ŉ entjie weg gaan staan. “Haai, Armand, jy lê soos ŉ dêm geitjie daar in die son en intussen vergaan ek van die honger. Ek het hier vir ons ŉ goeie versterking en as jy nie gou kom nie, kry jy niks.” 
 
                 By die aanskoue van die diefstal protesteer die meisies hewig en probeer om hul mandjie terug te kry, maar die mans is moedswillig en gee dit hoog in die lug van die een na die ander aan tot die meisies moedeloos op hul kombers gaan neersak. 
 
                 “Hier is allerhande lekker goed in; as hulle mooi soebat, gaan haal ons dalk ons goed ook en sit dit hierby dan kan ons almal saam eet, of hoe?” en daarmee is die teken gegee. Die meisies sien hier kom moeilikheid en hulle wil hardloop, maar dis te laat. Hulle word stewig beetgekry, omgekeer en die twee mans gaan sit wydsbeen oor hulle en hou hul hande vas. 
 
                 “Soebat,” beveel Marius vir Lerina, maar sy gil vir hom om haar te los. 
 
                 “Soebat,” sê Armand vir Talana, maar sy trek net haar mond op ŉ stywe plooi en spraak geen sprook nie. Sy lig skielik haar bene en tref hom tussen die blaaie met haar knieë, en sy besef dadelik dit was ŉ fout, want hy hou wat hy het, en sak af tot sy kop teen haar nek rus, sy mond teen haar ken, en haar woorde kom vinnig en dringend: “Asseblief, Armand, gaan haal julle goed ook, ons wil graag daarvan eet.” Hy los haar laggend en staan op, maar gewaar vir Marius wat nog steeds vir Lerina beet het. Hy het ŉ vreemde uitdrukking op sy gesig terwyl hy na die gesiggie van die meisie onder hom kyk. 
 
                 “Soebat, Lerina,” kom dit sag, en hy buk af na haar toe, sy mond ŉ asem weg, en sy begin spartel, maar hy hou haar vas, sê weer stil: “Soebat, Lerina.” 
 
                 Lerina gee onwillig in en soebat: “Asseblief, Marius, gaan haal julle goed ook,” maar Marius is nie tevrede nie. “Sê dit sal lekker wees en julle wil graag daarvan eet,” maar sy laat sak haar oë koppig tot hy sy mond tot teen hare bring, en dan sê sy vinnig: “Dit sal lekker wees en ons wil graag daarvan eet.”
 
                 Armand staan hulle laggend en bekyk en toe Marius vir Lerina los en opstaan, glim sy oë vreemd donker. Hy draai om en vee met sy hand deur sy hare en oor sy gesig. Armand vang sy oog, en Marius kyk sy vriend reguit aan. Sy blik sê vir Armand dat hy hierdie meisie wil hê, en hy gaan haar kry. Armand verstaan die taal, want dis ook die boodskap in sy eie oë as hy na sy vriend kyk.
 
                 Die meisies kyk verslae na mekaar, maar dan trek Lerina haar klein skouers reguit en Talana ken haar vriendin goed genoeg om te weet die saak stop nie hier nie. Daar sal later tussen hulle gekoukus word wat die plan van aksie sal wees. Die wraak gaan soet wees.
 
                 Die vier sit later rustig en eet en drink van die yskoue vonkelwyn. Die middag is lank en loom en die boeke het lankal lêplek op ŉ bors of oor ŉ gesig gekry. Toe Talana eerste roer en haar oë oopmaak, sien sy vir Armand rustig slaap ŉ klein entjie van haar af. Sy rol om op haar sy en bekyk hom waar hy met sy kop op sy arm op die naat van sy rug lê, sy lang wimpers dig oor sy oë, sy wenkbroue duidelik gevorm en donker, sy mond sag en weerloos. Sy voel ŉ skielike drang in haar opstoot om aan hom te raak, maar sy is bang hy word wakker; intussen verlustig sy haar aan hom. Sy arm is sterk en gespierd, sy kop effens eenkant toe gedraai op die sterk nek waar sy donker hare glansend en krullerig lê. Haar oë sak af na sy bors onder die donker bedekking, dan af na die holte onder sy borsbeen waar die klop van sy hart duidelik sigbaar is. Sy ander hand lê los oor sy maag wat sag op en af dein saam met sy asemhaling. Sy bene onder ŉ lagie donker hare lê sterk en gespierd en sy voete met die kortgeknipte toonnaels oor mekaar gevou. Sy dink meteens aan die Hooglied van Salomo. Miskien het die beminde ook so gevoel?
 
                 Sy blousel-oë gaan skielik oop en hy betrap haar blik op hom. Sy lê roerloos, haar oë vasgevang in syne, haar mond sag terwyl sy na hom kyk. Hulle lê vir lang oomblikke so, totdat sy vinnig opstaan en wegstap, agter die bosbegroeide piekniekplek in tot waar sy gaan staan om haar vreemde en ontstellende gevoelens onder beheer te kry. Sy weet as hy haar op daardie oomblik nader getrek het, sou sy hom nie teëgegaan het nie.
 
                 Sy ruk toe hy skielik agter haar praat. “Talana?” kom dit vraend, sag. Sy draai na hom toe en haar oë is onseker. Sy laat sak haar wimpers, bang dat hy sal sien hoe sy voel. 
 
                 “Wat is dit, meisie?” en hy reik na haar, trek haar in sy arms in waar sy roerloos teen sy kaal bors staan. Sy draai haar gesig in die sagtheid in en sy besef weer haar eie weerloosheid voor hierdie man. Sy maak sy arms los en staan weg van hom af.
 
    “Wat wil jy van my hê, Armand?” 
 
                 Hy lyk vir ŉ oomblik verbaas en vra dan: “Wat bedoel jy?” en sy kyk hom reguit aan.
 
   “Ek is niemand se speelding nie. Ek het nie tyd vir speletjies nie, en ek is nie lus vir speletjies nie. As jou bedoeling opreg is en jy wil my beter leer ken, gaan jy jouself moet bewys. Anders moet jy asseblief van my af wegbly.” 
 
                 Hy sien sy is dodelik ernstig en hy glimlag effens terwyl hy haar van tussen sy digte wimpers bekyk. “Dit lyk my ek en jy het dieselfde idee. Ek hoor wat jy sê en ek respekteer dit. En ek vra weer, kan ons oor begin? Voor begin asof ons mekaar nie met die eerste kennismaking reeds in die hare gevlieg het nie? Ek wil jou baie graag beter leer ken as jy my die geleentheid sal gee.” Die laaste kom amper pleitend, en sy voel aan hy bedoel wat hy sê. Sy kyk hom ernstig aan en knik dan haar kop. Hy hou sy hand na haar uit en hulle stap saam verder om die poel tot by ŉ plek waar sy stil in die water inglip en onder die oppervlak verdwyn. Hy staan haar en dophou tot haar kop weer ver daarvandaan verskyn en dan duik hy in en swem tot by haar. Hy sal haar stilte moet leer ken.
 
                 Marius en Lerina het intussen ook wakker geword en sy vroetel in die mandjie vir drinkgoed terwyl hy haar lui dophou. Hy tel die klein digbundel op wat sy op die kombers neergesit en bekyk die omslag. Rubáiyát of Omar Khayyám. Die naam is vreemd, geheimsinnig, en hy kyk binne waar sy gelees het. “Here with a Loaf of Bread beneath the bough, A flask of wine, a book of verse and thou, beside me singing in the Wilderness; and Wilderness is paradise enow.” 
 
                 Hy lees dit weer, vreemd aangetrek deur die woorde. Dan kyk hy op en sien Lerina sit vir hom en kyk.
 
                 “Lees jy graag gedigte, Marius?” vra sy, en hy skud sy kop. “Dis ongelukkig een van die areas van my ontwikkeling wat ek skandelik afgeskeep het. Is jy lief daarvoor?” wil hy weet en sy knik.
 
                 “Ja, ek is.”
 
                 “Hierdie ou het ŉ baie vreemde naam. Van waar was hy?” 
 
                 “Hy was ŉ filosoof en wetenskaplike uit die outydse Persië, vandag se Iran; ŉ baie begaafde en wyse man.”
 
                 “En waaroor skryf hy hier, is dit ŉ gedig?” vra hy nuuskierig, en sy knik. 
 
                 “Ja, dis ŉ gedig en hy kom hier tot die gevolgtrekking, amper soos Salomo, dat alles tot niks kom nie. Leef vir vandag, sê hy, want hy het alles beproef en gevind dat net die oomblik saak maak. In die gedig het hy het hom aan ‘women, wine and song’ oorgegee,” lag sy nou.
 
                 “Wyse ou,” stem Marius met ŉ lag in. “Wat sê hy nog?” 
 
                 “As jy op die agterblad kyk, sal jy sien hy is van mening dat alles vir ons bepaal is, en dat niks wat ons kan doen – geen pleit, geen trane, geen goedheid – ons sal wegkeer van dit waaroor daar vir ons besluit is nie.”
 
   Sy vat die boek en lees vir hom: “The moving finger writes; and having writ, moves on: nor all thy Piety nor Wit shall lure it back to cancel half a line, not all thy tears wash out a word of it.”
 
                 “En stem jy met hom saam?” wil hy weet terwyl hy aan ŉ grassie kou.
 
                 “Nee, nie noodwendig nie. Ek voel nie ons is uitgelewer aan die lewe of die genade nie.”
 
                 “Met ander woorde vooruitbestemming of die noodlot?”
 
                 “Ja; ek voel ons het gewoonlik, of dan altyd, ŉ keuse in die gang van ons lewe. Daar is wel dinge wat jy nie kan kies nie, maar jy kan altyd kies wat jy binne jou spesifieke omstandighede wil doen.”
 
                 “En dan nou al die armoede en ellende wat ons om ons sien?”
 
                 “Dit sal nooit weggaan nie. Maar dink daaraan dat jy in dieselfde gegoede gesin soms een persoon kry wat soos ŉ vrot vrug van ŉ boom afval. En dan het jy die armstes onder die armes waaruit een mens uitstyg en die hoogste sukses behaal.”
 
                 “En dit het met keuse te doen?”
 
                 “Ja, dit het alles met keuse te doen,” sê sy en vra dan: “En jy? Stem jy saam met vooruitbeskikking, of dan nou lotsbestemming, Marius?”
 
                 Hy dink ŉ rukkie, sê dan ingedagte: “Nee, nie heeltemal nie. Dit voel vir my so al of ons iets van onsself – noem dit maar ons eie oordeel en keuse – aan iemand of iets buite onsself oorlaat, in plaas daarvan dat ons dit ontwikkel en sterk word in onsself. Ek glo regtig ons is baie sterker as wat ons weet.”
 
                 Sy is verras deur sy antwoord, en stem saam dat innerlike krag uit ŉ bron binne-in die mens lê en nie buite nie. 
 
                 “Met ander woorde ons beheer onsself en word nie beheer deur iets of iemand anders nie. Dit gee mens ŉ gevoel van eiewaarde en respek vir die skepping, die natuur en alles daarin, waarvan ons deel is,” reken hy. “En dan kan mens mos self bepaal in watter rigting jy wil, en dan die gevolge daarvan dra, goed of sleg.”
 
                 “Ja, beslis,” stem sy saam, “maar dit is ŉ feit dat alle mense se keuses mekaar beïnvloed, en dan moet ons weer kies binne die gegewe situasie.”
 
                 Hy knik instemmend, en tel weer die bundel op en lees hier en daar, maar verstaan min daarvan, tog wil hy meer weet. Die gedeelte oor die pottebakker en die klei is vir hom mooi, en hy kyk op, en vra onskuldig soos ŉ kind: “Sal jy vir my hieruit lees? My leer van gedigte? Van boeke en goeie skrywers?”
 
                 “Ja, Marius, ek sal dit met plesier doen. Maar dan gaan ons met die mooiste Afrikaanse gedigte begin, hoor.”
 
                 “Ja, laat ek tog bietjie kultuur kry. Ons ouens hier op die plaas raak maar afgestomp en vergeet soms van die fyner dinge in die lewe,” spot hy.
 
                 Armand en Talana kom later geselsend aangestap en stop elke nou en dan om ŉ plant te bekyk. Hulle vind hulle het heelwat gemeen uit die aard van hul beroepe, en Armand se passie vir die bewaring van die inheemse plantegroei is aansteeklik.
 
                 “Nou wat gaan hier aan?” wil Armand weet toe hulle op die kombers neersak vir iets om te drink.
 
                 “Nee, ek het nou eers weer my kultuur bietjie aangevul,” reken Marius en Armand tel die digbundel op, lees die titel en lig sy wenkbroue. 
 
                 “O, die hogere goed. Dis goed, broer, en ons kan dit gerus nog ŉ hupstoot gee met so ŉ musiekaandjie daar by my.”
 
                 “Dit sal nou gaaf wees. Julle moet net sy musiekversameling hoor, dames. Dis nou ŉ ervaring, hoor. En hy maak self ook musiek. Hy sit verniet daar asof botter nie in sy mond sal smelt nie,” kom dit geesdriftig van Marius.
 
                 Die meisies kyk hom belangstellend aan. “Van watter musiek hou jy, Armand? Wat speel jy?” vra Talana nou nuuskierig.
 
                 Hy lag en skud sy kop vir Marius se lawwigheid. “Jong, ek is lief vir klassieke musiek en as julle daarvan hou sal julle my versameling geniet. Ek speel klavier en soms sommer vir die lekkerte die kitaar, en het heelwat ligter musiek,” sê hy beskeie. 
 
                 “Hy speel soos ŉ dêm ingel, en hy moes nog net ŉ harp gehad het, dan was hy een,” reken Marius.
 
                 “Dis nou interessant,” meen Talana. Soos die gesprek vorder, leer hulle mekaar ken en weet Lerina nou dat Marius pragtige leerwerk doen en selfs skilder, maar hy is erg beskeie oor sy eie prestasies. Hulle vra uit na universiteitsdae en vind uit almal het aan dieselfde universiteit gestudeer, alhoewel die mans al klaar met hul studies was toe die meisies begin het. Talana en Lerina vertel van hul navorsing en belowe om die mans te wys waarmee hulle besig is. So verstryk die dag vreugdevol en vol nuwe kennis en verstaan van mekaar.
 
    
 
   10.
 
   Marius se selfoon lui en hy sien dis Armand. “Ja, buurman, wat gaan aan dat ek nie van jou hoor nie? Het die spul meisiekinders weer op jou neergedaal dat jy so stil is?”
 
                 “Die hemele behoed my!” kom dit dadelik van Marius, en hulle lag.
 
                  “Hoe gaan dit?” vra hy.
 
                 “Bedrywig, man. Hoe lyk dit daar by julle? Die pakkery hier vorder darem fluks en ons hoop om teen Donderdag die laaste van die eerste groeisel avo’s weg te kry. Is julle reg vir die trokke?”
 
                 “Ja, ek behoort teen Woensdag reg te wees vir hulle.”
 
                 “Maar ek en jy het nog onklaar besigheid. Wanneer vat ons die meisiekinders uit vir ete? Ek kry nie kans om my saak te bevorder nie!” lag Armand.
 
                 “Ja, ons sal seker ŉ plan moet maak,” sê Marius. “Kom maak ŉ draai hier vanaand, dan kan ons uitvind wanneer en waar,” nooi hy.
 
                 “Dit sal gaaf wees. Miskien moet ons hulle hier na my toe nooi vir die musiekaand soos ons laas gesê het?” wonder Armand. “Dan kan ek sommer my kookvaardighede ook ten toon stel,” lag hy.
 
                 “Nee, jis, jy gaan vreeslik indruk maak, en dis onregverdige voordeel,” beskuldig Marius.
 
                 “Ag, dis niks, jy het klaar beïndruk met jou onweerstaanbare persoonlikheid,” kom dit stout van Armand, “Maar wag, ek kom vanaand soontoe, dan kan ons besluit wat die plan van aksie gaan wees.”
 
                 “Dis reg,” lag Marius, “sien jou dan later, maar moet nou nie te laat kom nie. Kom sommer reguit na my toe, dan kan ons ŉ lekker kuier inkry.”
 
                 Armand hou voor die De Waals se huis stil en Nelia staan op van waar sy en die meisies in die middagkoelte op die voorstoep in die gemaklike stoele ontspan. 
 
                 “Hallo, kind, kom gerus nader, jong,” nooi sy hartlik, “Hoe gaan dit met julle daar op Beaudal?”
 
                 “Hallo, tannie Nelia, goed dankie en met julle hier?” groet Armand vriendelik en stap stoep toe waar die meisies sit. 
 
                 “Hallo julle, hoe gaan dit?” en hulle kry elkeen ŉ glimlag. 
 
                 “Hallo, Armand, goed en met jou?” groet hulle en Talana se wange is effens meer rosig as gewoonlik.
 
                 “Gaan goed, dankie,” beantwoord hy sommer almal se vrae gelyk, en gaan staan teen een van die pilare met sy bene oorkruis. Hy is manjifiek in sy blou katoenhemp en denim wat sit soos ŉ denim moet sit, dink Talana, en draai sommer om en vat aan die blom aan die potplant agter haar. 
 
                 “Groete van my ma-hulle ook. Hulle wil weet of julle almal volgende Vrydagaand wil oorkom, dan braai ons?” vra hy, maar sy oë is op Talana. Sy kyk vir haar ma en Lerina; sy knik en Nelia stem dadelik in, maar sê sy wil net eers met Bertus bevestig. 
 
                 “Jy moet maar by Marius ook hoor.” 
 
                 “Ja, ek is juis op pad daar na hom toe,” sê hy en stoot homself weg van die pilaar af. 
 
                 “Hoe lyk julle tuin nou, Armand?” vra Nelia belangstellend.
 
                 “Dis juis wat ons wil hê julle moet sien. Oom Bertus is ŉ towenaar as dit by tuine kom, maar julle moet maar self kom kyk,” nooi hy met ŉ glimlag. Marius kom om die hoek van die huis gestap en groet sy vriend met ŉ grinnik toe hy hom op die stoep by die vrouens sien staan.
 
                 “Yes, buurman, hoe lyk dit nou?” kom die standaard groet van die boere in die omgewing.
 
                 “Goed, man, en jy?”
 
                 “Ek sien jy’s ŉ haan hier onder die henne, toe kom ek maar kyk of hier iets vir my ook oorgebly het,” kom dit stuitig van Marius.
 
                 “If you snooze, you lose, boet,” reken Armand en die twee staan vir mekaar en lag soos twee stout seuns. Die vrouens kan maar net glimlag vir die lawwigheid. 
 
                 Bertus kom uit die huis uit en gee eers vir Nelia ŉ drukkie voor hy vir Armand groet. Nelia kyk hom liefdevol aan, vra dan of hy dors is en ietsie wil drink. “Ja, dankie, my bruid, koffie sal lekker wees,” kom dit van Bertus en sy gooi vir hom van die geurige koffie in ŉ koppie en sit dit naby hom neer waar hy dit maklik in die hande kan kry. Hy glimlag ŉ dankie vir haar en sy vee oor sy hare. Die vier jongeres kan maar net glimlag vir die bruid van vyf-en-dertig jaar; Marius en Talana onthou dit was nog altyd so.
 
                 “Wat het jy vandag gewerk, my man?” vra sy belangstellend en hy vertel van die dag se bedrywighede. 
 
                 “Armand vra dat ons Vrydagaand daar by hulle gaan braai. Is dit reg so met jou?” vra Nelia vir Bertus en hy sê dadelik: “Ja, dit sal nou lekker wees. Hulle tuin kom juis so mooi aan, dan kan julle dit sommer sien,” sê hy en probeer om sy trots weg te steek.
 
                 “Nou ja, Armand, dis dan reg so. Ek sal jou ma later deur die week bel om te hoor wat ek kan saambring,” belowe Nelia.
 
                 Marius en Armand maak later aanstaltes om te loop en groet met ŉ wuif van die hand. Hulle het belangrike dinge om te bespreek. Die paadjie na Marius se huis toe is pragtig en Bertus se hand is oral te sien. Die baldadige rose en bougainvilleas, asaleas en ander blomplante maak die mooiste vertoning en Armand is baie bewus daarvan dat baie van hulle nie inheems is nie, maar hy sal mettertyd ook hier begin bewustheid kweek van hierdie streek se eie pragtige plante. Vir die oomblik geniet hy egter die skoonheid om hom en hulle gaan staan stil om eers die vallei voor hulle te aanskou.
 
                 Marius skink vir hulle elkeen ŉ glasie wyn en hulle gaan sit rustig op die patio en gesels oor dinge wat vir die jong boere van die streek belangrik is, en die gesprek draai tog later na die meisies toe.
 
                 “Ons moet die yster slaan terwyl hy warm is, pel, ander gaan ons nêrens kom nie. Die meisiekinders het darem teen dié tyd besef ons is nie heeltemal onbeskaafd nie. Sal ons hulle nooi vir ete by die nuwe restaurant volgende Saterdagaand?” vra Armand en Marius knik. 
 
                 “Ja, ek dink dis ŉ goeie plan. Was jy al voorheen daar? Hoe lyk dit daar en hoe is die kos? Die atmosfeer?” wil Marius weet.
 
                 “Ek het nou die aand daar gaan eet saam met my ma-hulle en dis ŉ baie oulike plek. Nie te groot nie en dis baie smaakvol. Kos is lekker en hulle het tot ŉ klein orkes wat mooi musiek maak.”
 
                 “Nou waarvoor wag ons? Kom ons gaan vra daai twee,” en Marius staan sommer op.
 
   Hulle stap terug soos hulle gekom het en wil eers reguit na die groot huis toe stap toe hulle Talana se stem by die swembad hoor. 
 
   Leon en Philip het soos gewoonlik alles en almal in die nabyheid nat en protesterend, en Talana staan haar vies en afdroog. Lerina droog ook af, maar staan net en lag, want toe die twee hulle daar by die swembad gewaar, was hulle so oorval deur beskroomdheid dat hulle sommer reguit die water in is. Die seuns het die mooiste meisies in die wêreld net een keer aangekyk en toe met rooi gesigte onder die water verdwyn.
 
                 Die mans stap nader en die meisies kyk na mekaar met ŉ uitdrukking wat sê: “Sterkte, my suster,” en hulle gaan sit rustig en wag vir die mans. 
 
   “O, hier is julle twee. Ons soek julle,” kom dit van Marius en sy oë is op Lerina. Armand het ook net oë vir die skone Talana, wat vinnig antwoord: “En ons het ons laat kry. Ons wag al baie lank vir iets om te drink en julle kom nóú eers hier aan,” sê sy.
 
                 Marius se wenkbroue wip omhoog en hy kyk vir Armand. “Dink jy hulle het ons gehuur?” vra hy skoorsoekerig. 
 
   “Ek het geen kontrak geteken nie, maar ons kan ons seker maar uitgee vir kelners as ons moet.”
 
                 “Julle is maar treurige kelners. Ons sal dalk met die bestuurder moet praat. Moet sommer ŉ advertensie by ‘Die Opsitkers’ plaas vir twee aanvatlike mans wat kan deurgaan as kelners ook,” sê Lerina en Talana stem heelhartig saam.               
 
                 “Ek dink dis ŉ uitstekende plan. Sal werk daaraan.”
 
                 Die mans is stomgeslaan en hulle kyk vinnig vir mekaar. Weet die meisies iets, en as dit so is, wat weet hulle? Marius stap dadelik na die drankkabinet onder die werkblad langs die braaiplek en vra wie wil wat drink. Die situasie moet ontlont word en vinnig.
 
                 Die meisies kyk mekaar onskuldig aan en Talana knik vir Lerina wat fyntjies glimlag. Die meisies vra elkeen vir ŉ ligte wit wyn en toe almal gehelp is aan hul drinkgoed, gaan sit die mans en Armand doen die aanvoorwerk.
 
                 “Ons het mos nog laas ŉ afspraak gemaak met julle twee, of hoe? Ek dink dis tyd dat ons iets aan die saak doen,” reken hy met sy blousel-oë op Talana, wat hom vraend aankyk.
 
   “Ja, julle twee het mos belowe om saam met ons te gaan eet,” kom Marius by en glimlag vir Lerina. Haar hart begin sommer vinniger klop by die aanskoue van hierdie man se glimlag en sy mooi donker kykers.
 
                 “Ja, maar julle het ons afgepers,” kom dit van Talana.
 
                 “Ja, julle het ons amper versuip en dan tel dit nie,” reken Lerina, en kyk vinnig vir Talana. Sy knik skelm en die twee kyk die mans uitdagend aan.
 
                 “Nou maar in daai geval sal ons julle weer moet oortuig, of wat sê jy, broer?” en Armand kyk na Marius, en hulle vlieg ook sommer dadelik op en bestorm die meisiekinders. 
 
   Maar dié het gewag hiervoor en hulle laat spat in al die windrigtings met die mans agterna. Hulle het nie ver gekom voor hulle beetgekry is nie en die mans stap nou rustig water toe, elkeen met die meisie van sy hart in sy arms. Die meisies protesteer en soebat, maar die mans stap net sonder om te praat met hulle aan. Tot die meisies se verbasing gaan hulle nie swembad toe nie, maar na die sitplekke toe, sit die meisies versigtig neer, maar hou nog steeds vas wat hulle het, want Lerina is gereed om soos ŉ vlakhaas die pad te vat, en Talana probeer haar loswikkel uit Armand se arms, en hy brom: “Sit stil, Talana, of ek gooi jou in die water.” 
 
                 Sy word dadelik stil en hy los haar, gaan sit langs haar en kyk haar in die oë, ŉ effense glimlag om sy mond, en vra: “Sal jy saam met my gaan eet volgende naweek? Saterdagaand? Ek ken ŉ oulike eetplek waar die kos lekker is en die atmosfeer goed. Sal jy asseblief kom?” vra hy en Talana is verlore. Daar is nie ŉ meisiekind op hierdie aarde wat op hierdie oomblik vir Armand sou nee sê nie; hy is verwoestend aantreklik en Talana kan nie vir hom kyk nie, want hy sal sweerlik sien watse uitwerking hy op haar het. Sy sug, en knik haar kop. 
 
                 “Ja, ek sal, dankie, Armand.”
 
                 Intussen hou Marius Lerina se klein hande in syne, kyk in haar oë en vra: “Sal jy saam met my kom, Lerina? Ek wil jou graag uitneem en dis ŉ baie oulike plek, hoor ek.” Sy gesig is hier naby haar en sy kyk na hom. Sy oë sak na haar mond en hy kyk moeilik op, sy verlange so openlik op sy gesig dat sy haarself moet keer om nie sy gesig tussen haar hande te vat en hom te liefkoos soos wat hy haar nou net met sy oë geliefkoos het nie. 
 
   Sy sê saggies: “Dankie, Marius, dit sal lekker wees,” en sy glimlag vir hom. Hy staan vinnig op, en staan ŉ tree weg van haar af.
 
                 “Goed dan; dankie Lerina. Ons sal later na hierdie naweek weer praat, want ons gaan hierdie Vrydagaand eers lekker by Armand kuier,” maak hy seker dat sy verstaan dis eers die volgende naweek se Saterdag.
 
                 Dis asof die mans sug van verligting as hulle vir mekaar kyk, en die meisies glimlag fyntjies vir mekaar. Hierdie ronde is hulle s’n.
 
                 Die week vlieg verby en dis besig op albei die plase. Die vrugtepakkers kom en gaan, en die koördinasie en beplanning is goed. Dis hoekom hierdie boere so suksesvol is. Die Khumalo’s het ingeval en die oor-en-weer-gebruik van die groot lorries, plukkers, pakkers en ander hulpbronne werk goed. As een se voerbande faal, dan is die ander by om te help, as een se pakkers nie opdaag nie, dan is die ander se pakkers beskikbaar. So word goeie buurskap bevorder.
 
                 Vrydagaand breek aan en die ouer De Waals ry op hul eie en daag saam met die Khumalo’s daar op vir ŉ aand van heerlike kuier en gesels. Hulle het baie gemeen en die geselskap is gemoedelik en ontspanne.
 
                 Talana en Lerina kom saam met Marius daar aan en Armand wag hulle saam met die ander kuiergaste op die wye stoep in. Hulle gesels vir ŉ ruk en stap dan later saam deur die pragtige nuwe tuin om Bertus se handewerk te besigtig.
 
                 Marie is opgewonde oor die nuwe groeisels wat oral kop uitsteek en sy en die ander twee vroue stap stadig oor die grasperk en verwonder hulle aan al die lieflike hoeke en draaie. Nombuso Khumalo kan skaars glo dat daar soveel groei was van hulle laas hier by die Beauforts was. Dit was net bietjie meer as twee weke gelede en sy is verstom; wil dadelik weet of Bertus sy hand nie ook daar by hulle wil kom waag nie. 
 
   Bertus lag en sê: “Maar julle tuin het nie veel nodig nie. Miskien so hier en daar ŉ klein bietjie,” gee hy toe.
 
   “Dan moet jy daai klein bietjie kom bysit, jong,” kom dit vinnig van Simon en hulle lag. 
 
                 Hulle gaan sit later gesellig onder die boom by die pragtige braaiplek en die Beauforts wys hoekom hulle so gewild is in die omgewing. Hulle onthaal graag en ontsien geen moeite om hul gaste tuis te laat voel nie. Die groot gietystertafel is pragtig gedek en die braaiplek goed ingerig met alles wat hul nodig mag hê vir buite eet. Dis tog maar waar hulle die meeste tyd deurbring, veral omdat dit so geweldig warm word in hierdie deel van die wêreld. Die swembad is diep en blou en mooi, met water wat vanaf die hoë rotse op die punt daarvan in die swembad stort. Die geluid is pragtig, amper hipnoties, en die lieflike varings en ander plantegroei daarom herinner aan die poel by die rivier.
 
                 Die twee seuns is lankal in die water, maar nie voor hulle eers geesdriftig vir die ander gewys het watter roosbome en ander struike hulle met hul eie hande geplant het nie, asook die lieflike somershuisie waarin hul aandeel gehad het. Dit staan ŉ ent laer in die tuin en die inheemse jasmyn wat daaroor klim, geur die laatmiddag vol. Daar is ŉ pragtige wisteria oordek met trosse geheimsinnige persblou blomme daarnaas wat nou amper wasig in die skemer hang.
 
                 Na ete stap die vier jongmense stadig na Armand se blyplek toe en daar word eers by die somershuisie met sy kantwerk stilgestaan, en die meisies gaan sak later op die bankies aan die binnekant van die ronding neer, stil en verwonderd oor dit so mooi is. Armand het verdwyn en hulle hoor die klank van polsende Latyns-Amerikaanse musiek op die aandwind. Dis bedwelmend sensueel en Talana probeer die aand, die musiek en die man wat sy hand na haar uithou vir die dans weerstaan, maar hierdie stryd verloor sy en sy gaan gewillig in sy arms in.
 
                 Marius laat ook nie op hom wag nie en hou sy hand na Lerina uit. Sy wil vlug, maar haar sinne verraai haar en sy staan op; Marius se arms sluit om haar en hulle sirkel in die klein intieme ruimte, die musiek polsend, pragtig, die ritme in hul bloed. Die meisies weet albei dit is gevaarlik en toe die musiek stil word, maak Talana haar vinnig los uit Armand se arms en hy laat haar duidelik onwillig gaan. Lerina begin skielik praat en Marius laat haar moeilik los. 
 
                 “Sjoe, julle, maar dis mooi. Dankie, Marius, vir die dans,” sê sy lig en tree by die somershuisie uit met Talana kort op haar hakke. Armand lag saggies en Marius knipoog vir hom. 
 
   Hulle stap stadig die kort entjie na Armand se ruim huis toe, en hy nooi hulle vriendelik in. Dis pragtig binne, en Talana kyk om haar rond, verbaas om te sien hoe smaakvol die plek gemeubileer is. Hier is geen koste ontsien nie, en die kunswerke teen die mure is besonder interessant. Sy sien een wat vir haar bekend lyk, en stap nader, kyk na die handtekening en sien die prominente “M d W” van haar boeta se naam. Sy kyk vinnig na hom en dan na Armand.
 
                 “Armand, waar het jy ...?” en sy bly stil, haar oë nou op Marius, en sy sien dat hy net effens glimlag. Armand staan haar en betrag deur sy digte wimpers.
 
    “Hier is ook van dieselfde kunstenaar se werke; kyk, die handtekening is dieselfde,” sê Lerina verbaas. Sy het ŉ klein frons tussen haar oë en probeer die bekendheid van die voorletters vaspen, maar Talana spring haar voor.
 
                 “My hemel, Marius! Dis ... dis ...,” en sy wys met haar vinger na hom en dan terug na die skilderye, haar oë vol vreugde as sy van hom na Armand kyk.
 
                 Marius vryf half verleë oor sy hare, en sê niks. Lerina is stomgeslaan. Sy het nie geweet hy skilder nie en dan gewaar sy ŉ besonderse brandskilderwerk op leer op ŉ staander onder ŉ sagte lig en sy stap nader, bestudeer dit aandagtig. Die besonderhede is verstommend en dis vir haar verskriklik mooi. Sy draai na Marius, maar Talana spring haar voor. 
 
   “Hoe op aarde het jy hom oortuig om die goed aan jou af te staan, Armand? Hy wil dan nie eers vir my of iemand anders iets laat kry nie?” kom dit half verontwaardig. Armand lag en kyk ondeund na Marius. 
 
   “Ek het dit by die padstal gekoop, want die blikslaer het gedink hy is nie goed genoeg om in ons huise gesien te word nie. Ek dink hy was verkeerd,” en hy klap Marius goedig op sy skouer.
 
                 Maar Marius het genoeg van al die aandag gehad en hy laat nou die kollig op Armand val. “Nou wanneer gaan jy vir ons musiek maak? Nee, nie die radio nie, daar oorkant,” en hy beduie na die vleuelklavier in die hoek van die ruim vertrek. Dit staan glansend en wag met die klap oop, die ivoorklawers wit en swart teen die donker hout.
 
                 Armand glimlag effens. “Ek gaan darem eers vir ons iets te drinke ingooi. Ek het vonkelwyn, ŉ gawe cabernet sauvignon, en ŉ heerlike shiraz uit Nederburg se kelder, en dan is daar ook koue riesling, en chardonnay. Wat wil julle drink?” en hy kyk vraend na elkeen tot hulle hul bestellings geplaas het. Hy en Marius stap na die weggesteekte kroeg en skink vir elkeen die wyn van hul keuse. Die meisies gaan sit elkeen in ŉ diep leunstoel en hul wyn word gerieflik naby hulle op klein sytafels geplaas. Marius gaan sit op die stoel oorkant Lerina, van waar hy haar gemaklik kan dophou, terwyl Armand na die klavier toe stap. Hy gaan sit, laat sy vingers oor die klawers gly en speel dan die lieflike Maanligsonate van Beethoven, sy spel sensitief; sag, dromerig die musiek. Toe die laaste note wegsterf, speel hy die klavierkonsert nommer een van Chopin en Marius staan ongemerk op, draai die lamplig sagter en hulle sit stil in die sagte lig en luister na die verruklike mooi musiek. Dis vir die twee meisies ŉ openbaring. Hier het hulle vanaand ŉ ander sy van albei die mans gesien en hulle is verwonderd daaroor.
 
                 Toe die laaste note wegsterf, sit hulle nog ŉ rukkie in stilte tot Armand opstaan en die klavier toemaak. Die ander klap sag hande, en Lerina sê sag: “Bravo, bravo, Armand. Dit was so verskriklik mooi.”
 
                 “Dankie,” kry Talana dit uit, haar keel styf van skielike trane. Skoonheid dryf haar altyd tot trane; hierdie musiek was lieflik, en sy is diep geraak. Armand sien dit en sy oë is sag op haar gesig.
 
                 “Nou waar is jou harp?” verbreek Marius die stilte en die ander lag. 
 
                 “Nee, wat, ek sal julle dit spaar.” Hy stap na die weggesteekte musieksentrum en vra waarna hulle wil luister. Talana voel amper dis heiligskennis om nou na iets anders te luister, maar Armand draai om met ŉ CD in sy hande. “Mendelsohn?” kom dit vraend van hom.
 
                 “O, ja, asseblief. Dis altyd pragtig,” kom dit entoesiasties van Lerina. 
 
                 Talana sukkel nog steeds om haar trane weg te steek en sy staan stil op en glip by die skuifdeure uit tot op die patio, van waar die vallei in die maanlig oopgesprei lê. Sy staan vir ŉ rukkie doodstil, haal diep asem, en dan praat Armand agter haar. 
 
   “Talana?” Sy probeer haar trane verberg, maar Armand kom staan voor haar, sy oë vraend. 
 
                 “Jy is hartseer; is dit die musiek?” vra hy sag, en sy knik. 
 
                 “Ja, altyd,” kom dit effens verleë en hy knik. 
 
                 “Moet ek liefs iets anders speel?”
 
                 “O, nee! Asseblief, dis so mooi, maar jou spel, Armand ... Dit was so ...,” sukkel sy om woorde te vind. Sy kyk op in sy gesig en skud haar kop woordeloos; kyk hom net verwonderd aan. Hy vra nie uit nie, want hy weet wat sy bedoel.
 
                 “Ek is bly jy het dit geniet. Dit verskaf my ook altyd baie vreugde,” kom dit sag.
 
   Die ander twee het intussen opgestaan en by hulle kom aansluit. 
 
   “Sjoe, kyk net hoe mooi is dit,” kom dit van Lerina, en hulle staan lank stil en kyk na die gesig voor hulle.
 
                 Daar is ŉ skielike lawaai en die twee seuns storm holderstebolder by die voordeur in en Philip hol eerste by die skuifdeure uit, gewaar die vier en sê uitasem: “Marius, jou pa stuur die sleutels. Hulle gaan nou ry en sal julle later sien.” Leon is kort agter hom en Marius mik ŉ oorveeg in sy rigting, maar hy koes laggend, want hy weet sy ouboet is nie ernstig nie. 
 
                 “Vir wat lawaai julle so, hè?” vra hy, maar sy oë lag.
 
                 Die meisies skud net hul koppe en Leon kom staan by Talana, sit sy arm om haar lyf en vra: “Wat maak julle, Tal?” 
 
                 Sy sit haar arm om haar kleinboet se skouers en soen hom op sy kop. “Ons kyk sommer hoe mooi dit is. Kyk hoe groot is die maan.” Philip staan nader en sy trek hom onder haar ander arm in. “Kom hier, jou stoute ding.” Hy bloos bloedrooi van plesier en sy soen hom op sy kop. 
 
   Leon gewaar vir Lerina en sy spraak verlaat hom heeltemal. Om die mooiste meisie in die wêreld hier in die maanlig te sien, is oorweldigend en hy loer skamerig onder sy kuif na haar. Sy glimlag vir hom en sy asem slaan weg. Sy is mooier as die maan, mooier as daai roos wat hulle by die somershuisie geplant het, dink hy terwyl hy haar aangaap.
 
                 Marius se stem bring hulle terug na die werklikheid. “Dankie, boet.” 
 
                 Leon onthou skielik dat sy ma-hulle vir hom en Philip wag en hulle groet haastig en is op ŉ drafstap by die deur uit. Later hoor die ander vier hoe die twee mekaar jaag en hoe hul laggende jong stemme al verder wegraak.
 
   “Is julle lus vir iets om aan te peusel?” vra hul gasheer en hy stap na die kombuis toe. Hy haal ŉ klompie interessante houers uit en maak dit vol met grondboontjies, skyfies, klein kasies en olywe en vra dan wat hulle wil drink.
 
                 Die aand verloop gesellig en hulle kuier lekker. Hulle het Armand se musiekversameling bekyk en kort-kort het daar ŉ versoek gekom vir ŉ spesifieke snit. Sy musieksmaak is wyd en uiteenlopend en daar is iets vir hulle elkeen. Vir Lerina is die Latyns-Amerikaanse musiek pragtig en Talana kyk belangstellend na ŉ Café del Mar-CD en vra dat Armand dit speel. 
 
   “Dis pragtig; so laid-back,” kom dit van haar en Armand stem saam. 
 
                 “Ja, hulle het mooi stukke. Daar is iets van alles op hulle CD’s.” Marius ontdek vir Leonard Cohen en hulle luister in stilte na sy rasperstem; die lirieke treffend mooi en aangrypend.
 
                  “Hy is darem ŉ diep ou,” reken Marius en sit die CD terug in sy kissie en die ander stem saam. 
 
                 “O, hier is opera!” kom dit bly van Talana, en sy wys vir Lerina die kissie met die CD uit La Traviata. 
 
                 “Armand, jy moet darem vir ons een aria speel, asseblief,” pleit sy en hou die CD na hom uit. Dis die volledige opname met Angela Gheorgio en Frank Lopardo met die orkes onder leiding van sir George Solti, en Armand sit dit in die speler. Die gedempte begin van die ouverture laat hulle stil word en die musiek vul die vertrek in elke hoek. Talana maak haar oë toe en gee haar oor. 
 
                 Dis baie laat toe die De Waals en Lerina besluit dis tyd om huiswaarts te keer. Hulle stap stadig uit in die tuin en terug na waar hul voertuig staan. Hulle groet en bedank Armand vir ŉ heerlike, genotvolle aand. Hy maak vir Talana die kar se deur oop en sy kyk op na hom en glimlag. Hy buk skielik af en soen haar sag op haar mond. 
 
                 “Nag, Talana, dankie vir die kuier.” Sy laat haar oë verward sak en klim vinnig agter in die kar. 
 
   Marius het die deur aan die passasierskant van die kar vir Lerina oopgemaak, en sy groet vir Armand en bedank hom vir die wonderlike aand. Sy klim in en Marius druk die deur toe, draai na Armand en sê sag sodat die meisies nie kan hoor nie: “Dit was lekker, dankie, en ek dink ons het ons goed gedra,” kom dit ondeund. 
 
                 “Ja, magtig, maar dis veeleisend, hoor. Ek het probleme met my hande,” lag Armand sag in sy keel. 
 
   “Ek het dieselfde probleem en het groot begrip vir dit waardeur jy gaan!” kom dit glimlaggend van Marius.
 
                 Hulle laai vir Talana by die groot huis af en Marius wag tot sy veilig binne is voor hy stadig verder ry na die motorhuis toe. Hy hou vir Lerina die deur oop dat sy kan uitklim en hulle stap in stilte na haar huis toe. Hy neem haar sleutel en sluit die deur oop, en toe sy na hom toe draai om hom te bedank, buk hy af en soen haar sag op haar mond. “Nag, Lerina, dankie dat jy saamgegaan het,” kom dit sag en hy glimlag vir haar. 
 
                 Sy kyk vinnig weg, want die man en die maanlig se aanslag is hewig en sy is skaars sterk genoeg om weerstand te bied. Daarom draai sy vinnig om en groet hom vinnig.
 
   “Nag, Marius, dankie, dit was heerlik. Dankie dat jy my opgelaai het,” en sy stap vinnig na binne, maar sy stem volg haar binnetoe. 
 
   “Jy skuld my nog my lesse,” en toe sy omdraai, staan hy daar met sy kop eenkant toe. Sy kyk hom vraend aan. 
 
   “Die poësie, onthou? Jy het belowe om vir my te leer en te lees,” kom dit hoopvol. 
 
                 “Nóú? Wil jy nóú gedigte lees?” vra sy verbaas en hy knik. 
 
                 “Ja, ek dink dit sal die aand goed afrond, of hoe?” en sy is nie seker of hy ernstig is nie. Sy kyk hom ŉ oomblik onseker aan en staan dan terug dat hy kan inkom. 
 
                 “Nou toe, kom ons lees gedigte. Daar is sulke mooies. Het jy enige voorkeur?” vra sy terwyl sy neersak op een van die gemakstoele langs die ronde tafel met die digbundels op. 
 
   Hy mik vir die stoel oorkant haar, maar dan vra sy: “Is jy lus vir koffie? Moet ek gou vir ons maak voor ons lees?”
 
                 “Dit sal lekker wees, dankie,” kom dit van Marius, wat reeds met ŉ klein bundel in sy hande staan.
 
                 Sy maak vir hulle geurige koffie, en hulle gaan sit weerskante van die tafeltjie by die lamp.
 
                 “Waarna het jy gekyk?” vra sy en hy gee vir haar die DJ Opperman-bundel in sy hande aan, wys dan met sy vinger wat sy moet lees. Sy sien dit is Wandeling en sy begin in haar mooi stem lees:
 
   “Ek het met jou deur koeltes van die bos 
 
   na die verlore vrede teruggekeer, 
 
   die skemering oor die natgedrupte mos, 
 
   die bessies, blomme en die wit-blou veer
 
   wat van die snelle swalu glip en los
 
   bly hang in trae kring bo die meer,
 
   waar muggies oor die helder water tros
 
   en visse blink-pens na die son omkeer ....”
 
   Sy word stil en toe hy niks sê nie, kyk sy op en vind sy blik op haar gesig, sy oë donker en intens. Sy voel effens ontsenu en kyk vinnig af; wil vra wat hy nog wil hoor, maar hy spring haar voor en vra: “Wat is ŉ swal ... swalu? Dit is mos wat daar staan, of het ek verkeerd gehoor?”
 
                 Sy glimlag vir hom en verduidelik: “Dis ŉ swaeltjie waarvan Opperman praat.”
 
                 “Nou hoekom sê hy anders?” vra hy nuuskierig.
 
                 “Dit is wat hulle ŉ skrywer se privilegie noem. Skrywers, of dan nou digters, mag ŉ woord skep of aanpas dat dit inpas by die gedig. Hier sou die woord ‘swaeltjie’ die gedig se ritme versteur en het hy ‘swalu’ gebruik.”
 
                 “Dis mooi. Sal jy dit weer lees?” vra hy soos ŉ kind en deernis stoot in Lerina op vir hierdie man. Sy weet hy het op die juweel van poësie afgekom en hou dit versigtig in sy hand; bewus dat dit iets kosbaar is sonder om dit ten volle te verstaan. Hy wil meer weet en daarom doen sy soos hy gevra het en lees dit weer, hierdie keer stadiger.
 
                 Hy is stil en sy praat ook nie. Hulle sit net so in mekaar se teenwoordigheid, tevrede dat die ander een daar is.
 
                 “Lerina?” kom dit later sag van Marius. 
 
                 “Ja, Marius?”
 
                 “Kan ek weer kom? Sal jy weer vir my lees? Is daar nog ... soos hierdie?”
 
                 “Ja, daar is baie. Kom ek wys gou vir jou een van Pablo Neruda se gedigte, dan sal jy verstaan wat nou met jou gebeur het.” 
 
                 Sy soek tussen die bundels op die tafel en kry die klein blou bundeltjie met gedigte wat in die fliek Il Postino opgeneem is. Sy blaai tot sy by die gedig “Poetry” kom, en gee die boekie vir Marius aan; wys vir hom waar hy moet begin lees. Sy oë beweeg oor die woorde, gaan weer terug, en weer, en sy los hom dat hy self soek terwyl haar blik elke klein besonderheid van die man voor haar inneem. Sy sien sy donker wimpers skadu’s gooi oor sy wange, sy gesig ŉ voorbeeld van klassieke skoonheid met die hoë wangbene, die sterk ken en die mond nou sag en op ŉ manier weerloos terwyl hy konsentreer op dit wat hy voor hom sien. 
 
                 Hy kyk skielik op, vang haar waar sy vir hom kyk, en skud sy kop effens. “Sjoe, dis baie, baie mooi,” kom dit dan verwonderd, en hy begin dit stadig hardop lees; haak soms vas, maar gaan tog in sy sagte stem voort:
 
                 “And it was at that age – Poetry arrived   
 
   in search of me ……” 
 
                 Lerina stil doodstil, amper sonder om asem te haal. Nog nooit was sy so geraak deur hierdie gedig nie; nog nooit was dit so mooi soos dit nou stamelend en onseker uit Marius se mond kom nie, en haar oë is nat toe hy eindelik opkyk met verwondering op sy gesig. 
 
                 Sy staan vinnig op; gaan kniel voor hom op die vloer, neem sy gesig in haar hande, en fluister: “Marius, dit was so ongelooflik mooi,” en hy sien dat haar oë nat is. Hy lig sy hand en raak aan haar wimpers, laat sy vingers oor haar wang gly, huiwerend, sag, onseker soos sy woorde ŉ paar oomblikke gelede. Hy laat sy voorkop teen hare rus, en hulle sit lang oomblikke so tot sy haar hande laat sak en terugsit op haar bene, haar oë steeds op sy gesig.
 
                 “Jy kan die bundeltjie leen as jy wil, want mens moet ŉ gedig weer en weer lees, en elke keer vind mens iets nuuts daarin en word dit mooier, die betekenis dieper,” bied sy aan.
 
   Hy knik, vreemd stil. 
 
   Sy glimlag vir hom en sê sag: “Poetry found you ...”
 
                 “Maar praat die digter nie hier van homself nie? Dat hy toe begin dig het?” wil hy weet.
 
   “Ja-a ... maar die gedig vind die leser ook, nie net die digter nie. ŉ Gedig behoort nooit net aan die digter nie, maar aan elkeen wat dit lees.” 
 
                 Hy knik, sê dan: “Dis waar, want nie almal van ons kan tog digters wees nie, net soos almal nie in alle skeppende kunsvorme kan uitblink nie.”
 
                 “Ja, ook maar goed so, want wie sou dan daar wees om die skeppings te geniet?” kom dit glimlaggend van Lerina. Hy kyk na haar en sien dat sy moeg is; staan op en trek haar aan haar hande op en hou haar vir lang oomblikke teen hom vas. 
 
                 “Dankie, Lerina, vir die openbaring. Ek sal jou bundel mooi oppas en dit vir jou terugbring,” belowe hy.
 
                 Sy kyk op in sy gesig, waarsku dan: “Neruda is nie maklik om te lees nie, hoor. En dis nie noodwendig die beste om mee te begin nie. Ek sou voorstel dat jy ook van die ander digters se werk vat en eerder daarmee begin. Hier is Van Wyk Louw – neem dit en Opperman ook saam.”
 
                 Hy skud sy kop, glimlag vir haar en sê: “Ek sal eerder hier saam met jou kom lees as ek mag?”
 
                 “Jy is welkom. Dit sal heerlik wees om ŉ leesgenoot te hê. Dis nie almal wat aanklank by gedigte vind nie.” Sy stap saam met hom deur toe en hierdie keer is dit sy wat op haar tone staan en hom op sy ken soen, want dis waar sy kon bykom.
 
                 “Nag, Marius,” kom dit sag, maar hy laat haar nie so maklik wegkom nie. 
 
   Hy reik na haar en tel haar op in sy arms, bied sy mond vir haar aan en sê: “Dis hier waar jy moet soen. Die een op die ken tel nie,” en hy lag saggies vir haar verleë gesig. Sy soen hom dan tog sag en vra dat hy haar moet neersit. Hy doen dit onwillig, maar laat haar gaan.
 
                 “Nag, Lerina,” kom dit voor hy by die deur uit verdwyn.
 
                 Lerina staan vir ŉ oomblik stil en dink daaraan dat dit in elke opsig ŉ besonderse aand was; een wat sy altyd met genoegdoening sal onthou.
 
    
 
   11.
 
   Lerina lyk soos ŉ sprokie in haar nousluitende sjampanjekleurige rok wat om haar knieë uitklok en haar pragtige bene beklemtoon, en Marius sluk toe hy haar sien. Hy gaan sukkel om sy hande tuis te hou, want sy ruik ook nog lekker, dink hy amper benoud waar hy vir haar staan en wag. 
 
                 “Sit solank, ek’s nou klaar,” sê sy en loop terug na haar kamer.
 
                 Armand hou in die oprit voor die De Waals se huis stil en klim uit. Talana stap by die voordeur uit en groet hom vriendelik. Armand hou vir Talana die kar se deur oop en hy kan nie anders as om vir haar pragtige bene en goedversorgde voete te kyk nie. Sy dra ŉ swart rok van sagte materiaal met ryk kantinsetsels by die hals. Armand kyk moeilik weg, want die rokkie wys meer as wat sy in gedagte gehad het, maar Talana is onbewus daarvan en is haar natuurlike self.
 
                 Hulle stap in en word baie hoflik by die deur ontvang en na hul tafel begelei deur die maître d’. Toe hulle gemaklik sit en Armand verduidelik dat hulle vir die ander twee gaste wag, verdwyn hy soos ŉ skaduwee. Talana kyk om haar rond terwyl hulle wag en Armand kyk vir haar. 
 
   “Jy lyk baie mooi, Talana,” sê hy toe sy agterkom hy bekyk haar. 
 
                 Sy glimlag. “Dankie. Jy lyk self baie aantreklik, Armand,” en sy dink daaraan dat donker mans altyd wit hemde moet dra. Armand het ŉ donker baadjie en broek aan met ŉ haelwit hemp, maar sonder ŉ das; sy sterk bruin nek steek by die hemp se kraag uit en sy donker hare blink in die sagte lig. Sy laat sak haar oë vinnig toe hy haar met ŉ glimlag bekyk. Sy het gestaar, en sy weet dit. ŉ Sagte blos stoot oor haar wange en sy sê vinnig: 
 
   “Dis baie mooi hierbinne.” Sagte musiek speel in die agtergrond en sy sien die klein intieme dansvloer en die verhoog vir die orkeslede. “Ek het nie geweet hulle het ŉ orkes nie. Is dit hul eie of kry hulle iemand van buite af?”
 
                 Armand skud sy kop. “Dis blykbaar mense met ŉ vaste kontrak wat oor die naweke hier musiek maak en hulle is baie goed. Ek sal baie graag wil hoor wat jy van hulle dink,” en sy oë skitter geheimsinnig. Talana draai haar kop weg. Hier is vanaand moeilikheid, weet sy.
 
                 Sy kyk op en sien vir Marius en Lerina ingestap kom met die hoofkelner aan die voorpunt. Sy is sommer trots op haar boeta, want hy lyk so mooi met sy meer formele klere. Soos Armand het ook hy ŉ donker baadjie en bypassende broek aan en ŉ wit hemp. Die maître d’ trek die stoel hoflik vir Lerina uit en toe hulle sit, stel hy homself voor as Orlando, hul gasheer vir die aand, en hy sit ŉ wynlys voor die mans neer. Hy verdwyn weer.
 
   Lerina kyk vir Talana en sy trek groot oë. Talana se blik weerspieël haar eie vertwyfeling oor haar vermoë om weerstand te bied en toe die meisies mekaar later in die dames se kleedkamer kry, kyk hulle na mekaar en Lerina kry dit eerste uit: “Sjoe, vriendin, ek het moeilikheid vanaand. Ek weet nie wie gaan van wie se lyf af moet wegbly nie,” giggel sy stout en Talana lag.
 
                 “Ek weet presies waarvan jy praat. My weerstand is vinnig besig om te verkrummel,” maar dan kom dit sag: “Ek het hom lief, vriendin,” en sy kyk vir Lerina met ŉ sagte uitdrukking op haar gesig. 
 
                 Lerina knik haar kop. “Ek weet, en ek vir jou boeta, Tal. Hy is vir my ...,” maar sy kom nie verder nie en hulle staan vir ŉ oomblik stom oor hierdie bekentenisse; vat dan mekaar se hande, en dan kom dit van Talana: 
 
   “Maar nog nie nou nie, nè? Hulle moet nog eers bietjie werk, veral oor die ontvangs wat ons gehad het.”
 
                 “O, beslis, maar dit gaan nie maklik wees nie. Omgord jou lendene, vriendin,” kom die wekroep van Lerina, en hulle giggel stout.
 
                 Die mans staan op toe die meisies aangestap kom en trek hul stoele vir hulle uit, wag tot hulle sit en gaan sit dan self. Die outydse hoflikheid is vir die meisies heerlik verfrissend, veral met die hedendaagse opvatting dat vroue mos soos mans wil wees en daarom soos mans behandel moet word. Gelukkig weet hul metgeselle van vanaand van beter en hulle word behoorlik bederf deur die mans asof hulle vir baie dinge wil vergoed, en die meisies is op hul sjarmantste met lewendige en vermaaklike geselskap, staaltjies en grappe waartoe die mans mildelik bydra. Die kos en die wyn is heerlik, die atmosfeer van die intieme klein ruimte besonder aantreklik; die diens uitstekend en diskreet.
 
                 Die orkeslede het hulle intussen op die klein verhoog gaan tuismaak en die instrumente word sag ingestem. Hulle begin speel en Talana is verras, kyk vir Armand en knik haar kop. 
 
   “Dit klink baie goed, Armand,” sê sy en bly stil toe die sanger se onverwags ryk stem oor die luidspreker kom. Sy sit terug en hulle geniet die musiek in stilte. Hulle lewer welverdiende applous deur sag hande te klap toe die stuk klaar is. Dan kom die eerste akkoorde van die volgende lied en die sanger se stem voer hulle weg met heerlike romantiese musiek uit die tagtigs en negentigs, Sting se “Fields of Gold”, sommige van Queen se musiek, en ook van die moderne Afrikaanse musiek. Toe hy wegval met Theuns Jordaan se “Soos bloed”, staan Armand op en hou sy hand na Talana uit. Hulle stap na die dansvloer en hy trek haar in sy arms in. Hy is ŉ goeie danser en ŉ baie sexy een; sy volg hom moeiteloos en sy is sag in sy arms. Sy laat haar kop teen sy skouer rus en hy sug, hou haar stywer vas en hulle beweeg soos een.
 
   Marius en Lerina het hulle by die ander dansers aangesluit en hulle beweeg grasieus en mooi saam. Lerina is klein in sy arms en sy is net lank genoeg om haar kop teen sy hart te laat sak en haar oë toe te maak. Dis hier waar sy wil wees, in sy arms. Marius hou haar styf teen hom vas, byna oorweldig deur sy liefde vir hierdie vrou. Sal hy dalk vanaand kans kry om dit vir haar te sê?
 
                 Hulle is ŉ baie aantreklike paartjie, en toe die musiek verdiep en die orkes wegval met Pat Benatar se “Take my breath away”, weet hulle albei dat dit so moet wees, dat daar ŉ ontmoeting van nie net liggaam nie, maar hart en verstand ook moet wees.
 
                 “Iemand het ŉ ster laat val” van Mathys Roets volg, en kort daarna “Ek wil jou oor hê” en Armand kyk na die gesig van die vrou in sy arms en hy weet meteens sy is dié een, die enigste een vir hom. Hy soen haar op haar hare en sy lig haar kop en kyk na hom, haar oë donker en onpeilbaar, maar haar hart vol van hierdie man in wie se arms sy altyd wil bly. Sy mond raak hare net vir ŉ oomblik en sy voel of sy sweef, onwerklik met net Armand en sy en die musiek.
 
                 Toe hulle later terugstap na hul tafel is hulle stil, en Marius trek ook Lerina se stoel vir haar in stilte uit. Sy kyk vir hom en glimlag en hy buk af en soen haar op haar mond. Sy lig haar hand en raak saggies aan sy gesig, en die gebaar sê meer as wat enige woorde ooit sou kon sê. Hy skuif sy stoel tot teen hare en sy leun na hom toe oor terwyl hy haar hand in syne neem en vir haar kyk met sy hart in sy oë.
 
                 Armand gaan sit langs Talana, naby haar, en lig haar hand na sy mond; druk ŉ sagte kus in haar handpalm en maak haar hand toe. Sy bring haar hand op na haar mond en hou dit daar, haar oë op sy gesig.
 
                 Dit word ŉ onvergeetlike mooi aand, een wat die vier mense vir altyd sal koester as een van hul kosbaarste herinneringe, en toe dit tyd word vir huis toe gaan, stap hulle in stilte na buite en ry stadig terug huis toe, onwillig om die tyd prys te gee. 
 
                 Armand hou voor die groot huis stil en Marius ry verby tot by die motorhuise, waar hy en Lerina uitklim en hand aan hand na Lerina se huis toe stap.
 
                 Talana is skielik onseker en bang om vir Armand te kyk. Sê nou maar hy dink sy is sommer ŉ verspotte ou meisietjie. Maar Armand laat haar nie toe om verder te dink nie, want hy klim uit en stap om die kar om vir haar die deur oop te hou. Sy staan onseker langs die kar en sy stem kom van iewers bokant haar kop: “Talana?” Maar sy is te bang om op te kyk. Hy lig haar ken en kyk haar ondersoekend aan, trek haar in sy arms in en bring sy mond tot by hare. Veerlig en teer soen hy haar en haar hande glip om sy nek en sy soen hom terug. Hy kreun en trek haar stywer teen hom aan en soen haar weer en weer. Sy begeerte na haar wil hom oorweldig en hy lig sy kop, hou haar skielik weg van hom af en sê: “Nag, Talana, dankie dat jy saam met my gegaan het.” 
 
                 Sy staan nog vir ŉ oomblik amper verdwaas en dan kom dit sag van haar af: “Dankie, Armand, dit was heerlik,” en sy lig haar op haar tone en soen hom sag langs sy mond, huiwer ŉ oomblik daar. Sy draai om en stap by die wye trappe op en verdwyn by die voordeur in.
 
   Marius sluit Lerina se deur oop en staan eenkant toe dat sy eerste instap. Die lamplig val sag in die sitkamer en sagte musiek kom vanuit die radio. Lerina draai na Marius toe en sê, “Dit was ŉ wonderlike aand, Marius, baie dankie. Ek het so lekker geëet en gedans.”
 
                 “Ja, dit was lekker. Ek het veral lekker gedans,” sê hy skielik ondeund en trek haar nader. Sy staan vir ŉ paar oomblikke in sy arms en haar hande glip asof vanself om sy lyf, haar kop na hom opgelig. Hy kan hom nie verhelp nie en hy buk af en soen haar, eers sag, en toe sy hom terug soen, verloor hy beheer en stort al sy verlange uit in ŉ soen wat haar asemloos en swak aan hom laat vasklou. Sy sukkel om kop te hou en keer hom met haar vingers teen sy mond toe hy haar weer wil soen.
 
                 “Nee, wag ... wag asseblief, Marius, ons moet eers ...,” keer sy.
 
   “Ons moet eers wat?” kom dit nou baie sag van hom en sy hoor die moedeloosheid in sy stem. Hy los haar en draai weg, dan weer terug.
 
                 “Ek ... ek is nog nie gereed hiervoor nie,” sê sy, haar kop vooroor gebuig, en sy staan terug, weier om teruggetrek te word in sy arms in, sy gesig pleitend so naby aan hare.
 
                 “Lerina ...,” maar sy laat hom nie toe om verder te praat nie, en stap voor hom uit na die deur toe, hou dit vir hom oop en wag dat hy deurstap. Hy kyk haar net stil aan, vee met sy hand oor sy hare, en sy is bang om vir hom te kyk, bang sy sal van plan verander.
 
                 “Nag, Marius,” en sy maak die deur beslis toe. Sy sak op haar knieë en probeer om die bewing in haar binneste te stil.
 
                 Marius staan nog ŉ rukkie by die deur, en stap dan swembad toe, skink vir hom ŉ stywe dop brandewyn in en voel hoe dit brandend in sy binneste af glip. Miskien sal dit die begeerte na die een vrou wat hy regtig wil hê, verdoof. Hy stap later na sy huis toe en sien dat Lerina se lig nog brand. Die versoeking is groot om die deur te gaan afbreek en haar in sy arms te neem en nie weer te laat los nie, maar sy verstand praat harder as sy lyf en hy stap verby na sy huis en na ŉ slapelose nag.
 
    
 
   12.
 
   Marius hou hom die hele week besig met sy skilderwerk, en die meisies sien hom min. Dis asof hy al sy energie in sy skeppings uitstort en min oor het vir enigiets anders. Desember storm nader en die toeriste is stadig besig om meer te word en die stalletjies bly besig. Almal sien uit na die Kersvakansie en ŉ welverdiende ruskans, maar daar is nog baie te doen voor die vakansietyd aanbreek.
 
                 Die skemertyd is die moeilikste vir Marius. Hy verlang na Lerina en hy voel seergemaak oor die gemengde seine wat sy stuur. Wil sy hom hê of wil sy nie, wonder hy vir die soveelste keer. Sy oë is versluier en sy gesig is skraler en hy vermy geselskap, wat vir sy gesin vreemd is. Skielik is hy vir hulle ŉ vreemdeling en Talana besluit om te gaan uitvind wat aangaan. 
 
                 Vir die eerste keer in hul jare lange vriendskap is Lerina ook huiwerig om te praat. Sy het haarself verwyt; gewonder of sy nie dalk hierdie keer te ver gegaan het nie. Moes sy Marius laat bly het? Hy is meer sensitief as wat sy gedink het, en sy mis hom geweldig. Sy wonder of sy hom moet gaan opsoek.
 
                 Talana stap na sy huis toe en kry hom voor sy esel, besig met ŉ klein skildery. Sy medium is olieverf en hy is goed, baie goed. Sy staan hom ŉ rukkie en bekyk, maar hy skyn onbewus van haar te wees. Sy sien dat sy gewone sonbruin gesig nou bleek is; sy oë kruip weg agter sy donker wimpers. Sy is ontsteld. Wat kon tog gebeur het tussen hom en Lerina dat hy hom so onttrek?
 
                 “Boeta?” kom haar stem sag, en hy kyk op, glimlag effens. 
 
                 “Hallo, my sus.” 
 
                 Sy stap nader en steek vas, want daar is niks van sy gewone speelsheid te sien nie. Hy kom eet nie eers deesdae saam met hulle nie en sy is diep verontrus. Hulle is te naby aan mekaar om nie te weet as daar fout is met die ander een nie. 
 
                 “Wat skilder jy? Mag ek sien?” vra sy en hy staan terug dat sy kan kyk. Dis die buitelyne van vrou, maar wasig, geheimsinnig, sonder enige herkenbare gelaatstrekke. Sy weet skielik dis Lerina. Dis ŉ sy-aansig en sy staan half weggedraai, kyk agtertoe, maar neig vorentoe. Daar is duidelike beweging in die skildery en dis treffend. Sy weet dit moet een van die bestes wees wat Marius tot nog toe geskilder het.
 
                 “Dis baie mooi, Marius. Wanneer stal jy uit?” wil sy weet. Marius mompel iets van hy is nie eintlik van die uitstallerige soort nie, en Talana lag vir sy beskeidenheid. 
 
                 “Het jy ooit klas geloop of onderrig gekry?” vra sy en hy staan met net ŉ sweempie van ŉ glimlag op sy pragtige gesig. 
 
                 “Net bietjie kers opgesteek by een van my universiteitspelle wat ŉ skilder is,” sê hy stil.
 
                 Talana wag vir hom om verder te praat, maar toe hy niks sê nie, kan sy dit nie langer verduur nie en vra: “Wat is dit, my boeta? Wat pla jou?”
 
                 Hy kyk nie na haar nie; sy oë versluier om sy pyn weg te steek. Hy draai weg en peuter met sy verfkwaste.
 
                 “Marius? Praat met my?” soebat sy nou. “Ek ken jou mos nie so nie. Ek kan sien jy is ongelukkig. Is dit Lerina?”
 
                 “Wat is dit hierdie, Tal, ŉ inkwisisie?” vra hy skielik koud. Sy deins terug voor sy kilheid en hy sien dat hy haar seergemaak het. Hy sug en sit sy verfkwas neer, trek haar nader en soen haar op haar kop. “Kom, ek gaan gooi vir ons iets te drinke in,” nooi hy en sy drentel agter hom aan na sy patio toe, waar hy eers in die yskas gaan loer en dan vra wat sy wil drink.
 
                 “Het jy koue wit wyn?” vra sy en hy knik; haal ŉ bottel chardonnay uit en maak dit oop; skink dan vir hulle elkeen ŉ glas. Sy ruik daaraan. “Hmm, lekker,” en sy gaan sit opgekrul op een van sy gemaklike stoele.
 
                 Sy wag, maar hy praat nie, tot sy selfoon lui. Dis Armand en hy vra of hy maar kan oorkom vanaand. 
 
                 “Ja, kom gerus, ek is hier,” nooi Marius en hulle gesels nog ŉ rukkie voor hy die selfoon dooddruk. Hy kyk na sy sus en dan vra hy effens huiwerig: “Wil jy en Lerina ook kom braai vanaand?”
 
                 Talana gryp die kans aan en sê dadelik ja. Sy weet sy praat nou namens Lerina, maar sy is seker sy sal haar kan oorhaal om saam te kom. Dis tyd dat die twee hul sake uitpraat.
 
                 Sy verlang na Armand; hy het haar ŉ keer of wat gebel deur die week en dan sommer oor dit en dat gesels, maar dis nie meer vir haar genoeg nie. Sy wil hom sien, in sy oë kyk, in sy teenwoordigheid staan.
 
                 “Wat moet ons bring, Boetie?” vra Talana vir hom toe sy opstaan om te gaan.
 
    “Het julle slaaigoed? Of bring net wat julle het. Ek het vleis en drinkgoed. Maar moet nou nie te lank draai nie. Julle kan sommer die slaai hier by my kom maak,” sê hy en dit lyk tog vir haar of hy skielik lewe gekry het. Sy is bly Armand het gebel. Die geselskap sal vir Marius goed wees.
 
                 Talana stap by Lerina langs en sê vir haar van die uitnodiging. “Sal jy saamkom, vriendin? Ons gaan dan lekker kuier,” soebat sy amper toe sy sien dat Lerina huiwer. 
 
   Sal Marius haar wil sien, wonder Lerina, maar sy is ook nie iemand wat sit en wag dat goed gebeur nie. Sy laat dit gebeur en sy besluit vanaand is die aand. Die meisies kuier nog so ŉ rukkie en staan dan op om te gaan kyk wat in die groot huis se yskas te vinde is. 
 
                 “Daar is vars tamaties, blaarslaai en agurkies as jy wil saamvat, Talana,” roep Nelia van die stoep af ná Talana gesê het waarheen hulle op pad is.
 
                 “Dankie, Mamma, ek sal kyk,” sê Talana.
 
                 “Ek het avokado’s, fetakaas en sampioene, vriendin, en dan het ek kaas en beskuitjies vir nagereg?” sê-vra sy en Talana stem dadelik in. 
 
   “Dit sal heerlik wees,” sê sy. Hulle kom ooreen om mekaar by Lerina se huis te kry as hul klaar gestort en reggemaak het. 
 
                 Talana stap later met die paadjie langs na Lerina se huis toe en sy lyk besonder mooi in haar styfpassende denim en sagte toppie. Sy het ekstra moeite gedoen met haar grimering en ŉ sagte parfuum aangespuit; haar hare hoog op haar kop vasgemaak met sagte slierte wat moedswillig loskom en in haar nek en langs haar gesig hang. Sy staan vir ŉ oomblik ingedagte en wonder vir wie sy haar nou eintlik so mooi maak, en toe kopskuddend erken dis vir die man van haar hart.
 
                 Lerina lyk self pragtig, soos gewoonlik, vanaand in ŉ sagte groen rok geklee wat om haar bene swiep as sy grasieus en vroulik saam met Talana na Marius se huis toe stap.
 
   Die mans sien hulle aankom, en hulle kyk vir mekaar. “Broer, hier kom groot moeilikheid,” reken Armand.
 
                 “Jy is reg, groot moeilikheid,” stem Marius moedeloos saam. Armand kyk hom ondersoekend aan en Marius sug net; daar is nie tyd vir verduidelikings nie, en al kon hy, sou hy nie weet wat om te sê nie. Maar hy skep moed, want dis die vrou van sy hart wat daar aankom, en genoeg is genoeg.
 
                 Die meisies sien die twee mans staan en hulle gaan staan amper stil; kyk half benoud na mekaar en dan kom dit van Lerina: “Jis, vriendin, ons beter ons lendene omgord vir die stryd wat voorlê.”
 
                 “Ek ken moeilikheid as ek dit sien, en hier is dit in twee groot gedaantes,” reken Talana. “Maar ek weet net nie teen wie die stryd gaan wees nie, teen hulle of teen onsself?” en Lerina verstaan presies wat Talana bedoel. 
 
                 “Ek dink ons het klaar verloor, maar ons gaan nie so maklik ingee nie, nè? Hulle moet darem weet dis nie net vir vat nie, of wat sê jy?” en haar glimlag sou enige man se voete onder hom uitslaan.
 
                 “Beslis nie,” stem Talana saam en haar oë glinster geheimsinnig, en die pragtige glimlag wat oor haar gesig sprei beteken net een ding: moeilikheid.
 
                  “En dan is daar die saak van die twee seuns en hul straf; ek het toe al die meisies se name by Leon gekry en die tydskrif is onder in die mandjie,” en sy kyk vir Lerina. 
 
                 “Wonderlik, dit raak al interessanter,” giggel Lerina nou heerlik.
 
                 Die mans stap hulle tegemoet en Armand vat die mandjie met die eetgoed by hulle. Marius loer nuuskierig daarin en Lerina tik hom flink op die hand. “Moenie so nuuskierig wees nie!” maar haar lieflike glimlag weerspreek die kwaai stem.
 
                 “Ek dog julle het dalk gif of so iets daarin,” keer Marius met sy hande in die lug voor hom. Sy oë verslind haar; hy het so na haar verlang en hy staan vir ŉ oomblik verslae oor sy liefde vir haar. 
 
                 “Ons gif kom nie in mandjies nie,” reken Talana en glimlag stralend vir Armand. Sy asem slaan weg en hy loop verwonderd agter hulle aan, skoon deurmekaar; sy is vir hom mooier as ooit.
 
                 Lerina was nog nooit in Marius se huis nie en sy is beïndruk met die smaakvolle interieur. Die meubels is groot en stewig, maar baie stylvol met die behangsels wat by ŉ man se blyplek pas. Daar is ŉ groot platskermtelevisie en op die rak staan ŉ versameling CD’s en DVD’s asook heelwat boeke.
 
                 Hulle stap kombuis toe en die meisies pak die mandjie uit. Talana begin in die kaste soek vir ŉ slaaibak, maar in dié man se huis is dit nie te vinde nie. 
 
   “Waar is jou slaaibak, Marius?” vra sy terwyl sy een kas na die ander oopmaak soos susters doen in hul ongetroude broers se huise.
 
                 “O, gaats, ek het nie een nie. Ek maak nooit slaai nie,” kom dit van Marius.
 
                 “Ek sal gou een by my gaan haal,” bied Lerina dadelik aan en begin sommer aanstap, maar Marius roep haar terug en sê: “Wag, ek stap saam, dis donker en daar’s allerhande goed wat kan byt. Armand, hou net die vuur dop, ons is nou terug.”
 
                 Hy stap haastig agter die klein figuurtjie aan wat solank stadig in die paadjie begin stap na haar huis toe. Sy maak die deur oop, sit die lig aan en gee ŉ verskrikte gil terwyl sy omvlieg en reg in Marius vashardloop. Hy hou haar vas en sien dadelik die vlermuis wat deur die vertrek swiep. Hy begin lag en sy klou nog steeds benoud aan hom vas, haar kop weggesteek onder haar voorarms. Sy waag dit om te loer, maar is dadelik spyt.
 
                 “Keer hom!” gil sy as die vlermuis skielik weer op hulle afduik. Nou lag Marius éérs; die sagte gerammel kom diep uit sy bors. Hy weet hy het ŉ slaanding nodig, ŉ raket, om presies te wees, anders gaan hulle nie gou hier wegkom nie. 
 
                 Teen dié tyd het Lerina agter hom in gevlug en staan benoud van agter sy rug en uitloer. As die vlermuis in hulle rigting mik, druk sy haar kop teen sy rug, haar hande klou aan sy hemp weerskante van sy lyf vas. Marius sit die lig af en trek die deur toe. Hy draai na haar toe en druk haar bewende lyf teen hom vas, soen haar op haar hare, en sê met die lag nog steeds in sy stem: “Kom, ek gaan ŉ raket haal. Mens sal hom moeilik gestop gekry met iets anders,” en hy vat haar hand. Hulle stap terug na sy huis toe en kry vir Armand wat buite staan, op pad om te gaan kyk wat aangaan, Talana met groot oë langs hom. 
 
                 “Wat gaan aan, julle?” vra sy, en toe Marius vertel van die vlermuis, begin hulle lag. Talana is goed bekend met vlermuise; sy het al ŉ hele paar van hulle moes afweer, en sy weet ook hoe skadeloos hulle regtig vir mense is, maar grillerig wel.
 
                 Marius kry die raket en hy en Lerina durf weer die paadjie terug na haar huis toe aan. Hierdie keer staan sy op ŉ afstand buite die deur die spul en dophou, maar die vlermuis besluit dis tyd om die huis te verlaat en vlieg reguit op Lerina af en tref haar teen haar lyf. Sy gil verskrik en tree agteruit, val oor die struik agter haar en beland binne-in ’n groot pot waarin ŉ blomplant geil groei. Sy bly net so sit met haar groen rokkie wapperend om haar bene, haar oë soos pierings en wit geskrik, en nou lag Marius so dat hy haar skaars kan ophelp. 
 
   “Kom hier, jou arme ding,” lag hy en tel haar op uit die pot, hou haar teen sy groot lyf vas. Hy voel hoe sy bewe van skrik, en hou haar ŉ entjie van hom af weg, bekyk haar goed, en toe hy sien daar is nie skade nie, haal hy ŉ paar takkies en blare uit haar hare en begin van vooraf lag.
 
                 Sy druk haar voorkop teen sy bors, en staan verleë tot sy later ophou bewe en self begin giggel oor dit so snaaks was. Hy voel hoe sy lag en sê dan: “Lerina, kan ons nou die slaaibak gaan haal?” maar sy hou nog aan hom vas, en sy reuk is in haar kop en in haar bloed en sy weet nou sy wil hom nooit weer laat gaan nie. Die tyd is egter nog nie ryp nie, en sy los hom onwillig en stap by die voordeur in, haal die slaaibak uit die kas en stap saam met hom terug na sy huis toe.
 
                 “Armand, skink daar vir ons ietsie te drinke in. Lerina het definitief iets sterker as water nodig,” sê Marius toe hulle by die ander twee aankom, en hy kyk na haar; begin weer diep in sy keel lag vir haar gesig.
 
                 Sy skud net haar kop en sê: “Jis, my hart sal dit nie hou nie. Blessit vlermuis!”
 
   Die meisies stap kombuis toe om aan te gaan met waarmee hulle besig was en Armand kom vra wat hulle wil drink. 
 
   “Daar is ŉ lieflike Meerlust Rubicon 2006, en ŉ lekker koue chardonnay en natuurlik hardehout vir jou, Lerina,” sê hy ondeund.
 
                 “Nee, hoor hier, ek’s nog nie só dood geskrik nie; ek sal gaan vir die Meerlust, dankie,” lag sy. Armand kyk vraend na Talana en sy glimlag weer stralend vir hom; sy hart ruk en hy sluk. Wat gaan aan met haar, wonder hy, want hy weet hy kan haar nie weerstaan as sy so vir hom kyk nie.
 
                 Hulle sit later gemaklik op die klein patio terwyl Marius en Armand om die vuur draai en die vleis dophou. Die tafel is mooi en smaakvol gedek, en die geselskap vol ondeundheid en tergery.
 
                 Talana tel die Landbouweekblad wat sy langs haar op die vloer neergesit het op, en kyk vir Lerina. Sy begin tydsaam deur die tydskrif blaai en bespreek hier en daar iets met Lerina, wys vir haar in die tydskrif, en die twee weet presies waarheen sy mik. Talana hou op blaai by “Die Opsitkers” en sê dan onskuldig, terwyl sy met haar vinger van bo af op die bladsy beweeg: “Vriendin, miskien moet ons hier begin rondsoek vir ons vir mans?” en sy stop by een van die advertensies wat duidelik gemerk is. “Kom ons kyk hoe klink hierdie een,” en sy begin lees. Die mans kyk vinnig vir mekaar; hulle weet die dag van afrekening het aangebreek.
 
                 “Donker aantreklike jong boer soek ŉ mooi meisie met lang hare en mooi bene wat belangstel in die natuur en matte weef, en sy moet jonk wees; sy moet van lees en musiek hou, en van stap. Belangstellendes sal genooi word vir ŉ onderhoud.”
 
                  “Ag, nee wat, vriendin, daai ou klink vir my maar halfklaar en onafgewerk. Soek nog,” kom dit van Lerina.
 
   Talana begin lees aan Armand se advertensie, stop half vies en sê: “Ag, nee, hierdie ou klink vir my ook ...,” maar sy kom nie verder nie, want Armand is eerste by haar met Marius kort op sy hakke. Hy wil die tydskrif uit haar hand vat, maar sy hou die boek weg van hom en kyk hom uit die hoogte aan. 
 
   “Ek lees nou,” sê sy, maar hy het genoeg gehad hiervan. Hy leun oor haar en kry die tydskrif beet, maar sy hou wat sy het, en sy kry dit reg om onder sy arm deur op te vlieg en by die patio af te hol, die tydskrif swaaiend bo haar kop, met Armand agterna. Teen dié tyd lag Lerina hardop en Marius stap dreigend op haar af met die braaitang in sy hand. 
 
   “Wat lag jy, hè?” vra hy en hy staan groot en dreigend, en die sweet slaan op sy voorkop uit.
 
                 “Ek lag vir daai twee wat so hol,” sê sy en kyk hom met groot, onskuldige oë aan.
 
                 “Waar kry sy daardie tydskrif?” wil hy weet en hy kom nog nader.
 
                 “Hier by jou,” sê sy parmantig, maar daarvan wil Marius niks weet nie. Hy sit die braaitang neer en kry haar aan die voorarms beet en trek haar op tot teen hom, maar sy word gered deur Talana wat protesterend verby die patio storm met die tydskrif nog steeds in haar hand en Armand haastig agter haar aan tot hy besluit genoeg is genoeg. Sy vorder tot om die hoek van die huis en sy duikslag laat haar val dat sy hik en sy lê vir ŉ oomblik winduit op die sagte gras met Armand nog half bo-oor haar. 
 
                 “Het jy seergekry?” vra hy en kyk haar ondersoekend aan, en toe sy nie dadelik antwoord nie, vat hy die tydskrif uit haar hand en gooi dit dat dit daar trek. Hy kyk af op die meisie in sy arms en sy weerstand verkrummel heeltemal. Hy lig sy een hand op na haar gesig, vee die hare saggies weg van haar voorkop af en sy hand beweeg af langs haar wang; kom tot rus in haar nek, sy aanraking veerlig en sy oë verwonderd. Toe sy nie roer nie, laat sak hy sy kop tot sy lippe hare raak, sag, ondersoekend; maar hy het lank genoeg gewag en hy eis haar mond in ŉ soen wat haar bewend en begeerlik aan hom laat vashou; haar arms kruip om sy nek en vir ŉ paar oomblikke is daar net die bloed wat deur hulle storm tot hy later sy kop bedwelmd lig en haar byna pleitend aankyk.
 
                 “Talana,” kom dit sag, en haar vingers is in die sagte donker krulle in sy nek, beweeg tot by sy kuiltjie waar dit glinster van fyn sweet, huiwer daar; sy lig haar oë tot by sy mond en haar hand volg haar oë, haar vingers lig soos vlinders, en as sy opkyk, sien hy wat sy so hard probeer keer het, en hy laat sak sy kop in haar nek en sukkel om homself te beheer. Hy lê vir ŉ rukkie so stil, lig sy kop op en soen haar weer, maar hierdie keer sagter, tevrede. Hy rol van haar af weg, staan op en trek haar op; maak seker sy staan stewig, en trek haar weer in sy arms in. Hou haar daar teer vas, en sy sit haar nie teë nie, maar reik haar arms om sy lyf en staan met haar oor teen sy bors waar sy hart sterk en polsend van lewe klop.
 
                 “Kom, ons moet teruggaan na die ander twee toe. Hulle sal ons kom soek.” Talana sug effens en los hom half onwillig en hy draai haar eers om en haal die gras en ander goed uit wat in haar hare vassit voor hy haar hand vat en hulle saam terug stap na die patio toe, die tydskrif vergete waar hy dit gegooi het.
 
                 Lerina het haar kans waargeneem toe Talana verbystorm en soos ŉ stout kind in die badkamer gaan wegkruip, waar Marius tevergeefs die deurknop gedraai het en beveel het dat sy moet oopmaak. Sy het gereken sy is veilig tot die ander twee weer terug is, en toe Talana heelwat later aan die badkamerdeur klop, het sy haar vriendin veelseggend aangekyk, geglimlag, en uitgestap na waar die mans by die vuur staan en saggies met mekaar praat en beduie.
 
                 Marius gee ŉ tree in Lerina se rigting, maar sy kyk hom net met haar groot onskuldige oë aan en gaan staan doelbewus nader aan Armand vir beskerming.
 
                 Talana kom uit die badkamer met vars lipstiffie aan en haar hare weer terug in sy stylvolle knip. Sy gaan staan nou by Armand by die vuur en knipoog vir Lerina, wat vir haar groot oë maak en haar kop effens in Marius se rigting beduie. Talana glimlag net onderlangs, maar Marius hou vir Lerina broeiend dop. Sy maak seker sy staan nie naby hom nie, want sy sweer hy sal haar gryp en dan wil sy nie eers verder dink wat sal gebeur nie.
 
                 Hulle kuier die aand verder gesellig om en die mans noem nie weer die tydskrif nie, maar hulle is nog ongemaklik oor die besigheid en weet nie regtig wat om volgende te verwag nie. Die meisies buit die situasie heerlik uit met af en toe ŉ skalkse verwysing na advertensies en onderhoude. Daar is ook nog die onderhandelinge oor die seuns se straf. Lerina weet sy en Talana kan hulle nog troef. 
 
                 Talana sluip later weg en gaan soek die tydskrif waar Armand dit gegooi het en kom gee dit stilletjies vir Lerina aan. Sy staan doodluiters en blaai en begin weer hardop lees, maar dis ŉ berekende kans wat sy vat en sy is reg vir Marius toe hy so vinnig soos ŉ kat in haar rigting kom. Sy spring weg en hol soos ŉ vlakhaas in die paadjie op na die groot huis toe, en hy weet hy moet haar vang voor sy daar kom. Wie weet watse bevlieging sy gaan kry; netnou blaker sy die hele petalje voor sy ma-hulle uit en dan weet die hele wêreld daarvan.
 
                 Hy haal haar eers in toe sy by die swembad kom en sy gaan staan by die fontein en swaai die tydskrif vermakerig voor haar rond. Hy gryp dit en smyt dit dat dit daar trek en gryp haar, maar sy is reg vir hom. Sy spring met haar bene om sy lyf, gooi haar gewig agtertoe en hulle beland albei in die water met ŉ woeste gespat en gespartel. Sy bly aan hom vashou, glimlag stralend vir hom en sê saggies by sy oor: “Hallo, seevaarder, my naam is Lorelei en dis my huis hierdie,” en sy trek hom aan sy arms agter die rots in waar hy haar laas vertel het dis nou haar huis. 
 
                 Sy moet haar inhou om nie te lag vir die uitdrukking op Marius se gesig nie. Hy is totaal en al onkant betrap en wat dit ook al was wat hy in gedagte gehad het, het hy vergeet, want die beeldskone meisie dartel al om hom in die water en sy laat haar nie vasvat nie; maak sy hande saggies los om haar arms en swem verleidelik teen hom aan, raak hom saggies aan met haar hande, met haar mond, met haar liggaam, tot hy net magteloos daar bly staan met sy donker wimpers oor sy oë en haar toelaat om te maak soos sy wil met hom. Sy gebruik hierdie kans behoorlik. Sy soen hom op sy oë, op sy gesig, sy mond, sag in sy nek, in sy polsende kuiltjie, en hy wil haar vashou, maar sy laat dit nie toe nie; sy terg hom met haar bene, haar sagte bors teen hom, haar mond vlindersag teen syne, tot hy nie meer kan nie en sag pleit: “Lerina, om hemelsnaam, ek ...,” maar sy maak hom stil met haar mond tot hy haar teen hom aantrek. Haar hande is in sy hare, op sy rug en oor sy bors, oor sy wildkloppende hart, haar kop nou triomfantelik agteroor gegooi, haar oë gloeiend in die lig van die fontein, maar sy laat hom steeds nie toe om haar te liefkoos nie. 
 
                 “My naam is Lorelei,” fluister sy weer in sy oor, “en jy gaan nou saam met my hier bly; jy gaan nooit weer wegkom nie, en jy is nou myne.”
 
                 “Goed, Lorelei, ek sal graag hier by jou bly, maar mag ek jou asseblief soen, want as ek dit nie doen nie, gaan ek en jy nou albei onder die water verdwyn en dan gaan ek allerhande onnoembare dinge aan jou doen,” fluister hy terug. 
 
                 Sy vat sy gesig tussen haar hande en soen hom sag; fluister dan teen sy lippe: “Ek hou van onnoembare dinge, maar dalk nie onder die water nie.” 
 
   Die lag kom in haar oë en hy soen haar tot sy hulpeloos aan hom hang. Hy lig sy kop en fluister weer: “Maar jy het nog nie gesing nie, Lorelei.”
 
                 “Is nie,” stry sy, “ek het nou net. Jy vergeet te gou.”
 
                 “Waar het jy gesing? Ek het g’n niks gehoor nie,” kom dit weer van Marius.
 
                 “Hier, en hier, en hier,” en sy soen hom en raak aan hom soos sy vroeër gedoen het, tot hy haar soebat, met koorsige hande na haar soek en sy weer sy gesig saggies in haar hande vou. “Het jy nou gehoor, my seevaarder?” vra sy sag; nou ernstig.
 
                 “Duidelik, en jy moet asseblief nooit ophou sing nie, my Lorelei,” kom dit pleitend, sy oë donker en intens.
 
                 “Ek sal nie, maar jy mag nooit weggaan nie, hoor,” pleit sy nou ook.
 
                 “Ek is hier om te bly, ek belowe,” sê hy ernstig. Hulle kyk lank na mekaar en Marius trek haar kop teer tot teen sy nek, soen haar sag op haar voorkop en belowe weer: “Ek sal hier by jou bly tot jy eendag vir moeg is vir my en my wegjaag.”
 
                 Sy skud haar kop ontkennend en kyk hom liefdevol aan. “Until the twelfth of never,” haal sy aan uit Livingston en Webster se pragtige lied en hy knik.
 
                 “Tot dan, Lerina,” belowe hy. “Ek het jou lief,” kom dit nou van Marius en sy oë liefkoos haar, sy stem vol teerheid.
 
                 “En ek vir jou, Marius, so lank al ” en sy soen hom saggies, kyk na sy gesig in haar hande asof sy nie genoeg kan kry nie.
 
                 “Maar hoekom ...  hoekom het jy my dan weggestuur nou die aand?” vra hy, nou skielik onseker. 
 
                 “Omdat ek wou hê ons moet albei met ons koppe dink, nie net met ons lywe nie. Ek het iets wat ek vir jou moet vertel en ek sal later vir jou iets wys wat ŉ baie wyse man gesê het.”
 
                 “Vergeet die wyse man, en soen my. En wanneer gaan ons ons lywe ŉ kans gee?” vra hy ondeund, en sy giggel met haar mond teen syne.
 
                 “Gou, my liefste, gou.”
 
                 “Sal jy met my trou, Lerina?” 
 
                 “Ek dog jy gaan nooit vra nie! Ja, ek sal, Marius, want ek het jou lief en ek wil by jou wees.” Hy soen haar weer en moet homself wegskeur toe sy hom later keer.
 
                 “Ons moet seker teruggaan na die ander twee toe. Hulle sal wonder wat het van ons geword,” sê Marius met ŉ sug, maar Lerina is nog nie klaar nie.
 
                 “Marius?” sê sy sag, “Daar is nog een ding: die seuns; jy moet hulle nie verder straf nie. Los hulle nou; hulle bekommer hulle morsdood oor die meisies en die fliekstorie,” en sy kyk hom pleitend aan. Hy wil eers botweg weier en kry ŉ koppige trek om sy mond, maar sy sê vinnig: “As dit nie vir hulle was nie, was ek en jy nie nou hier nie. Dink mooi daaraan.”
 
                 Hy is vir ŉ rukkie stil en sê dan met ŉ glimlag: “Jy is reg. Miskien moet ek húlle stiek vir ŉ pizza en ŉ fliek.”
 
                 “Ja, ek dink hulle verdien dit,” kom dit laggend van Lerina.
 
                 Hy kry ŉ snaakse trek op sy gesig en vra: “Hoe ... hoe het julle geweet ...?” en hy bly half verleë stil, kom nie verder met sy vraag nie.
 
                 “Van die meisies?” vra sy ondeund en wag dat hy moet verder praat, maar dis vir hom so ’n verleentheid dat hy net sy kop knik. Sy begin lag en help hom. 
 
   “Talana het op die spul in Leon se kamer afgekom toe sy hulle gaan roep het vir ete. Ons het dadelik geweet dis hoekom julle ons so verwilder het,” en sy kyk hom beskuldigend aan.
 
                 Hy soen haar en vra weer om verskoning. “Die misverstand – jy weet. Maar jy was vir my so pragtig dat ek dadelik besluit het ek wil jou hê en al sou jy weggery het, sou ek jou gaan soek het.”
 
                 “Regtig, my lief? Sou jy my kom soek het?” vra sy.
 
                 “Ek sou jou gaan soek het tot by die uiteindes van die aarde as dit moes. Van die begin af was jy vir my die enigste een en daar sal altyd net jy wees,” kom dit ernstig van hom en sy weet dis waar. So moet dit wees; so wil sy dit hê.
 
                 “Soos jou ouers?”
 
                 Hy glimlag effens by die gedagte aan die twee mense wat hul grondslag gelê het. 
 
   “Soos my ouers.”
 
                 Hulle hou mekaar nog ŉ oomblik vas en hy soen haar teer. Hulle stap later hand aan hand na die ander twee toe, maar sien hulle ook nie meer langs die vuur nie. Hulle besluit dis wys om nie te veel te soek nie en stap na Lerina se huis toe, droog af en gaan sit knus en koffie drink op die bank, styf langs mekaar. Lerina lees vir hom voor uit Gibran en sy soek spesifiek die stuk oor die hartstog en die verstand. Marius luister verruk na haar stem en haal sy oë nie van haar af nie. Hy het haar lief.
 
                 “Marius?” kom dit sag van Lerina.
 
                 “Ja, my liefste?”
 
                 “Daar was iemand ... vir wie ... ek lief was en ... ek het gedink ons sou trou, maar ...” Marius sit doodstil, sy gesig en oë onpeilbaar, en sy gaan voort, want sy weet sy moet vir hom vertel. 
 
   “... Maar hy het ander vroue gehad, en ek was nie die enigste nie.” Sy sluk. “Maar ek het nie geweet nie. Toe ek uitvind, het ek ...” Sy kyk nou angstig na hom, sy gesig skielik wit, sy mond ŉ reguit streep, sy kake geklem. 
 
    “Wie was hy?” en haar hart klop benoud. 
 
   “Tom ... Tomas Viviers.” 
 
                 Hy sit regop, vat teer aan haar gesig, en sê: “Die bliksem. As ek hom ooit in die hande kry, is hy ...,” en Lerina weet hy bedoel dit. Dis in sy oë.
 
                 “Dis hoekom ek so bang was. Ek wou nie weer seer kry nie, en het my voorgeneem dat ek na die raad sal luister,” en sy tel weer Die Profeet van Gibran op, en lees vir hom die hierdie gedeelte: 
 
   “Jou verstand en jou hartstogte is die roer en seil van jou seevarende siel. As óf jou seil óf jou roer breek, kan jy niks anders doen as ronddobber en drywe of in die midde-oseaan tot stilstand kom nie. Want verstand wat alleen regeer, is ŉ mag wat beperk; en onbewaakte hartstogte is ŉ vlam wat homself verteer.”
 
                 Hy dink vir ŉ paar oomblikke oor die wyse woorde, knik dan en sê: “Jy was reg, Lerina. Dis goeie raad.” 
 
                 Sy sit die boek neer en leun teen hom aan, draai haar kop en laat haar gesig in sy nek rus. “Ek het jou lief, Marius, en wil altyd by jou wees.”
 
                 “En ek vir jou, my klein liefling. Was van die eerste keer af toe jy so kwaad was vir my totaal en al lief vir jou.” Sy glimlag vir hom en hy soen haar sag. Hulle bly stil sit, tevrede bymekaar.
 
                 Talana en Armand het so aan die lag gegaan toe die twee daar wegvlieg en die kleine Lerina vlug asof dit vir haar lewe is, dat hulle later lam op die stoele terugsak. Armand vind dit moeilik om sy oë van Talana af weg te hou en toe sy voorstel dat hulle gaan koffie soek, stap hy saam met haar kombuis toe, maar die koffie is nie hoog op sy agenda nie en hy trek haar na hom toe. Sy gaan gewillig teen hom staan en rus met haar kop teen sy bors. Hy vroetel met die knip in haar hare en maak dit los sodat haar hare welig oor haar skouers tuimel. Sy kyk op na hom en glimlag, en hy trek sy asem vinnig in. 
 
   “As jy weer so vir my glimlag, het jy moeilikheid,” waarsku hy sag. Sy giggel heerlik en keer hom met haar vinger op sy mond toe hy haar wil soen. 
 
                 “Armand?” vra sy, en kyk hom pleitend aan. Sy wenkbroue lig en hy kyk vraend na haar. “Die seuns; julle het hulle nou genoeg gestraf. Los hulle nou maar? Hulle kan tog nie die meisies fliek toe vat nie, en julle weet dit,” sê sy. 
 
                 Hy kyk lank na haar en antwoord dan bevestigend: “Jy is reg. Ek dink hulle het groot genoeg geskrik.”
 
                 “En buitendien het ek ŉ belofte van Philip dat hy mý sal fliek toe vat,” sê sy en haar oë vonkel ondeund. 
 
                 Hy lag en vra: “Wát? Hý vir jóú fliek toe vat?”
 
                 “Ja, hy het belowe as ons julle kan oortuig om hulle vry te stel van die fliek-ding met die spul ouer meisies sal hy my fliek toe vat,” lag sy nou, en Armand soen haar op haar mond. 
 
                 “Jy is dêm oulik, weet jy? Maar die mannetjie krap mos nou in my slaai,” lag hy.
 
                 “Ek en Lerina sal die twee vir ŉ pizza en fliek vat,” sê sy. 
 
   “Hoe ... het julle geweet?” vra hy nou verleë.
 
                 “Van al julle meisies?” vra Talana stout, en Armand draai sy kop weg. 
 
                 “Dis nie ‘al ons meisies’ nie, en as jy nie pasop nie, gaan jy nie fliek saam met my boeta nie,” dreig hy. Sy begin lag en vertel vir hom hoe sy van die gedoente te wete gekom het. Die ketel begin kook en sy skakel dit af. Hy kom staan agter haar, vra bokant haar kop: “Talana?” 
 
                 Sy draai om en hy staan teen haar, en haar hart begin weer van voor af bons oor sy nabyheid. “Ek is hier, Armand,” sê sy sag. 
 
                 “Waarheen gaan ons nou, ek en jy?” vra hy en sy kyk op in sy pragtige oë, sien sy gesig vreemd weerloos, en sy herken dit, want dieselfde weerloosheid is ook in haar. Is dit nie maar wat die liefde doen nie? 
 
                 “Waarheen wil jy hê moet ons gaan, Armand?” kom dit sag en sy ken die antwoord voor hy dit sê.
 
                 “Ek het jou lief,” kom dit dan, sy oë pleitend, en sy sug, leun sag teen hom aan met haar arms om sy lyf.
 
                 “Wat sê jy, Armand? Ek het nie mooi gehoor nie?” kom dit sag. 
 
                 “Ek het jou lief soos die maan, en het jou lief soos die see, ek het jou lief soos die son en die sterre wat daar bo skyn,” kom dit onverwags poëties van Armand, en Talana lig haar kop vir sy soen, maar hy wag, en toe soen sy hom.
 
   “En ek vir jou, Armand, meer as wat ek ooit gedink het moontlik is.” Hy hou haar styf teen hom vas, soen haar hare, haar nek en haar mond tot sy voel haar bene begewe haar.
 
                 “Sal jy met my trou, Talana?”
 
                 “Ja, asseblief,” kom dit met vonkelende oë, haar gesig stralend mooi. Dan ondeund: “Maar jy moet belowe dat jy my saggies en teer sal behandel asof ek breekbaar is en dat jy my elke dag sal soen en druk, en dat jy my nooit weer sal duik dat ek hik nie,” kom dit met ŉ beskuldigende vinger onder sy neus. 
 
                 Hy begin lag en soen haar. “Ek belowe ek sal al daai goed doen, maar jý het nog niks belowe nie,” en hy kyk haar streng aan. 
 
                 “Ek belowe ook al daai goed, en ek sal by jou bly tot ek doodgaan of jy,” sê sy en sy staan op haar tone en soen hom sag. 
 
                 “En ek by jou, Talana. Daar is net een vir my en dis jy, altyd net jy.” Hy hou haar stywer vas en soen haar behoorlik tot hulle bewend aan mekaar vashou. 
 
   13.
 
   Talana hou in die parkeerplek onder in die parkeergarage stil en die twee seuns peul by die agterste deure uit. Lerina klim uit en vat haar handsak van die kar se vloer af; haak dit oor haar skouer terwyl Talana die kar sluit. Die twee jonge here se gesigte is skoon; die hare regop gejel, en hul oë opgewonde oor hierdie geluk van pizza en fliek.
 
                 “Nou waar sal ons begin?” vra Talana vir Philip en hy word bloedrooi. “Gaan ons eers fliek en dan pizza eet of andersom?”
 
                 “Kan ons eers pizza eet,” vra die ewig hongerige Leon, en Philip knik: “Ja, asseblief, Talana, ons is bietjie honger.” Hulle gaan sit en bestel vir elkeen die pizza van sy keuse en die seuns kry elkeen ŉ melkskommel ook net vir die lekkerte.
 
                 “Nou ja, is julle klaar?” vra Talana later, en hulle knik. 
 
   “Jis, dit was nou lekker, hoor,” kom dit van Leon, en Philip stem saam. Talana wink die kelner nader, maar Philip het reeds sy beursie uit sy sak en tel vinnig die bedrag plus die fooitjie in die plastiekboekie uit net soos Armand vir hom verduidelik het. Sy ouboet het seker gemaak dat hy genoeg geld het vir die geleentheid en het vir hom en Leon ŉ stewige preek afgesteek oor goeie maniere, hoflikheid en dies meer. Talana loer onderlangs vir Lerina en sy moet op haar lip byt om nie te giggel vir die seuns se onbeholpe pogings om hulle voor hulle by die deur te laat uitstap nie. 
 
                 Philip gaan koop die kaartjies vir die fliek en daar word woes oor en weer gepluk in ŉ poging om elkeen twee te bekom: een vir die mooiste meisie in die hele wêreld en een vir elkeen van hulle. Leon word vererg deur Philip teruggepluk by die saal se deur en met ŉ harde gesis gemaan om sy maniere te onthou. Leon staan dadelik terug sodat die meisies kan deurstap en Lerina druk Talana se arm en byt op haar lippe om die lag te onderdruk. Die seuns maak seker dat elkeen sy sitplek langs die mooiste meisie in die wêreld inneem en stamp en stoot eers om seker te maak die meisies sit voor hulle plegtig hul sitplekke inneem. Die fliek van die seuns se keuse is Madagascar, want hulle “laaik die diere kwaai,” reken hulle, en dis so vermaaklik dat hulle later hulpeloos sit en lag vir al die skerp dialoog.
 
   Toe die fliek verby is, vlieg die seuns op en gaan sit dan weer vinnig toe hulle onthou van Armand se voorskrifte. Hulle wag geduldig vir die meisies om eerste te stap en volg op ŉ eerbiedige afstand terwyl hulle mekaar oor en weer in die ribbes pomp met harde vermanings oor maniere.
 
                 Die kar se deure word vir die meisies oopgehou en toe hulle sit word dit weer toegestoot, maar Philip los te vinnig en die deur klap hard toe. Leon is onmiddellik by met woeste handgebare en groot oë, en Philip maak weer die deur oop en stoot dit dié  keer saggies toe, tot groot vermaak van Lerina en Talana wat die spul in die spieëltjie sit en dophou. 
 
                 By die huis gekom word die hele ritueel herhaal en die meisies bedank die seuns plegtig vir die heerlike pizza, die mooi fliek en die aangename geselskap. Lerina kyk na Leon en hy word rooi tot agter sy ore, maar sy sê met ŉ reguit gesig dat dit ŉ plesier was om saam met hom te gaan en dankie vir die uitnodiging. Die pizza was heerlik en die geselskap wonderlik.
 
                 Talana sukkel met haar lagspiere, maar hoef net vlugtig na Philip se seunsgesig te kyk om te weet dat as sy nou lag, hy sweerlik nooit weer ŉ meisie iewers heen sal vat nie.
 
                 “Tal ... Talana, dankie dat jy saam met my gaan eet en fliek het,” kom dit verbouereerd, en sy buk af en soen hom op sy wang waar die melkbaarde reeds hul verskyning maak. 
 
                 “Baie dankie, Philip. Dit was baie lekker en ek het dit baie geniet.” Philip beswyk omtrent net daar van plesier en skaamte, maar hy kry dit reg om nie oor sy eie voete te val toe hy en Leon daar omdraai en die hasepad kies nie. Hulle beland met ŉ gestamp en gestoei in die swembad met klere en al, en toe Leon se kop bo die water verskyn, staan Nelia met haar hande op haar heupe vir hulle en kyk. 
 
                 “Julle weet dis jul nuwe wit hemde en nuwe broeke, nè?” kom dit streng. “Kom dadelik uit daar en loop trek dit uit en sorg dat dit in die waskamer kom. Vir jul straf gaan julle dit self was en versorg. Toe, toe, toe, ek wag nie langer nie.” 
 
                 Die twee kyk mekaar moedeloos aan en klim gedwee uit en stap plassend agter Nelia aan na die waskamer toe. Sy jaag hulle eers uit en gee vir hulle elkeen ŉ handdoek aan om hulle mee af te droog en toe is hulle kamer toe vir hul swemklere. Leon hol voor Philip in die gang af terug na die waskamer toe, waar hulle die liewe Maria omtrent die hemel en die aarde belowe as sy vir hulle hul klere was en droogmaak. 
 
                 “Loop uit hier, julle twee stout goeters,” lag sy naderhand, en vat die nat klere uit hul hande. “Julle maak net die vloer nat,” raas sy gemaak kwaai voor die twee by die deur uithol en weer koers kies swembad toe, waar hulle mekaar die hele middag treiter en terg oor al die foute wat die ander een dan kwansuis sou gemaak het terwyl hulle saam met die mooiste meisies in die hele wêreld was.

   Die jaar snel ten einde en die boere begin afskaal ná ŉ baie suksesvolle jaar. Die vier jongmense het besluit dat die nuus van hul voornemens aan hul ouers oorgedra sal word tydens ŉ piekniek by die waterval. 
 
                 Hulle stap van beide die plase af streep-streep in die paadjies af na die rivier toe met hul piekniekmandjies en kom amper gelyk by die piekniekplak aan. Marie en Louis is eerste daar en verwelkom sommer die ander asof dit hul eie plek is. Daar word gelag en gesels, gevra hoe dit gaan en die twee meisies gooi die komberse vinnig oop terwyl die ander die mandjies regsit. Die sap word met sakkie en al in die water laat sak en stewig vasgemaak sodat dit nie in die water wegraak nie. 
 
                 Die seuns het gesorg vir genoeg binnebande vir dié wat die rivier daarmee wil aandurf. Dis gewoonlik ŉ baie prettige ervaring met baie gelag en geskreeu en Marius het die binnebande en van die swaarder bagasie op die bakkie gelaai en gery so ver as wat hy kon kom. Die seuns wag hom opgewonde in en toe hy stilhou, is hulle by om te help aflaai en aandra. Hulle kies reguit koers water toe en dis die laaste sien van die twee vir die volgende paar uur.
 
                 Armand kom nader en help om die opslaanstoele vir die ouer garde aan te dra, en hulle stap al geselsend terug na waar die ander rondstaan en eers die pragtige natuurskoon bewonder. Die twee meisies stap hulle tegemoet en Armand sit sy arm om Talana se skouers terwyl hulle aanstap. Lerina pas netjies onder Marius se arm in en hy soen haar sag op haar hare, sy donker oë vol liefde op haar gerig.
 
                 Dis mooi by die waterval en die uitsig van waar die geselskap sit, is pragtig. Daar word gepeusel aan die heerlike eetgoed en Marie en Nelia gesels eenkant met mekaar oor die stalletjies terwyl Louis en Bertus gesels asof hul mekaar jare laas gesien het. Die vier jongmense sit op die kombers en gekskeer. 
 
                 Toe daar ŉ stilte in die geselskap kom, besluit Marius dis nou sy kans en hy sê terwyl hy vir sy ouers kyk: “As julle ons nou ŉ kans sal gee, het ons nogal heelwat te sê vir julle,” en sy ma kyk hom agterdogtig aan. Bertus sit met ŉ effense frons na hom en kyk en die ander begin lag. 
 
                 “Nou wat is jou probleem, my kind?” vra Nelia. 
 
   Marius trek vir Lerina nader en kyk na sy ouers. “Ek en Lerina het besluit ons is lief vir mekaar en ons gaan trou,” kom dit dan en Bertus sit sommer terug in sy stoel. Nelia se mond gaan oop en toe, en voor sy nog ŉ woord kan uitkry, kom dit van Armand terwyl hy na al vier die ouers op ŉ ry kyk: “Ek en Talana het ook so besluit.” 
 
                 Nelia is stomgeslaan en die ander niks minder nie. Hulle kyk vinnig na mekaar, en Louis kry eerste sy woorde terug. “Nou hoor nou net hier! Sommer so kom vertel hulle hier vir ons hulle gaan trou!”
 
                 Bertus en Nelia kyk na mekaar en hy reik na haar hand, kyk liefdevol na haar en sê dan terwyl hy vir sy kinders kyk: “As dit julle besluit is, is dit reg met ons so. As julle vir mekaar lief is, moet julle weet dat dit nie ŉ ligtelike of ŉ korttermynverbintenis is nie. Lerina, ons is lief vir jou, kind, en jy het diep in ons harte ingekruip. Ek weet as jy vir Marius lief is, dan sal dit goed gaan met julle. Armand, ons is lankal lief vir jou; ek weet jy sal goed wees vir Talana. Sy is ŉ dierbare kind.”
 
                 “Gmf,” kom dit van Marius. “As hy nie is nie, sal hy en ek bietjie stoei,” en hy kyk laggend na Armand. 
 
                 “Dit sal nie nodig wees nie, broer. Ek’s veels te lief vir haar om haar te verniel. En ons het mos darem die voorbeeld van albei kante af, of hoe?” en hy kyk na sy ouers. Daar is algemene chaos toe die twee moeders eers hul woorde teruggekry het en daar word oor en weer gelukgewens gelag en geterg.
 
                 Later staan die jongmense op en stap met hulle handdoeke na die rotspoel toe. Dis nie lank nie of die vier baljaar in die water soos kinders terwyl die twee seuns se stemme van ver af gehoor word soos hulle op hul binnebande in die rivier af dryf. 
 
                 Talana klim uit en nooi die ander om elkeen ŉ binneband te kom kry vir ŉ rit in die rivier af, maar Lerina het dadelik probleme, want sy is te klein om albei haar arms oor die kante van die groot binneband te kry. Sy hang hulpeloos daar met haar klein lyf in die water tot Marius opgehou lag het en haar kon help om reg te sit. Hy belowe om haar vanuit sy eie binneband te stoot omdat sy nie self kan roei nie. 
 
   Talana trap nog rond op soek na haar sonhoed en donkerbril en plak Lerina se sonhoed op haar kop omdat sy dit in die stoeiery met die binneband verloor het, en dan dryf Marius en Lerina stadig met die stroom af, met Armand agterna. 
 
                 “Wag vir my!” skreeu Talana toe sy sien die ander verdwyn om die draai in die rivier. Lerina dryf verby ŉ klein eiland in die middel van die stroom en gryp aan ŉ pol vas in ŉ poging om vir Talana te wag, maar sy pluk handevol nat gras uit en dryf al skreeuende in die rondte terwyl Marius haar probeer keer, maar die stroom wil haar vat tot sy met die helfte van die eiland se gras in haar hande stroomaf dryf. 
 
                 Teen dié tyd is die ander lam gelag en Talana sterk op pad agter hulle aan terwyl Armand probeer briek aandraai. Sy stuur op ŉ klompie groterige klippe in die rivier af en sy kry dit reg om haarself tussen die klippe deur te stuur, maar die binneband is te groot en gaan steek tussen die groot klippe vas. In haar poging om deur te skuur skop sy met haar een voet teen die klip naaste aan haar vas. Sy word uit haar binneband gedop soos ŉ ertjie uit ŉ peul toe die binneband kant toe draai en haar netjies in die water aflaai terwyl sy die sakkie met die vrugtesap en die mango’s in die lug probeer hou. Haar hoed kies koers in die stroom af en sy probeer vervaard haar donkerbril terugkry op haar neus waar dit windskeef op haar voorkop beland het. 
 
                 Armand kon intussen tot by haar kom, maar hy lag so dat hy haar amper nie kan help nie. Sy hoor Lerina en Marius se lag oor die water en toe sy eindelik haar voete op die bodem kry waar dit vlakker is, lag sy self so dat sy kwalik kan regop staan. Armand kon haar binneband tussen die twee klippe loskry en nou lê die proses van terugklim daarin voor. Die stroom is vinnig en sy dryf ŉ hele ent verder voor sy dit regkry om behoorlik in die band te gaan sit en haarself te stuur in die rigting waarheen sy wil gaan. 
 
                 Hulle kom uitgeput en sopnat by die uitklimplek aan en lag weer van voor af vir Talana se vaart. Armand hou haar teen hom vas en soen haar, maar maak net eers seker sy het niks oorgekom nie. Talana en Marius vertel vir die ander twee dat hierdie drywery in die rivier af van kleins af al deel van hul kuiers by die rivier en die waterval is, en heelwat staaltjies word eers vir die ander twee vertel terwyl hulle vir ŉ rukkie sit om te rus en af te droog. 
 
                 Lerina sukkel nog om ontslae te raak van die grasse wat sy saam met haar stroomaf gebring het en Marius reken sy het omtrent die hele eiland leeg gepluk. Sy giggel heerlik en hulle besluit sy moet volgende keer ŉ kleiner binneband kry.
 
                 Die vier stap later hand aan hand terug na die piekniekplek en spring eers weer in die water om af te koel. Marius kry vir Lerina om haar lyf beet en swem met haar agter ŉ groot klip in. Hy soen haar teer en dan kom dit sag: “Ek het jou lief, Lorelei.”
 
   “En ek vir jou, my lief.” Die kabellende water neem haar woorde en stuur die boodskap aan.
 
                 Armand en Talana stap stadiger as die ander en toe die kans hom voordoen, trek hy haar in sy arms in, kyk af in haar pragtige gesig. Sy druk haar kop teen sy skouer en lig haar mond vir sy soen. “Ek het jou lief, Talana,” kom dit teer van Armand. “Jy was my vrou wat ek al geëien het die eerste keer toe ek jou gesien het.”
 
                 “As ek toe geweet het, sou ek jou nie so hard geklap het nie,” kom dit laggend van haar, “maar ek kon jou nie uit my kop uit kry nie; my hart en my lyf het my lankal vertel dat jy die een is vir my. Ek het jou lief, Armand, nou en altyd.” En die voëls en die sonbesies beaam dit.

